Rangalhu vaanee Messi gaumee teamun retire kurun: Maradona\nރަނގަޅު ވާނީ މެސީ ގައުމީ ޓީމުން ރިޓަޔާ ކުރުން: މެރަޑޯނާ\nއާޖެންޓީނާގެ ކެޕްޓަން ލިއޮނަލް މެސީ ގައުމީ ޓީމަށް ކުޅުން ހުއްޓާލުން އެއީ އެންމެ އެދޭ ގޮތް ކަމަށް އާޖެންޓީނާގެ ފުޓްބޯޅަ ލެޖެންޑް ޑިއޭގޯ މެރަޑޯނާ ބުނެފި އެވެ.\nއާޖެންޓީނާގެ ގައުމީ ޓީމުގެ ކޯޗުކަންވެސް ކުރި މެރަޑޯނާ ބުނީ، އާޖެންޓީނާއަށް ނާކާމިޔާބު ކުރިމަތިވާ ކޮންމެ ފަހަރަކު އޭގެ ޒިންމާ މެސީ ބޮލުގައި އެޅުވުމަކީ ޒިންމާދާރު ގޮތެއް ނޫން ކަމަށެވެ. އޭނާ ވަނީ މެސީ ބޮލުގައި ނާކާމިޔާބުގެ ޒިންމާ އަޅުވާ ފަރާތްތަކަށް ފާޑު ކިޔުން އޮއްސާލާފަ އެވެ.\nކޮޕާ އެމެރިކާގައި 2016 ވަނަ އަހަރު ކުރިމަތިވި ނާކާމިޔާބާއެކު މެސީ ވަނީ ގައުމީ ޓީމުން ރިޓަޔާ ކޮށްފަ އެވެ. އޭގެ ފަހުން ނިންމުން އަނބުރާ ގެނެސް މެސީ ވަނީ ވޯލްޑް ކަޕު ކޮލިފައިން ފެށިގެން ގައުމީ ޓީމަށް އަލުން ކުޅެން ފަށާފަ އެވެ. ނަމަވެސް މިއަހަރުގެ ވޯޑްކަޕުގައި ކުރިމަތިވި ނާކާމިޔާބާއެކު މެސީ ވަނީ ގައުމީ ޓީމުން ބްރެކޭއް ނަގާފަ އެވެ.\nމެރަޑޯނާގެ ލަފާ އަކީ މެސީ އަލުން ގައުމީ ޓީމަށް ނުދިއުމެވެ. އޭނާ ބުނީ މެސީ ނުލައި އާޖެންޓީނާއަށް ވަނީ ކިހާވަރަކަށްތޯ ބަލަން ޖެހޭ ކަމަށެވެ.\n"އަހަރެން އޭނާ [މެސީ] ގާތު ބުނާނީ ދެން އިތުަށް ނުދާށޭ، އެމީހުންނަށް ވަނީ ކިހާވަރަކަށްތޯވެސް ބަލާލަން ޖެހޭ، މެސީ ނުލައި އެމީހުން ކިހާ ބޮޑެއް ތޯވެސް އެބަޖެހޭ ބަލާލަން،" ޔުނައިޓަޑް އަރަބި އެމިރޭޓްސްގެ ޓެކްނިކަލް ޑައިރެކްޓަރުގެ މަގާމު އަދާ ކުރަމުން އަންނަ މެރަޑޯނާ ބުންޏެވެ. "އަހަރެން ބޭނުން އޭނާއާ ދިމާލަށް އެއްޗިހިކީ މީހުންނަށް ވަނީ ިހާވަރެއްތޯ ބަލާލަން، ސަބަބަކީ ނާކާމިޔާބު ވުމުގައި އޭނާގެ ބޮލަށް ޒިންމާއެއް ނުޖެހޭނެ."


BREAKING: Athifa Ge Isthiufaa Aaeku Housing Ministry Uvaalaifi - Vaguthu\nއާތިފާގެ އިސްތިއުފާއާ އެކު ހައުސިން މިނިސްޓްރީ އުވާލައިފި\nހައުސިން މިނިސްޓަރު އާތިފާ ޝަކޫރު އިސްތިއުފާ ދެއްވުމާ ގުޅިގެން އެ މިނިސްޓްރީ އުވާލައްވައި، ޕްލޭނިން މިނިސްޓްރީގެ ނަން މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާގެ ނަމަށް ރައީސް އިބްރާހިމް މުހައްމަދު ސޯލިހް މިއަދު ބަދަލުކުރައްވައިފިއެވެ.\nމިނިސްޓަރު ކަމުން އާތިފާ އިސްތިއުފާ ދެއްވި ކަމުގެ ސިޓީ ރައީސް އިބްރާހިމް މުހައްމަދު ސޯލިހަށް ފޮނުއްވީ މިއަދެވެ. އެ ސިޓީއާ ގުޅިގެން ރައީސް ވަނީ ވަޒީރު ކަމުގެ މަގާމުގައި ހުންނަވައިގެން އާތިފާ ކުރެއްވި ހިދުމަތްތަކަށް ޝުކުރު އަދާކުރައްވައިފައެވެ.\nރައީސް އޮފީހުން ވިދާޅުވި ގޮތުގައި އާތިފާ ވަޒީރު ކަމުން އިސްތިއުފާ ދެއްވީ އެކަމަނާގެ ސިއްހީ ހާލުކޮޅު ހުރި ގޮތުން އެ މަގާމުގެ ވާޖިބު އަދާކުރެއްވުމަށް އުޒުރުވެވަޑައިގަންނަވާތީއެވެ. އެކަމަނާގެ ސިއްހީ ހާލުކޮޅު ރަނގަޅުވަމުންނުދާތީ އެކަމުގެ މައުލޫމާތު ވެސް އެކަމަނާ ގެންދެވީ ރައީސަށް ހިއްސާ ކުރައްވަމުން ކަމަށް ރައީސް އޮފީހުން ވިދާޅުވިއެވެ.\nއާތިފާ އިސްތިއުފާ ދެއްވުމާ ގުޅިގެން ރައީސް ވަނީ ހައުސިން މިނިސްޓްރީ އުވާލައްވައި، އެ މިނިސްޓްރީން ކުރަމުން ދިޔަ ހުރިހާ މަސައްކަތެއް ޕްލޭނިން މިނިސްޓްރީގެ ބެލުމުގެ ދަށުން ކުރިއަށްދާނެ ކަމަށް ރައީސް އޮފީހުން ވިދާޅުވެއެވެ. އަދި އެ މަސައްކަތްތައް ކުރުމަށް ހައުސިން މިނިސްޓްރީގައި ތިބި މުވައްޒަފުން އާ މިނިސްޓްރީއަށް ބަދަލު ކުރުމަށް ނިންމާފައިވާ ކަމަށް ވެސް ރައީސް އޮފީހުން ވިދާޅުވިއެވެ.\nއާތިފާއަށް ވެރިކަން ކުރާ އެމްޑީޕީގެ ބައެއް ބޭފުޅުންގެ ފާޑު ކިޔުން ވަރަށް ބޮޑަށް އަމާޒުވެފައިވެއެވެ. އާތިފާ އިސްތިއުފާ ދެއްވީ ވުޒާރާއާ ހަވާލު ކުރާ މަސްއޫލިއްޔަތު އަދާކުރުމުގެ ގާބިލްކަން ނެތް ކަމަށް ވިދާޅުވެ، އޭނާ މަގާމުން ވަކިކޮށް ދިނުމަށް މައްޗަންގޮޅި މެދު ދާއިރާގެ އެމްޑީޕީގެ ރައީސް އިބްރާހިމް ރިޔާޒްގެ ސިޓީއެއް، ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދަށް ފޮނުއްވާފައިވަނިކޮށެވެ.\nހައުސިން މިނިސްޓްރީއަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި އެންމެ ވަރުގަދަ އަށް ހިންގި އެއް ވުޒާރާއެވެ. ޔާމީންގެ ސަރުކާރުގައި ހައުސިން މިނިސްޓްރީގައި ކުރިއަށް ގޮސްފައި ހުރީ ރައްޔިތުންނާ ގުޅުން ހުރި ތަރައްގީގެ ބޮޑެތި މަޝްރޫއުތަކެވެ. އެކަމަކު، ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން، ހައުސިން މިނިސްޓްރީގެ ގިނަ މަސައްކަތްތަކެއް ޕްލޭނިން މިނިސްޓްރީގެ ދަށަށް ބަދަލުކުރިއެވެ.\nއެހެންވެ، ހައުސިން މިނިސްޓްރީގެ މައިގަނޑު މަގްސަދަކަށްވެފައި އޮތީ، ރާއްޖޭގެ އެކިކަންކޮޅުތަކުގައި ބޯހިޔާވަހިކަން ގާއިމުކުރުމުގެ މަސައްކަތެވެ.\nޖޫން 11, 2020 14:17\nރައީސް ވިދާޅުވީ ހައުސިންދޭނީ ހަމަ މައުމޫނަށޭ، މައުމޫނު މީހަކު ރެޑީ ކޮށްފަ ނަން ފޮނުވި އިރު އެހެންކިޔާ މިނިސްޓްރީއެއްވެސް ނެތް. ނެތް މިނިސްޓްރީ އެއް ރައީސަކަށްވެސް ނުވެއް ދެވޭނެތާ ދެން. ގައްސާނު ބުނި ދުވަސް އަންނަތަން އަހަރުމެންނަށްވެސް ފެނޭ އެބަ.\nޖޫން 11, 2020 14:31\nބުއްދިވެރިކަން ތާ! ރައިސް މައުމޫނުގެ އެއް މިނިސްޓްރީ އުވާލީ މި ވަގުތު ކޮވިޑް އާއި ހެދި ޚަރަދު ކުޑަކުރަން! ދެން ނޯންނާނެތާ ކިޔާކަށް ވާހަކައެއް!\nޖޫން 11, 2020 14:35\nހައް ހައް،، މައުމޫނަށް އެއްޗެއް ވިސްނިއްޖެއްޔާ ކިތަންމެހާވެސް ރަނގަޅު!! ރީނދޫ ބައިގަނޑުގެ އަސްލު އެނގޭ ބަޔަކު އެބައިގަނޑަކަށް ތާއީދެއް ދުވަހަކުވެސް ނުކުރާނެ\nޖޫން 11, 2020 14:39\nކޮބާ މިފެންނަނީ މިމީހުންގެ އަސްލުކުލަ މިމީހުންގެ މީހަކައްނޫނީ މަގާމެއްވެސް ނުދޭނެ ކިތަންމެވަރަކައް ބެއްދިޔަސް ވަޤުތުޖެހުނީ މުށުންދޫވީ\nޖޫން 11, 2020 14:44\nޢިވޭ ހިޔާ މަސްރޫއުގެ ހައްގުވެރިންގެ ލިސްޓުން ބަޔަކު ބާކީކޮާށް ނަސީދު ބޭނުންވާބައެއްގެ ނަން އެލިސްޓްގަ ނުހިމެނުމުން އިސްތިއުފާ ދޭން އެންގީ ކަމަށް\nމީ ރައްޔިތުން ސަޕްރައިސް ވާންޖެހޭ ކަމެއްނޫން. މާދަމާ އެހެން ނަމެއްގަ އަނެއްކާ މިނިސްޓްރީއެއް އުފައްދާ ޝިފާއަށް މިނިސްޓަރުކަން ދޭނެކަމަށް ބެލެވޭ. އެމްޑީޕީއަކީ އަބަދުވެސް މީޑިޔާގެ ސަމާލުކަން ހޯދަން މިކަހަލަ ކަންކަން ފެށުނީއްސުރެ ކުރަމުން އަންނަ ބައެއް. މިހާރު މިކަންކަން ދަސްވާހާ ދުވަސްވެއްޖެ.\nޖޫން 11, 2020 15:11\nޖޫން 11, 2020 15:12\nރައީސް މައުމޫން އައްވެސް ކަޑައެޅިފައޮތް ހިއްސާ ސަރުކާރުން ލިބެންޖެހޭނެ އެވަކި ހައުސިން މިނިސްޓްރީއެއްނޫން އެކަމަކު ހިތާމައަކީ މިސަރުކާރަކީ މިތިންސިފަ އެކުލެވިގެންވާ މީހުންތިބިސަރުކާރެއްކަން އެއީ1 ވަޢުދައްކަމޭނުހިތުން2އަމާނާތައް ޚިޔާނާތްތެރިވުން3ދޮގުހެދުން\nޖޫން 11, 2020 15:21\nމައުމޫނޫ. ހީ ހީ ހާދަ މޮޅޭ ދޯ. ސްލޮޓް\nޖޫން 11, 2020 15:24\nދެންކީއްވެގެންބާ ޝިދާތާ އިސްތިއުފާދިނީމާ ޖެންޑަރ މިނިސްޓްރީ އުވާލާފަ ޑިފެންސުގެދަށަށް އެމިނިސްޓްރީ ނުގެންދިޔައީ ؟؟ މިކަހަލަބައިވަރުސިވާލުހުރި ... އެކަމަކު މިވަރުންފުއްދާލާލާނަން !\nޖޫން 11, 2020 15:25\nލަފާކުރެވެނީ 7000 ފްލެޓާއި ގުޅިގެން ވަކިބަޔަކައް ދޭން ތައްޔާރު ކުރިކުރުމާ މިނިސްޓަރ ދެކޮޅުވުމުން އިސްތިއުފާދޭން ޖެހުން.. ނުވިތާ މިނިސްޓްޜީވެސް ކުއްވެރިވީބާ އުވާލީ..\nމަޖިލިސް ވެސް އުވާލަން ވަރަށް ބޮޑަށް ފެނޭ..އެއީވެސް ހަމަ ދައުލަތުން ބޭކާރު ވެގެންދާ ފައިސާ ތަކެއް..\nޖޫން 11, 2020 15:37\nއިސްލާމިކް މިނިސްޓަރު ނަމަނަމަ އިސްތިއުފާ ނިދޭތި...\nޖޫން 11, 2020 16:45\nޖޫން 11, 2020 17:01\nވަރަށް ސޭކު ނިންމުމެއް. މިނިސްޓްރީގެ ނަން ބަދަލު ކުރުމުން ކުރިން ހައުސިންގ މިނިސްޓްރީގެ ނަމުގަ ފްލެޓު ދޭނެކަމަށް ނިންމައި ހަވާލު ކުރި ހުރިހާ ސިޓީއެއް ބާތިލުވާނެ .\nޖޫން 11, 2020 17:05\nއާތިފާ އިސްތޮއުފާދިނީ ވަކިގޮތަކައް ވަކިބަޔަކައް ފްލެޓް ތައް ދިނުމައް ސާލިހް އަދި ނަޝީދު މަސައްކަތް ކުރުމުން އާޒިމާ އާއި މިހާރުގެ ޕީޖީ އާތިފާ ގާތު ބުނަނީ ގާނޫނީ ބޮޑު ގޮޅިޔަކައް ފެތޭނެ ކަމަޝާއި ކުރިން ދޫކޮއްފައިވާ ފޯމް ތަކަކީ ސައްޚަ ބާރު ގާނޫނުން ލިވިފައިވާ އެއްޗެއް ކަމުގައި މިއީ އިސްތިއުފާ ދިންކަމަކީ ބަލިވެގެނެއްނޫން\nޖޫން 11, 2020 17:08\nސަތޭކަ ދުވަހުގެ ވައުދު ދެ އަހަރަށް\nޖޫން 11, 2020 17:15\nއިބުރޭގެ ހަޖަމުގެ މައްސަލަ އެބައުޅޭ ތަގީނުންވެސް ދެން އޯކޭ ބަލަންތިބެމާ މިކަލޭގެމެން ހަދާ އެއްޗެއް..\nޖޫން 11, 2020 17:19\nމިނިސްޓްރީ އުވާލުން މައްސަލައެއްނެތް އެކަމު ތިމިނިސްޓްރީ ހަވާލުކުރި މިނިސްޓްރީގަ ހުރި މިނިސްޓަރަށް ރައްޔަތުން އިތުބާރެއް ނުކުރޭ. ރައްޔަތުން ތުހުމަތު ކުރާގޮތުގަ އެއްމެ ކޮރަޕްޓް އެއް މިނިސްޓްރީ ތީ.\nޖޫން 11, 2020 17:23\nވަކި މީހަކު އިސްތިއުފާ ދިނުމުން މިނިސްޓްރީ އުވާލުމުން މީގެން އެގެނީ ހިންގުމުގެ ޕްލޭންއެއް ނެތްކަން. އަމާޒެއްނެތި ދުވާ އޮޑިއެއް މިއޮތީ.\nފްލެޓް ކޮމެޓީން =ދެމެންބަރުން\nޖޫން 11, 2020 18:55\nމީގެން އެގެނީ މިނިސްޓުރީ ތަކަކީ ރައްޔިތުންނަށް ހޙިދުމަތް ކުރަން ހަދާފަ ހުރި ތަންތަން ނޫންކަން. ކޮލިޝަން ޕާރޓްނަރުންނަށް ބައި އަޅަން ހެދި ތަންތަން ކަން.\nޖޫން 11, 2020 19:24\nއަދި ތިހަވާލުވީ އަސްލުމީހާއާއި ވަރަށް ހިކުމަތްތެރި މޮޅުމީހެއް ރަތްޔަތުންނަށް ދޮންކަޅުވެސް އަންގާނުލާ ޕާޓީކުދިންނަށް ކޮތަރު ހޮހޮޅަބަހާލާނެ ކުރީފަހަރުވެސް ބަޖެޓުގެ ބޮޑުބައި އިންސާފުވެރިކޮށް ބަހާލި ރާމާމަކުނު ބޯކިބާފަޅަން ދަސްކުރީވެސް ތިސޮރުކާރިން ކުޅިބަލަންދިވެނިކަމެތި ރަތްޔަތުންތިބޭނެ ދިވެހިންނަކީ ވަރަށް އަވަހަށްކަންކަންހަދާން ނެތޭބައެކޭ ނަޝީދު ވިދާޅުވި ހަދާއާކޮށްލަމާ\nޖޫން 11, 2020 19:25\nތީ ބޮޑު ރޭވުމެއްގެ ދަޝުން ކުރަންއުޅޭކަމެއް?\nޖޫން 11, 2020 20:01\nމަ އުމޫނަށް އަވަސް ޝިފާ އަކަށް އެދެން\nޖޫން 11, 2020 20:38\nމިނިސްޓަރަކު އިސްތިޢުފާ ދީފިނަމަ އެމިނިސްޓްރީއެއް އުވާލުން. މިނިވަން މުޥައްސަސާގެ ވެރިއަކު އިސްތިޢުފާދީފިނަމަ އެ ތަނެއް އުވާލުން. މަޖުލިސް ރައީސް އިސްތިޢުފާ ދީފިނަމަ މަޖުލިސް އުވާލުން. ރައީސް އިސްތިޢުފާ ދީފިނަމަ ސަރުކާރު އުވާލުން. ޚަރަދު ކުޑަކުރުމުގެ އާސިޔާސަތު.\nމި ސިޔާސަތުތަ ލަންކާ އާއި ސީޝެލްސް އިން ވަގަށް ނަގައިގެން އުޅޭ ކަމަށް ސަރުކާރުން މިބުނަނީ.\nޖޫން 11, 2020 21:00\nމިހާރު ދެ މިނިސއޓްރީ އުވުނީ. ޕްލޭނިންގ ގެ ނަން ބަދަލު ކުރުމުން އެ މިނިސްޓްރީވެސް އުވުނީ. ކުރިން ވަޒީރުކަން ދެއްވާފައިވަނީ އެހެން ނަމެއްގަ.vީމާ މިހާރު އަލަށް އުފެއްދެވި މިނިސްޓްރީގައި މިނިސްޓަރަކު ނިހިންނަވާނެ.


France aai Germany adhi Italy ah muhihmu molheh | Mihaaru\nއެންޑޯރާ ކޮޅަށް އެމްބާޕޭ ލަނޑު ޖަހަނީ.-- ފޮޓޯ: އޭއެފްޕީ\n12 ޖޫން 2019 - 08:51 1 comment\nތުރުކީ އަތުން ބަލިވުމުން ރޭގެ މެޗުން ފްރާންސް ވަނީ އެންޑޯރާގެ މައްޗަށް 4-0 އިން ކުރިހޯދައި އަލުން ފޯމަކަށް އެޅިފަ އެވެ. އަމިއްލަ ދަނޑުގައި އެސްޓޯނިއާ އަތުން ޖަރުމަން ވަނީ 8-0 އިން މޮޅުވެފަ އެވެ. އަދި ވަރުގަދަ ބޮސްނިއާއާ ދެކޮޅަށް ކުޅުނު މެޗުން އިޓަލީ މޮޅުވީ 2-1 އިންނެވެ.\nރަށުން ބޭރުގައި އެންޑޯރާއާ ދެކޮޅަށް ކުޅުނު މެޗުގައި ފްރާންސަށް ލީޑުނަގައިދިނީ ކިލިއަން އެމްބާޕޭ އެވެ. އެ ޓީމުގެ އަނެއް ގޯލުތައް ކާމިޔާބުކޮށްދިނީ ވިސާމް ބެން ޔެޑާ، ފްލޯރިއަން ތޯވާން އަދި ކާޓް ޒޫމާ އެވެ. މީގެ އިތުރުން ވެސް ލަނޑު ޖަހާނެ ރަނގަޅު ފުރުސަތުތަކެއް ފްރާންސަށް ލިބިގެންދިޔަ އެވެ.\nމި ގްރޫޕްގައި ރޭ ތުރުކީ ކުޅުނު މެޗުން އައިސްލެންޑް އަތުން 2-1 އިން ބަލިވެފައިވާއިރު، ފްރާންސް ވަނީ އަލުން އެއް ވަނަ އަށް އަރައިފަ އެވެ. އެއް ވަނައިގައި އޮތް ފްރާންސާއި ދެ ވަނައިގައި އޮތް ތުރުކީ އަދި ތިން ވަނައިގައި އޮތް އައިސްލެންޑަށް ވެސް ވަނީ ހަތަރު މެޗުން ނުވަ ޕޮއިންޓް ލިބިފަ އެވެ. ކޮންމެ ގްރޫޕަކުން ވެސް ޔޫރޯ އަށް ކޮލިފައިވާނީ އެއް ވަނަ އަދި ދެ ވަނަ އެވެ.\nކޮލިފައިންގައި މިހާތަނަށް ސައްތަ އިން ސައްތަ ރެކޯޑެއް ދަމަހައްޓަމުން އަންނަ އިޓަލީއާ ދެކޮޅަށް ފުރަތަމަ ގޯލު ޖެހީ ބޮސްނިއާ އިންނެވެ. މި ގޯލު ކާމިޔާބުކުރީ އިޓަލީގެ ރޯމާ އަށް ކުޅެމުން އަންނަ ފޯވާޑް އެޑިން ޒެކޯ އެވެ. ދެ ވަނަ ހާފްގައި އިޓަލީ ކޮޅަށް ނަތީޖާ އަނބުރާލި ގޯލުތައް ކާމިޔާބުކުރީ ލޮރެންޒޯ އިންސީނިއޭ އާއި މާކޯ ވެރާޓީ އެވެ.\nއެސްޓޯނިއާ ކީޕަރު ލެމެންޓް ކައިރިން ޖަރުމަނުގެ ސާނޭ ގޯލަށް ބޯޅަ ފޮނުވާލަނީ. -- ފޮޓޯ: އޭއެފްޕީ\nއިޓަލީން ކޮލިފައިންގައި މިހާތަނަށް ކުޅުނު ހަތަރު މެޗުން މޮޅުވެ، ގްރޫޕް ޖޭގެ އެއް ވަނައިގައި އޮތީ 12 ޕޮއިންޓް ހަމަކޮށްގެންނެވެ. އެ މެޗުތަކުން 13 ގޯލު ޖެހިއިރު ބައިކޮޅަށް ވަނީ އެންމެ ގޯލެކެވެ. އިޓަލީގެ ކޯޗު ރޮބާޓޯ މަންޗިނީ ބުނީ ކުޅުންތެރިންގެ ފަރާތުން ފެންނަ ހިތްވަރަކީ މެޗުތަކުން މޮޅުވުމަށް ލިބޭ އެންމެ ބޮޑު ފަސޭހަ ކަމަށެވެ.\n"މި ޓީމުގެ ނަތީޖާތައް މިހާރު މި ހުރި ހިސާބަށް ގެންދަން އުނދަގޫވާނެ ކަމަށް އަހަރެން ހީކުރީ. އެކަމަކު އެކަން ފަސޭހަކޮށްދިނީ ކުޅުންތެރިން. އަދިވެސް ރަނގަޅުކުރެވޭނެ،" ކުރިން އިންޓަ އާއި މެންޗެސްޓާ ސިޓީ އަށް ކޯޗުކޮށްދިން މަންޗިނީ ބުންޏެވެ.\nޒުވާން ގިނަ ކުޅުންތެރިންނާ އެކު ފަހަކަށް އައިސް ކުޅެމުން އަންނަ ޖަރުމަނަށް ރޭ އެސްޓޯނިއާއާ ދެކޮޅަށް ކުޅުނު މެޗުގައި މާކޯ ރެއުސް އާއި ސާޖް ގްނަބްރީ ކޮންމެ ކުޅުންތެރިޔަކު ދެ ލަނޑު ޖެހިއިރު އެހެން ލަނޑުތައް ޖެހީ ލެއޯން ގޮރެޓްޒްކާ، އިލްކާއި ގުންޑޮގާން، ޓިމޯ ވާނާ އަދި ލެރޯއި ސާނޭ އެވެ.\nކޮލިފައިން ގްރޫޕް ސީގެ އެއް ވަނައިގައި އޮތީ ރޭ ބެލަރޫސް އަތުން 1-0 އިން މޮޅުވި ނޮދަން އަޔަލެންޑެވެ. އެ ޓީމަށް ހަތަރު މެޗުން 12 ޕޮއިންޓް ލިބިފައިވާއިރު، ދެ ވަަނައިގައި އޮތް ޖަރުމަނަށް ތިން މެޗުން ލިބިފައިވަނީ ނުވަ ޕޮއިންޓެވެ.\nއިތުރު ލިޔުންތައް ފްރާންސް ނެޝަނަލް ޓީމް ޔޫރޯ ކޮލިފައިން އިޓަލީގެ ގައުމީ ޓީމް


ގޯލްޑެން ފުޓްސަލް ޗެލެންޖް: ވިއްސާރަވެ މިރޭގެ މެޗުތައް ވެސް ފަސްކޮށްފި\nގޯލްޑެން ފުޓްސަލް ޗެލެންޖުގެ މެޗެއްގެ ތެރެއިން. ވިއްސާރަވުމުގެ ސަބަބުން މިރޭގެ މެޗުތައް ވަނީ ކެންސަލް ކޮށްފައި. - ފޮޓޯ: ގޯލްޑެން ފުޓްސަލް އެސޯސިއޭޝަން\nމާލެ ސަރަހައްދަށް މޫސުން ގޯސްވެ ވިއްސާރަވުމާއި ގުޅިގެން ގޯލްޑެން ފުޓްސަލް ޗެލެންޖުގައި މިރޭ ކުޅުމަށް ހަމަޖެހިފައިވާ މެޗުތައް ވެސް މުބާރާތް އިންތިޒާމުކުރާ ގޯލްޑެން ފުޓްސަލް އެސޯސިއޭޝަނުން ކެންސަލް ކޮށްފި އެވެ. މިއީ މޫސުން ގޯސްވުމުގެ ސަބަބުން ގޯލްޑެން ފުޓްސަލްގެ މެޗުތައް މި އަހަރު ފަސްކުރި ތިން ވަނަ ފަހަރެވެ. މީގެ ކުރިން ދެ ފަހަރު ވެސް މެޗުތައް ކެންސަލް ކުރީ ކުރިއަށް ނުގެންދެވޭ ވަރަށް ވިއްސާރަވުމާއި ގުޅިގެންނެވެ. މި އަހަރުގެ މުބާރާތް ކުރިއަށްގެންދަނީ ހުޅުމާލޭގަ އެވެ.\nގޯލްޑެން ފުޓްސަލް ޗެލެންޖުގައި މިރޭ ކުޅޭ ގޮތަށް ޝެޑިއުލް ކޮށްފައިވަނީ ދެ ވަނަ ބުރުގެ ތިން މެޗެކެވެ. މިރޭ 8:15 ގައި ދެ މެޗު ކުޅުމަށް ހަމަޖެހިފައިވާއިރު 9:15 އަށް އެއް މެޗު ވަނީ ޝެޑިއުލް ކޮށްފަ އެވެ. 8:15 ގައި ކުޅެން ހަމަޖެހިފައި އޮތީ ރ. އިނގުރައިދޫ އާއި އއ. ބޮޑުފޮޅުދޫ ވާދަކުރާ މެޗާއި ބ. އޭދަފުއްޓާއި ހދ. ނައިވާދޫ ވާދަކުރާ މެޗެވެ. މިރޭ ދެން ކުޅެން އޮތީ މ. ދިއްގަރާއި ކ. ގުރައިދޫގެ މެޗެވެ. އެކަމަކު ވިއްސާރައިގެ ސަބަބުން ކެންސަލް ކުރުމުން މި ތިން މެޗު ވެސް ދެން ކުޅޭނީ މާދަމާ ރެ އެވެ.\n🚨🚨🚨🚨 TONIGHT'S MATCHES CANCELLED DUE TO BAD WEATHER ❌❌❌❌\nPosted by Fahuminet on Saturday, October 12, 2019


Emme gina gonjeunthah kurimathivi veriyakee yaameen, dhekki hiyy varah Saabas: Dr. jameel | Hathaavees\nއެންމެ ގިނަ ގޮންޖެހުންތައް ކުރިމަތިވި ވެރިޔަކީ ޔާމީން، ދެއްކި ހިތްވަރަށް ސާބަސް: ޑރ. ޖަމީލް\nފެބުރުއަރީ 8, 2020 ހަތާވީސް އޮންލައިން\nކުރީގެ ނައިބް ރައީސް ޑރ. ޖަމީލް-\nއެންމެ ގިނަ ގޮންޖެހުންތައް ކުރިމަތިވެވަޑައިގެންނެވި ވެރިޔަކީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް އެފަދަ ހުރިހާ ހާލަތެއްގައިވެސް ރައީސް ޔާމީން ދެއްކެވި ހިތްވަރަށް ސާބަސް ދަންނަވާ ކަމަށް ރައީސް ޔާމީން ސަރުކާރުގެ ފުރަތަމަ ނާއިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nރައީސް އަބްދުﷲ ޔާމީނަށް ތައުރީފު ކުރައްވާ ޖަމީލް މިއަދު ކުރެއްވި ޓްވީޓެއްގައި ވިދާޅުވީ ވެރިކަމަކީ ބިޔަ ބޮޑު މަސްއޫލިއްޔަތެއް ކަމަށާއި ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަވާނެ ކަމަށެވެ. ވެރިކަމަކީ ބިޔަ ބޮޑު މަސްއޫލިއްޔަތެއްކަން ފާހަގަކުރައްވާ ޖަމީލް ވިދާޅުވީ ވެރިކަމަކީ ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަ ކަމެއް ކަމަށެވެ.\nވެރިކަމަކީ ބިޔަ ބޮޑު މަސްޢޫލިއްޔަތެއް. ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަވާނެ. އެންމެ ގިނަ ގޮންޖެހުންތައް ކުރިމަތިވި އެއް ވެރިޔަކީ ރައީސް ޔާމީން. ބޭރުންނާއި އެންމެން އިދިކޮޅުގައި. އެންމެ ފަހުން މުއައްސަސާތައްވެސް. ދެއްކެވި ސާބިތުކަމަށް ސާބަސް ޙައްޤު pic.twitter.com/9zYRoFs0TF\n— Mohamed Jameel Ahmed (@MJameelAhmed) February 8, 2020\nޑރ. ޖަމީލަކީ ރައީސް އަބްދުﷲ ޔާމީން ވެރިކަމަށް ގެނައުމަށް އެމަނިކުފާނުގެ ރަނިން މޭޓެއްގެ ހައިސިއްޔަތުން އިސް ދައުރެއް އަދާކުރެއްވި ބޭފުޅެކެވެ. ނަމަވެސް ރައީސް ޔާމީންގެ ވެރިކަމުގެ ކުރީކޮޅު ޖަމީލަށް ތަފާތު އެކި ތުހުމަތުތަކެއް ކުރެވިގެން ދިޔައެވެ. އަދި އެންމެ ފަހުން އިތުބާރު ނެތްކަމުގެ މައްސަލަ ހުށަހަޅައި މަގާމުން ވަކި ކުރެއްވިއެވެ. ރައީސް ޔާމީންގެ ވެރިކަމުގައި ޑރ. ޖަމީލަށް ޖަވާބުދާރީވުމުގެ ފުރުސަތު ވެސް ނުދެއްވައެވެ.\nއެއަށްފަހު ރައީސް ޔާމީންގެ ވެރިކަން ނިމުނުއިރުވެސް ޖަމީލް ހުންނެވީ އަމިއްލަފުޅަށް އަރުވާލެއްވިގެން އިނގިރޭސިވިލާތުގައެވެ. އެހެންނަމަވެސް މިހާރު އަނެއްކާވެސް ޖަމީލް ފާހަގަވެފައި ވަނީ ރައީސް ޔާމީނަށް ތައުރީފު ކުރައްވާ އެމަނިކުފާނަށް އިއްވާފައިވާ ޖަލު ހުކުމުން ސަލާމަތް ކުރުމަށްޓަކައި އެންމެ އިސް ރޯލެއް އަދާ ކުރައްވާ ބޭފުޅެއްގެ ގޮތުގައެވެ.\nPrevious މެލޭޝިޔާގެ އަސްލު ހާލަތު އޮޅުން އަރާ ގޮތަށް ހަބަރު ނުފެތުރުމަށް އިލްތިމާސްކޮށްފި!\nNext ފެބްރުއަރީ 8: މަގުމައްޗަށް ނިކުތީ އަލުން އަނބުރާ ވެރިކަން ހޯދަން: ނަޝީދު


ހުކުރަކީ ހަފްތާތެރޭގައި މުސްލިމުންނަށް އަންނަ ޢީދެކެވެ. – Ilm\nހުކުރަކީ ހަފްތާތެރޭގައި މުސްލިމުންނަށް އަންނަ ޢީދެކެވެ.\nހަފްތާގެ ދުވަސްތަކުގެ ތެރެއިން އެންމެ މާތް ދުވަހަކީ ހުކުރު ދުވަހެވެ. މިދުވަހުގެ މާތްކަމާ ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. “خَيْرُ يَوْمٍ طَلَعَتْ فِيْهِ الشَّمْسُ يَوْمُالْجُمُعَةِ: فِيْهِ خُلِقَ آدَمُ، وَفِيْهِ أُدْخِلَ الْجَنَّةَ، وَفِيْهِ أُخْرِجَ مِنْهَا، وَلاَ تَقُوْمُ السَّاعَةُ إِلاَّ يَوْمُ الْجُمُعَةِ”މާނައީ”އެދުވަހަކަށް އިރުއެރި އެންމެ ހެޔޮ ދުވަހަކީ ހުކުރު ދުވަހެވެ. އާދަމުގެފާނު ޚަލްޤުކުރެވުނީ އެދުވަހުގައެވެ. އެކަލޭގެފާނު ސުވަރުގެ ވެއްދުނީވެސް އަދި ސުވަރުގެއިން ބޭރުކުރެވުނީވެސް ހުކުރު ދުވަހެއްގައެވެ. ހުކުރު ދުވަހެއްގައި މެނުވީ ޤިޔާމަތް ނުވާހުއްޓެވެ.”\nމިދުވަސް މާތްކުރެވިފައިވަނީ މިދުވަހުގައި އަދާކުރެވޭ ހުކުރު ނަމާދަށްޓަކައެވެ. އެހެންކަމުން، ޢުޛުރުވެރިޔަކު ފިޔަވައި، ހުކުރުގެ ޖަމާޢަތުގައި ބައިވެރިވުން ވަނީ ކޮންމެ މުސްލިމެއްގެ މައްޗަށް ވާޖިބު ކަމެއްގެ ގޮތުގައި ކަނޑައެޅިފައެވެ. ހުކުރު އަޅާފައި ދުނިޔެވީ އެކިކަންކަމުގައި މަޝްޣޫލުވެއުޅުމީ އެއްވެސް ޙާލެއްގައި ހުއްދަވެގެންވާ ކަމެއް ނޫނެވެ. އަދި އެއީ ބޮޑުވެގެންވާ ފާފައެކެވެ. މާތް ﷲ ވަޙީކުރެއްވިއެވެ. ( يَا أَيُّهَا الَّذِينَ آَمَنُوا إِذَا نُودِيَ لِلصَّلَاةِ مِنْ يَوْمِ الْجُمُعَةِ فَاسْعَوْا إِلَى ذِكْرِ اللَّهِ وَذَرُوا الْبَيْعَ ذَلِكُمْ خَيْرٌ لَكُمْ إِنْ كُنْتُمْ تَعْلَمُونَ ) [الجمعة 9] މާނައީ”އޭ އީމާންވެއްޖެ މީސްތަކުންނޭވެ! ހުކުރުދުވަހު ހުކުރު ނަމާދަށް ގޮވައިލެވޭ ހިނދު ފަހެ، ﷲހަނދުމަކުރުމަށް (ޚުޠުބާ އަޑުއެހުމަށާއި، ހުކުރު ނަމާދަށް ދިއުމަށް) ތިޔަބައިމީހުން ހިނގައިގަންނާށެވެ! އަދި ވިޔަފާރިކުރުން ހުއްޓައިލާށެވެ! ތިޔަބައިމީހުން ދަންނަކަމުގައިވާނަމަ، އެގޮތް ތިޔަބައިމީހުންނަށް ހެޔޮކަން ބޮޑެވެ”.\nހުކުރު ޚުޠުބާއަކީ ހުކުރު ނަމާދުގެ ޝަރުޠެކެވެ. އެހެންކަމުން ޚުޠުބާ ކަނުލައި އަޑުއެހުމީ ވެސް ވާޖިބުވެގެންވާ ކަމެކެވެ. ޚުޠުބާ ފެށުމަށްފަހު މިސްކިތުގެ އެތެރޭގައްޔާއި ބޭރުގައި އަދި މިސްކިތްކައިރީގައިވެސް އެތަން މިތާ ތިބެގެން ވާހަކަ ދައްކައި ހަދަމުން ދާދިއުމަކީ އެއްވެސް ޙާލެއްގައި ހުއްދަކަމެއް ނޫނެވެ. އޭގެ ބަދަލުގައި، އިމާމާ މިންބަރަށް އެރުމުގެ ކުރިން މިސްކިތައް އެރުމަށް ޚާއްޞަ ސަމާލުކަމެއް ދޭންޖެހެއެވެ. ޢުޛުރެއްނެތި ޚުޠުބާ ފެށުމަށްފަހު އަންނަމީހުން ހުކުރަށް ދިޔަ މީހުންގެ ލިސްޓްގައި މަލާއިކަތް ބޭކަލުން ނުލިޔުއްވާނެއެވެ. ރަސޫލުﷲޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. « إِذَا كَانَ يَوْمُ الْجُمُعَةِ قَعَدَتِ الْمَلاَئِكَةُ عَلَى أَبْوَابِ الْمَسْجِدِ فَكَتَبُوا مَنْ جَاءَ إِلَى الْجُمُعَةِ فَإِذَا رَاحَ الإِمَامُ طَوَتِ الْمَلاَئِكَةُ الصُّحُفَ وَدَخَلَتْ تَسْتَمِعُ الذِّكْرَ » މާނައީ”ހުކުރު ދުވަހު ހުކުރައް ދާމީހުންގެ ނަން ލިޔުއްވަން، މިސްކިތްތަކުގެ ދޮރުމަތީގައި މަލާއިކަތް ބޭކަލުން ތިއްބަވާނެތެވެ. ފަހެ، އިމާމާ ނުކުތުމުން އެބޭކަލުންވެސް ފަތްފުށްތައް ލައްޕަވާލެއްވުމަށްފަހު ޚުޠުބާ އަޑު އެއްސެވުމަށް މިސްކިތަށް އަރައި ވަޑައިގަންނަވާނެއެވެ”. ނަމާދު ފެށުމުގެ އެތައް ވަޤުތެއް ކުރިން މިސްކިތައް އަރައި މަޑުކޮށްގެން އިންނަ ވަޤުތަކީ ޙަޤީޤަތުގައި ބޭކާރުވެގެންދާ ވަޤުތެއް ނޫންކަންވެސް ރަސޫލުﷲ ޞައްލަﷲ ޢަލައިހި ވަސައްލަމް ވަނީ އުއްމަތަށް އަންގަވައި ދެއްވާފައެވެ. އެކަލޭގެފާނު ޙަދީޘްކުރެއްވިއެވެ.”لاَ يَزَالُالْعَبْدُ فِي صَلاَةٍ مَا كَانَ فِي مُصَلاَّهُ يَنْتَظِرُ الصَّلاَةَ، وَتَقُوْلُ الْمَلاَئِكَةُ: اَللَّهُمَّ اغْفِرْ لَهُ ، اَللَّهُمَّ ارْحَمْهُ، حَتَّى يَنْصَرِفَ أَوْ يُحْدِثَ“. މާނައީ “މުސްލިމު އަޅާ ނަމާދުގެ އިންތިޒާރުގައި މިސްކިތުގައި މަޑުކޮށްގެން ހުރުން ނަމާދުގައި ހުރުން ފަދައެވެ. އަދި އޭނާ މިސްކިތުން ފައިބައްޖެއުމަށް ދާންދެން ނުވަތަ ޙަދަޘްވެރި ވެއްޖެއުމަށް ދާންދެން، އޭނާގެ ފާފަތައް ފުއްސެވުމަށާއި އޭނާއަށް ރަޙްމަތް ލެއްވުން އެދި މަލާއިކަތް ބޭކަލުން ﷲ ގެ ޙަޟްރަތުގައި ދުޢާ ދަންނަވާނެތެވެ”.\nއިމާމާ މިންބަރަށް އެރުމަށްފަހު އެއްވެސް ބާވަތެއްގެ ވާހަކައެއް ދައްކައި ހެދުމީ އެއްވެސް ޙާލެއްގައި ހުއްދަވެގެންވާ ކަމެއްނޫނެވެ. ރަސޫލާ ޞައްލަﷲ ޢަލައިހި ވަސައްލަމްގެ ޙަދީޘްފުޅެއްގައިވެއެވެ. “إِذَا قُلْتَ لِصَاحِبِكَ أَنْصِتْ وَالْإِمَامُ يَخْطُبُ يَوْمَ الْجُمُعَةِ فَقَدْ لَغَوْتَ“ މާނައީ”އިމާމު މީހާ ޚުޠުބާ ދެނިކޮށް، ޖެހިގެންހުރި މީހާ ވަހަކަދައްކާތަން ފެނިގެން، އޭނަޔާދިމާލަށް ހަނުހުންނާށޭ ބުނުމީވެސް ޚުޠުބާގެ ތެރޭގައި ބޭކާރު ވާހަކަ ދެއްކުމެކެވެ.”\nހުކުރު ނަމާދަށް ފަހު އެއްބަޔަކު އަނެއްބަޔަކާ ބައްދަލުކޮށް ސަލާމްކޮށް ޙާލު އަޙްވާލު ބަލައި އުޅުމީ އިސްލާމީ ރިވެތި އާދަތަކުގެ ތެރެއިންވާ ކަމެކެވެ. ހުކުރު ދުވަހަކީ ހަފްތާތެރޭގައި މުޅި އިސްލާމީ އުއްމަތަށް އަންނަ ޢީދެކެވެ.\n(މިއީ 20 މެއި 2011 ގެ ހިދާޔަތުގެ އަލީގައި ޝާޢިއުކުރެވިފައިވާ ލިޔުމެކެވެ. މިއީ ޑރ. ޢަބްދުލް މަޖީދު ޢަބްދުލް ބާރީ (ރަޙިމަހުﷲ) ލިޔުއްވާފައިވާ ލިޔުމެކެވެ.)


Kulhudhuffushi Online - Ooredoo inn Huawei phone gathumah varah furihama Plan thakeh thaaraf kohfi\nނަބީލާ އިސްމާޢީލް -9މަސް ކުރިން - 17 މެއި 2018\nއުރީދޫ އާއި ވާވޭ އާއި ގުޅިގެން ރޭ ބޭއްވި ހާއްސަ ހަފްލާގައި، ވާވޭގެ އެންމެ ފަހުގެ އުފެއްދުން ކަމަށްވާ ވާވޭ ޕީ20 ސީރީސްގެ ފޯނުތައް ރާއްޖެއަށް ތައާރަފްކޮށްފިއެވެ.\nދުނިޔޭގެ އެކިކަންކޮޅުތަކުގައި މަގްބޫލުކަން ހޯދަމުންދާ ވާވޭ ޕީ20 އަދި ޕީ20 ޕްރޯ ބައްލަވައިގަތުމަށް، އުރީދޫ އިން ވަނީ ވަރަށް ޚާއްޞަ ޕެކޭޖްތަކެއްވެސް ތައާރަފް ކޮށްފައެވެ.\nވާވޭގެ ޕީ20 ޕްރޯ ތައާރަފްކޮށްފައިވަނީ ދުނިޔޭގެ ފުރަތަމަ ލެއިކާ ޓްރިޕަލް ކެމެރާ ހިމަނައިގެންނެވެ. މިގޮތުން، ސްމާޓްފޯން އިންޑަސްޓްރީގައި ކުރިން ފެނިފައިނުވާ އާޓިފިޝަލް އިންޓެލިޖެންސްގެ ކުރިއެރުންތަކާއި އެކު، ޕީ20 ސީރީސްގެ ދެ ފޯނުންވެސް ވަރަށް ފުރިހަމަ ތަޖުރިބާތަކެއް ކުރެވޭނެއެވެ. މި ސްމާޓްފޯން ސީރީޒް އާއި އެކު، ކޮންމެ ބޭފުޅަކަށްވެސް، ޕްރޮފެޝެނަލް ކޮލިޓީގެ ފޮޓޯ ނެގުން ވަރަށް ފަސޭހަކަމަކަށް ވެގެންދެއެވެ.\nސްޕެސިފިކޭޝަންތަކުގެ ތެރޭގައި ހިމެނިގެންދާނެ ކަމަށް އުރީދޫއިން ހާމަކުރަނީ\nޕީ20 ޕްރޯގައި ލެއިކާ ޓްރިޕަލް ކެމެރާ އާއި x5 ހައިބްރިޑް ޒޫމް، އަދި ޕީ20 ގައި ލެއިކާ ޑުއަލް ކެމެރާ ހިމެނިފައިވާއިރު، މި ސީރީޒްގެ ފޯނުތަކުގެ އެޑްވާންސް ކެމެރާ ސިސްޓަމް މެދުވެރިކޮށް ޕްރޮފެޝަނަލް ފެންވަރުގައި ވަރަށް ފުރިހަމަކޮށް ފޮޓޯ ނެގޭނެއެވެ.\nއުފެއްދުންތެރި ފޮޓޯގްރަފީ ފީޗަރސް ތެރޭގައި، އޭ.އައި މެދުވެރިކޮށް ޕްރޮފެޝަނަލް ފޮޓޯ ނަގަން ބޭނުންކުރާ މާސްޓާ އޭ.އައި އާއި، އޭ.އައި މެދުވެރިކޮށް ފޮޓޯ އިމޭޖްތައް ސްޓޭބަލް ކުރާ ވާވޭ އޭ.އައި.އެސް (އާޓިފިޝަލް އިންޓެލިޖެންސް އިމޭޖް ސްޓޭބަލައިޒޭޝަން) ހިމެނޭނެވެ.\nވަރަށް ރީތީ ގްރޭޑިއަންޓް ކުލަތަކެއް ހިމެނޭ، މުޅިން އައު އަދި ވަރަށް ތަފާތު ޑިޒައިންތަކެއް ވާވޭ އިން ވަނީ ތައާރަފްކޮށްފައެވެ.\nއެން.ޕީ.ޔޫ ހިމެނޭ ކިރިން 970 ޕްރޮސެސަރ އަދި އެންޑްރޮއިޑް 8.1 ގައި އީ.އެމް.ޔޫ.އައި 8.1 ޔޫސާ އިންޓަފޭސް މެދުވެރިކޮށް ވާވޭގެ ޕީ20 ފޯނުތަކުން ލިބޭ ތަޖުރިބާ އަށް ވަނީ ފާހަގަކުރެވޭ ކުރިއެރުމެއް ހޯދާފައެވެ.\nމަހަކު އެންމެ 825 ރުފިޔާ ދައްކަވައިގެން، އުރީދޫ ކަސްޓަމަރުންނަށް އެންމެ ފަހުގެ ވާވޭ ޕީ20 ސީރީޒްގެ ފޯންތައް ބައްލަވައިގަނެވޭނެ 12 މަހުގެ އިންސްޓޯލްމަންޓް ޕެކޭޖްތަކެއްވެސް އުރީދޫ އިން ވަނީ މިއަދު ފަށާފައެވެ.\nމި ޕްލޭން އަކީ އުރީދޫގެ ޕޯސްޓްޕެއިޑް ކަސްޓަމަރުންނަށް ހުޅުވާލެވިފައިވާ ޕްލޭންއެކެވެ.\nއުރީދޫ އިން ތައާރަފްކޮށްފައިވާ ހާއްސަ ޕެކޭޖާއި އެކު، ޕްރީޕެއިޑް އަދި ޕޯސްޓްޕެއިޑް ކަސްޓަމަރުންނަށްވެސް ވަރަށް ފަސޭހަކަމާއި އެކު، ވަރަށް ރަނގަޅު އަގުގައި ފޯނުތައް ބައްލަވައިގަނެވޭނެއެވެ. އަދި މި ޕެކޭޖްގެ ދަށުން، އެއް އަހަރުގެ މުއްދަތަށް، މަހަކު3ޖިބީ ޑޭޓާ ހިލޭ ލިބިގެންދާނެއެވެ.\nފުލް ޕޭމަންޓް ޕްލޭން އަދި އިންސްޓޯލްމަންޓް ޕްލޭން ހިޔާރުކުރައްވާ ބޭފުޅުންނަށްވެސް، އެއް އަހަރުގެ މުއްދަތަށް، މަހަކު3ޖީބީގެ ޑޭޓާ ހިލޭ ލިބިގެންދާނެއެވެ.


ކައިވެނިކުރުމަށް އަހަރެންގެ ބައްޕަ ހުރަސް އަޅަނީ – Ilm\nކައިވެނިކުރުމަށް އަހަރެންގެ ބައްޕަ ހުރަސް އަޅަނީ\nއެހެންބަޔަކު އުޅޭގޮތް ކޮޕީކުރުމަކީ ޢާންމުގޮތެއްގައި މުޖުތަމަޢުތަކުގައި ކަން ހިނގާގޮތެވެ. ނަމަވެސް މިއީ ގޯހެކެވެ. އިސްލާމްދީނުގައި ޘާބިތު އުޞޫލުތަކާއި ހަރުދަނާ ހަމަތަކެއްވެއެވެ. އެހެންކަމުން އެހެންބަޔަކު އުޅޭގޮތް ކޮޕީކުރާކަށް އަޅުގަނޑުމެން ނުޖެހެއެވެ.\nއަޅުގަނޑުމެންގެ ދީނުގައިވަނީ ޒުވާން ފިރިހެން ކުދިންނާއި އަންހެންކުދިން ކައިވެނިކޮށްދިނުމަށް ބާރުއަޅާފައެވެ. އެކަމުގައި ފާޅުވެގެންވާ މަޞްލަޙަތުތަކެއްވެއެވެ. އަދި ހިނގަމުންދާ ނުބައިތަކެއްވެސް އޭގެ ސަބަބުން އެއްކިބާ ކުރެވޭނެއެވެ.\nމަޚްލޫޤުންގެ ކަންތައްތައް އެންމެ މޮޅަށް ދެނެވޮޑިގެންވަނީ ޚާލިޤުވަންތަ އިލާހެވެ. އިސްލާމްދީނުގައި މިކަން އޮތްގޮތް ބަޔާންކޮށްދެއްވަމުން ނަބިއްޔާ صلى الله عليه وسلم ޙަދީޘްކުރެއްވިއެވެ.\n((يَا مَعْشَرَ الشَّبَابِ مَنِ اسْتَطَاعَ الْبَاءَةَ فَلْيَتَزَوَّجْ، فَإِنَّهُ أَغَضُّ لِلْبَصَرِ، وَأَحْصَنُ لِلْفَرْجِ، وَمَنْ لَمْ يَسْتَطِعْ فَعَلَيْهِ بِالصَّوْمِ، فَإِنَّهُ لَهُ وِجَاءٌ)) [متفق عليه]\nމާނައީ: “އޭ ޒުވާނުންނޭވެ! ތިޔަބައިމީހުންގެ ތެރެއިން ކައިވެނިކުރުމަށް ކުޅަދާނަވެގެންވާމީހަކު ކައިވެނިކުރާހުށިކަމެވެ. ފަހެ، ހަމަކަށަވަރުން އެއީ ލޮލުގެ ބެލުން ތިރިކޮށްދޭ (އެބަހީ: ރައްކާތެރިކޮށްދޭ) ކަމެކެވެ. އަދި ފަރުޖުތަކަށްވާ ސަލާމަތެކެވެ. މީހަކާ އިނުމަށް ކުޅަދާނަކަން ލިބިގެން ނުވާމީހާގެ މައްޗަށް އޮތީ ރޯދަހިފުމެވެ. ފަހެ ހަމަކަށަވަރުން އެއީ އޭނާ ނުބައިކަންތަކުން ދުރުކުރާނޭ އައްޑަނައެކެވެ.”\nއެންމެ ޒުވާން އުމުރުފުރާގައި ކައިވެނިކުރުމުގެ ގެއްލުންތަކެއްވާނެނަމަ މިޠާހިރު ޝަރީޢަތުގައި އެކަމަށް ބާރުއެޅިފައި ނުވާނެއެވެ.\nޝަރުޢީ ޤަވާޢިދުގައި އައިސްފައިވެއެވެ.\nމާނައީ: “ﷲ ތަޢާލާ އަމުރުކުރައްވާފައިވާ ކޮންމެކަމަކީ އެއިލާހު ލޯބިވެވޮޑިގެންވާ އަދި ރުހިވޮޑިގެންވާ ކަންތައްތަކެވެ.”\nފަހެ ޒުވާނުން ކައިވެނިކުރުމަކީ ﷲ ތަޢާލާ ރުހިވޮޑިގެންވާކަމެއްކަމުގައި ވުމާއެކުވެސް އެކަމަށް ބައްޕައިން ހުރަސް އަޅަނީ ކީއްވެ ހެއްޔެވެ!\nކައިވެނިކުރުން ފަސްކުރާތީ މުޖުތަމަޢުތައި ކަރުނައަޅަންޖެހޭވަރުގެ ހިތާމަތަށް މެދުވެރިވެއެވެ. ކައިވެނިކުރުމަކީ ޢިތްފަތްތެރިކަމާއި ރައްކާތެރިކަމާ އަދި ހެޔޮކަން އެކުލެވިގެންވާ ކަމެކެވެ.\nމިލިޔުމަކީ މަސްޖިދުއްނަބަވީގެ އިމާމެއްކަމުގައިވާ د.عبدالمحسن القاسم ގެ ރިސާލާއެއްކަމަށްވާ الخطوات إلى السعادة (ބާއްޖަވެރިކަމާ ދިމާއަށް ފިޔަވަޅުތަކެއް)، މިރިސާލާއިން ނަގާފައިވާ ލިޔުމެކެވެ.


ގްރީން ކްލައިމެޓް ފަންޑުގެ އެހީ ހޯދުމަށް، ރާއްޖޭގެ ފަރާތުން ކުރިއަށް އޮތް5އަހަރު ދުވަހު އިސްކަންދޭނެ ދާއިރާތައް ކަނޑައެޅުމަށް ފަށާފައިވާ މަސައްކަތުގެ ދަށުން ބޭއްވޭ އެންމެ ފަހު ބައްދަލުވުން ފަށައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ގްރީން ކްލައިމެޓް ފަންޑުގެ އެހީ ހޯދުމަށް، ރާއްޖޭގެ ފަރާތުން ކުރިއަށް އޮތް5އަހަރު ދުވަހު އިސްކަންދޭނެ ދާއިރާތައް ކަނޑައެޅުމަށް ފަށާފައިވާ މަސައްކަތުގެ ދަށުން ބޭއްވޭ އެންމެ ފަހު ބައްދަލުވުން ފަށައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nގްރީން ކްލައިމެޓް ފަންޑުގެ އެހީ ހޯދުމަށް، ރާއްޖޭގެ ފަރާތުން ކުރިއަށް އޮތް5އަހަރު ދުވަހު އިސްކަންދޭނެ ދާއިރާތައް ކަނޑައެޅުމަށް ފަށާފައިވާ މަސައްކަތުގެ ދަށުން ބޭއްވޭ އެންމެ ފަހު ބައްދަލުވުން ފަށައިފި\n13 ނޮވެމްބަރ 2019 ކްލައިމެޓް ޗޭންޖް ޙިއްސާކުރެއްވުމަށް\n“ގްރީން ކްލައިމެޓް ފަންޑް” (ޖީ.ސީ.އެފް.) ގެ އެހީ ހޯދުމަށް، ރާއްޖޭގެ ފަރާތުން ކުރިއަށް އޮތް5އަހަރު ދުވަހު އިސްކަންދޭނެ ދާއިރާތައް ކަނޑައެޅުމަށް ފަށާފައިވާ މަސައްކަތުގެ ދަށުން ބޭއްވޭ އެންމެ ފަހު ބައްދަލުވުން މިއަދު ފަށައިފިއެވެ. ރާއްޖޭގެ ހުރިހާ ކައުންސިލްތައް ހިމަނައިގެން ކުރިއަށްގެންދާ މި ބައްދަލުވުން އޮންނާނީ ނޮވެމްބަރު 13 އިން 14 އަށެވެ.\n“ގްރީން ކްލައިމެޓް ފަންޑް” (ޖީ.ސީ.އެފް.) އަކީ މޫސުމަށް އަންނަ ބަދަލުތަކާބެހޭ މައްސަލަތަކަށް ހައްލުހޯދުމަށް އެހީދިނުމަށް އ.ދ. ގެ މޫސުމީ ބަދަލުތަކާބެހޭ މުއާހަދާގެ ދަށުން އެކުލަވާލެވިފައިވާ ބައިނަލްއަޤްވާމީ ފަންޑެކެވެ. މި ބައްދަލުވުމަކީ މި އަހަރު ފެބްރުއަރީ މަހު އިފްތިތާހްކުރި، ޖީ.ސީ.އެފް އާއި އދ. ގެ ތިމާވެށްޓާބެހޭ ޖަމްޢިއްޔާގެ އެހީ ލިބިގެން ހިންގާ މަޝްރޫޢުގެ ދަށުން އެކުލަވާލެވުނު އުސޫލުތަކާއި، ޖީ.ސީ.އެފް. އަށް ތައްޔާރުކުރާ ރާއްޖޭގެ ކަންޓްރީ ޕްރޮގްރާމް ފާސްކުރުމަށްޓަކައި ކަމާބެހޭ ފަރާތްތަކާއެކު ބޭއްވޭ ބައްދަލުވުމެކެވެ. ޖީ.ސީ.އެފް ފަންޑުން 24 މިލިއަން ޑޮލަރުގެ ހިލޭ އެހީ ލިބިގެން ރާއްޖޭގެ އުތުރުގެ ރަށްރަށް އިރުވައިމޫސުމުގައި ފެނަށް ޖެހުމުގެ މައްސަލަ ހައްލުކުރުމުގެ މަޝްރޫޢެއް މިހާރު ވެސް ކުރިއަށް އެބަދެއެވެ.\nމި ބައްދަލުވުން ފެށުމުގެ ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ ޑރ. ހުސެއިން ރަޝީދު ހަސަން ވިދާޅުވީ މޫސުމަށް އަންނަ ބަދަލުތަކާބެހޭ މަޝްރޫޢުތަކަށް ހޭދަކުރާ މިންވަރު ދަނީ މިފަހަކަށް އައިސް ވަރަށް ބޮޑުތަން އިތުރުކުރަންޖެހިފައިކަމަށާއޮ ގޮނޑުދޮށް ހިމާޔަތްކުރުމާއި، ފެންބޮޑުވުން ހައްލުކުރުމާއި، ފެނަށް ޖެހުމުގެ މައްސަލަ ޙައްލުކުރުމާއި، ކާބޯތަކެތީގެ ޔަޤީންކަން ރައްޔިތުންނަށް ހޯދައިދިނުމަށް ދައުލަތުން ކުރާ ހޭދަ ވަނީ ވޭތުވެދިޔަ ހަތަރުވަރަކަށް އަހަރު6ގުނައަށް އިތުރުކުރަންޖެހިފައި ކަމަށެވެ. އަދި އަންނަ އަހަރުގެ ޕީ.އެސް.އައި.ޕީ. އަށް ސަރުކާރުން ހުށަހަޅާފައިވާ ބަޖެޓުގައި ތިމާވެށި ރައްކާތެރި ކުރުމަށް 518 މިލިއަން ރުފިޔާއާއި، ފެނާއި ނަރުދަމާ ނިޒާމުގެ މަޝްރޫޢުތަކަށް 907.9 މިލިއަން ރުފިޔާ ސަރުކާރުން ހުށަހަޅާފައިވާކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ އިތުރަށް ވިދާޅުވީ ގިނަ ވަސީލަތްތަކެއް ތިމާވެށި ހިމާޔަތްކުރުމަށް މިހާރު ކަނޑައަޅާފައިވީ ނަމަވެސް، މޫސުމަށް އަންނަ ބަދަލުތަކުގެ މަޝްރޫޢުތަކަށް ކުރަންޖެހޭ ހޭދަ ދުވަހުން ދުވަހަށް އަދިވެސް ދަނީ އިތުރުވަމުންކަމަށާއި އެހެންކަމުން ބޭރުގެ އެހީ މިދާއިރާއަށް ހޯދުން އިތުރުކުރުން މިހާރު ވަނީ އިންތިހާއަށް މުހިއްމުވެފައި ކަމަށެވެ.\nތިމާވެށީގެ މަޝްރޫޢުތަކަށް ފައިސާ ހޯދާނެ އިނޮވޭޓިވް ގޮތްތައް ހޯދުމުގެ މަސައްކަތް ސަރުކާރުން ގެންދަނީ ކަމާބެހޭ ފަރާތްތަކާއި ގުޅިގެން ކުރަމުންނެވެ. މިގޮތުން ފަތުރުވެރިންގެ އަތުން ނަގަމުން އަންނަ ގްރީން ޓެކްސް މިހާރު ބޭނުންކުރެވެނީ މޯލްޑިވްސް ގްރީން ފަންޑްގެ ތެރެއިން ހަމައެކަނި ތިމާވެށީގެ މަޝްރޫޢުތައް ހިންގުމަށެވެ. މީގެ އިތުރުން ވެސް ބޭންކް އޮފް މޯލްޑިވްސް މެދުވެރިކޮށް ގްރީން ލޯނާއި، އިޔާދަކުރަނިވި ހަކަތައިގެ އިންވެސްޓްމަންޓްތަކަށް ލުއިލޯނު ދޫކުރާ ދެ ފަންޑެއް ވަނީ ޤާއިމްކޮށްފައެވެ. އަދި ބ. އަތޮޅު ކޮންޒަވޭޝަން ފަންޑަކީ ސަރުކާރާއި ފަތުރުވެރިކަން ފަދަ އަމިއްލަ ވިޔަފާރިތައް ގުޅިގެން މިފަދަ މަޝްރޫޢުތަކަށް އެހީދޭ ފަންޑެކެވެ.\nރާއްޖޭގެ ތިމާވެށީގެ މައްސަލަތައް ހައްލުކުރުމަށް ރާއްޖެއަށް އެހީދޭ ފަރާތްތަކާއެކު މަޝްވަރާކޮށް، ލިބެން އޮތް އެންމެ ބޮޑު މިންވަރަކުން އެފަރާތްތަކުގެ އެހީތެރިކަންވެސް ދަނީ ހޯދަމުންނެވެ. މީގެ ތެރޭގައި ރާއްޖެއާ އެކުވެރި ޤައުމުތަކާއި، ޑިވެލޮޕްމަންޓް ބޭންކްތަކާއި، އ.ދ ގެ އިދާރާތަކާއި، މޫސުމަށް އަންނަ ބަދަލުތަކަށް އެހީދޭ ބައިނަލްއަޤްވާމީ ފަންޑްތައް ހިމެނެއެވެ. މިގޮތުން 2014 ވަނަ އަހަރު ޤާއިމްކުރެވުނު ޖީ.ސީ.އެފް. އަކީ މޫސުމީ ބަދަލުތަކުގެ މަޝްރޫޢުތަކަށް އެހީދޭ ބައިނަލްއަޤްވާމީ އެންމެ ބޮޑު ފަންޑެވެ. މި ފަންޑުގެ ފުރަތަމަ ރިސޯސް މޮބިލައިޒޭޝަން ޕީރިއަޑްގައި 10 ބިލިއަން ޔޫ.އެސް. ޑޮލަރުން ފަންޑު ކެޕިޓަލައިޒްކުރެވުނެވެ. އަދި މި ފަންޑުގެ ދެވަނަ ރިސޯސް މޮބިލައިޒޭޝަންގެ މަސައްކަތް އެފަރާތުން މި އަހަރު ފަށާ، އެހީދޭ ޤައުމުތަކުން ޖުމްލަ 9.8 ބިލިއަން ޑޮލަރު ކުރިއަށް އޮތް4އަހަރުތެރޭ ފޯރުކޮށްދިނުމަށް ވެސް މިހާތަނަށް ވަނީ ޕްލެޖްކޮށްފައެވެ.


އިތުރު 1467 މީހުން ކޮވިޑަށް ޕޮޒިޓިވް\nސަލްމާން ޚާންގެ ކުރިއަށް އޮތް ފިލްމު “ރާދޭ” ގެ ވީޑިއޯ ލަވައެއް ދާދިފަހުން ރިލީޒް ކޮށްފައިވާއިރު، ގިނަ ބަޔަކު އަންނަނީ އެ ލަވައަށް ތަޢުރީފުކުރަމުންނެވެ.\n“ސީޓީ މާރް” ނަމަކަށް ކިޔާ އެ ލަވައިގައި ސަލްމާނާއި ދިޝާ ޕަޓާނީގެ ފަރި ނެށުންތަކެއް ފެނިގެންދާއިރު، ގިނަ ބަޔަކު ހައިރާންކޮށްލީ އެ ލަވައިގެ އަންހެން އަޑަކީ ކާކުކަން އެނގުމުންނެވެ. އެއީ ސަލްމާން ޚާންގެ ލޯބިވެރިޔާ އޫލިއާ ވަންތޫރުގެ އަޑެވެ. މިއީ އޫލިއާ ހިންދީ ލަވައަކަށް އަޑުއަޅައިދިން ފުރަތަމަ ފަހަރެވެ.\nރޯމޭނިއާއަށް އުފަން އޫލިއާ އަކީ މިހާރު ބޮލީވުޑްގައި މަސައްކަތް ކުރަމުން އަންނަ ފަންނާނެކެވެ. “ސީޓީ މާރް” ލަވަ ކިޔުމާ ގުޅޭގޮތުން ‘ޓައިމްސް އޮފް އިންޑިއާ’ އަށް ދިން އިންޓަވިއުއެއްގައި ބުނީ އޭނާ ވަރަށް ކުރިން ފެށިގެން އަޑު ރީތިކުރުމަށް ޕްރެކްޓިސް ކުރާ ކަމަށެވެ. އެގޮތުން ސާޖިދް-ވާދިޖްގެ ސްޓޫޑިއޯއަށް ގޮސް ލަވަކި ފަރިތަ ކުރުން އަބަދުވެސް އޮންނަ ކަމަށާއި، އެދެމީހުންނަކީ ވަރަށް ބޮޑަށް ހިތްވަރުދީ ގިނަ އެއްޗެހިތަކެއް ދަސްކޮށްދިން ދެމީހުން ކަމަށް އޫލިއާ ބުންޏެވެ.\nއެހެންނަމަވެސް، ލަވަކިޔުން ސީރިއަސްކޮށް ނަގައި އެކަމައިގެން ކުރިއަށް ދިޔުމަށް އެންމެ ބޮޑު ހިތްވަރެއް ދިނީ ސަލްމާން ކަމަށް އޫލިއާ ބުންޏެވެ. އަދި “ސީޓީ މާރް” ކިޔަން ނިންމީ ވެސް ސަލްމާންގެ އެދުމުގެ މަތިން ކަން ފާހަގަކުރިއެވެ. އެކަމަކު، އޫލިއާ ހިންދީއަށް މާބޮޑަށް ފަރިތަ ނޫންކަން ފާހަގަކުރަމުން ބުނީ ހިންދީ ކިޔުން އިތުރަށް ރަނގަޅު ކުރުމަށް މިހާރުވެސް މަސައްކަތް ކުރަމުންދާ ކަމަށެވެ.\n“ސީޓީ މާރް” ލަވައަށް ޔޫޓިއުބްގައި 78 މިލިއަނަށްވުރެ ގިނަ ވިއުސް މިހާތަނަށް ވަނީ ލިބިފައެވެ.


Supplementary budget Majleehah fonuvaifi\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު (ކ) އަދި ފިނޭންސް މިނިސްޓަރު އިބްރާހީމް އަމީރު.-- ފޮޓޯ: ރައީސް އޮފީސް\nސަޕްލިމެންޓްރީ ބަޖެޓް މަޖިލީހަށް ފޮނުވައިފި\nފިނޭންސް މިނިސްޓްރީން ރައްޔިތުންގެ މަޖިލީހަށް މިއަދު ސަޕްލިމެންޓްރީ ބަޖެޓް ފޮނުވައިފި އެވެ.\nސަރުކާރުން ސަޕްލިމެންޓްރީ ބަޖެޓެއް ހުށަހަޅަން ނިންމީ، ސަރުކާރުގެ މެނިފެސްޓޯގައި ތަންފީޒު ކުރުމަށް ބޭނުންވާ ޕްރޮގްރާމްތައް ތަންފީޒު ކުރުމަށް ފުރިހަމަ އަށް ފައިސާ ހިމެނުމަށެވެ. އޭގެ އިތުރުން މި އަހަރަށް ފާސްކޮށްފައިވާ ބަޖެޓްގައި ގެއްލުމުގެ ބަދަލުގެ ގޮތުގައި ދޭން ކަނޑައަޅާފައިވާ އަދަށްވުރެ އިތުރަށް އެފަދަ ބަދަލުތައް ދޭން ޖެހުމުން އެކަމަށް، ސަޕްލިމެންޓްރީ ބަޖެޓުގެ ތެރެއިން ފައިސާ ހަމަޖާނެ ކަމަށް ވެއެވެ.\nއެކަމަކު ސަޕްލިމެންޓްރީ ބަޖެޓާއި ގުޅޭ ތަފްސީލެއް ފިނޭންސް މިނިސްޓްރީން އަދި ރަސްމީކޮށް ހާމައެއް ނުކުރެ އެވެ. އެ ތަފްސީލުތައް ހާމަވާނީ، ފިނޭންސް މިނިސްޓަރު މަޖިލީހަށް އެ މައުލޫމާތު ދެއްވާއިރު އެވެ.\nމި އަހަރުގެ ބަޖެޓަކީ ކުރީގެ ރައީސް އަބްދުﷲ ޔާމީނުގެ ސަރުކާރުން ހުށަހަޅައިގެން ނިމިދިޔަ 18 ވަނަ ރައްޔިތުންގެ މަޖިލީހުން ފާސްކޮށްފައިވާ ބަޖެޓެކެވެ. އެހެންކަމުން މިދިޔަ އަހަރުގެ ނޮމެމްބަރު މަހު 17 ވަނަ ދުވަހު ވެރިކަމާ ހަވާލުވެވަޑައިގެންނެވި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ސަރުކާރަށް ބައެއް ކަންކަން ތަންފީޒު ކުރުމުގައި ދަތިތަކެއް ވަނީ ކުރިމަތި ވެފަ އެވެ.\nރިޔާސީ އިންތިހާބު ކާމިޔާބު ކުރި އޭރުގެ އިދިކޮޅު ފަރާތްތަކުން އޭރުވެސް ވަނީ އާ ސަރުކާރު އައުމުގެ ކުރިން ނިމިދާ ސަރުކާރުން ބަޖެޓް ހުށަހެޅުމަކީ، ކުރިއަށް އޮތް ތަނުގައި ކަންކަން ތަންފީޒު ކުރުމަށް ދަތިތަކާ ކުރިމަތިވާނެ ކަމެއް ކަމަށް ބުނެފަ އެވެ. އަދި އަހަރުގެ މެދަކާ ހިސާބުން ސަޕްލިމެންޓްރީ ބަޖެޓެއް ހުށަހެޅުމުގެ ވިސްނުން އޭރު ވެސް ގެންގުޅުނެވެ.\nމި އަހަރަށް މަޖިލީހުން ވަނީ 30.2 ބިލިއަން ރުފިޔާގެ ބަޖެޓެއް ފާސްކޮށްފަ އެވެ. މި ބަޖެޓަކީ ހަތަރު ބިލިއަން ރުފިޔާގެ ޑެފިސިޓް ނުވަތަ ދަރަނި ބަޖެޓެކެވެ.\nބަޖެޓަށް ވުރެ އިތުރަށް ހަރަދުވާނެ ކަމަށް ލަފާ ކުރެވޭތީ ކުރީގެ ރައީސް ޔާމީނުގެ ސަރުކާރުގައި، 2017 ވަނަ އަހަރުގެ ބަޖެޓަށް ހަރަދު އިތުރުކޮށް، 493 މިލިއަން ރުފިޔާގެ ސަޕްލިމެންޓްރީ ބަޖެޓެއް ފާސްކުރި އެވެ.\nބަޖެޓް 2019 ފިނޭންސް ސަޕްލިމެންޓަރީ ބަޖެޓް


Furathama match gai Raajje kulheyny Bhutan aa dhekolhah | Mihaaru\nމިދިޔަ އަހަރު ތައިލެންޑުގައި އޮތް ޔުއެފާ އެސިސްޓް މުބާރާތުގައި ވާދަކުރި ގައުމީ 15 އަހަރުން ދަށުގެ ޓީމުގެ ކުޅުންތެރިން.-\n10 ޖުލައި 2019 - 10:245comments\nޔުއެފާގެ އެހީގައި އެފްއޭއެމުން އިންތިޒާމްކޮށްގެން ހިތަދޫ ޒޯން ސްޓޭޑިއަމްގައި ކުޅޭ މުބާރާތުގެ ހުރިހާ މެޗެއް ވެސް ތާވަލުކޮށްފައިވަނީ ހަވީރު ވަގުތުގަ އެވެ. ހަތަރު ޓީމު ވާދަކުރާ މި މުބާރާތުގެ ފުރަތަމަ މެޗުގައި މި މަހު 20 ވަނަ ދުވަހު ރާއްޖެ ނުކުންނާނީ ބޫޓާނާ ދެކޮޅަށެވެ. ދެ ވަނަ މެޗުގައި މި މަހު 23 ވަނަަ ދުވަހު ސައުދީ އަރަބިއާއާ ބައްދަލުކުރާނެ އެވެ. ލީގު ބުރުގެ ފަހު މެޗުގައި ރާއްޖެ ކުޅެންޖެހޭނީ ޔޫރަޕްގެ ޓީމެއް ކަމަށްވާ ލެޓްވިއާއާ އެވެ. އެ މެޗު އޮންނާނީ މި މަހު 27 ވަނަ ދުވަހު އެވެ. އެ އަށް ފަހު ފައިނަލް މެޗު ކުޅޭނީ މި މަހު 29 ވަނަ ދުވަހު އެވެ.\nމި މުބާރާތުގައި ރާއްޖޭގެ ގައުމީ ޓީމުގެ ކޯޗަކަށް ހުންނާނީ ކުރިން ވެސް އެ މަގާމުގައި ފުރަމުން އައި ކޯޗު އަދި ކުރީގެ ކުޅުންތެރިޔާ އިބްރާހީމް ހަލީމް (ޖަޑާ) އެވެ. އޭނާ ބުނީ މި ފަދަ ބޮޑު މުބާރާތަކަށް ޕްރެކްޓިސް ފެށުނީ އެންމެ ރަނގަޅު ވަގުތުގައި ނޫން ކަމަށާއި އެހެން ނަމަވެސް މުބާރާތާ މެދު ކުރެވޭ އުއްމީދު ބޮޑު ކަމަށެވެ.\n"ފުރަތަމަ މި އޮތީ އަޅުގަނޑުމެން ވާދަކުރެވޭނެ މެޗެއް. އެއީ ބޫޓާން، އެ ޓީމުއަތުން އިރާދަކުރެއްވިއްޔާ މޮޅުވެވޭނެ. ދެން އެ އޮތް ސައުދީ އަރަބިއާ އާއި ލެޓްވިއާ އަކީ އަޅުގަނޑުމެންގެ ލެވެލެއް ނޫން. އެއީ މާ މަތީ ލެވެލެއް. އެ ޓީމުތަކާ ކުޅޭއިރު އޮންނާނީ ބައިކޮޅަށް ވަންނަ ގޯލު މަދުކޮށް ސްކޯ ދަށްކުރުން،" ޖަޑާ ބުންޏެވެ.\nއޭނާ ބުނީ ޓީމުގައި މިހާރު ތިބި ކުޅުންތެރިން ވެސް ރަނގަޅު ކަމަށާއި އެ ކުޅުންތެރިން އިތުރަށް ރަނގަޅު ކުރެވޭނީ ގިނަ ދުވަހު މަސައްކަތްކޮށްގެން ކަމަށާއި އިތުރު ކުޅުންތެރިން ހޯދަން އަތޮޅު ތެރެއަށް ދާން ޖެހޭ ކަމަށެވެ.\nމާލޭގައި ބާއްވަން އެންމެ ފުރަތަމަ މަސައްކަތް ކުރި މި މުބާރާތް އައްޑޫ އަށް ބަދަލުކުރީ މީގެ ކުރިން ވެސް ހިތަދޫ ޒޯން ސްޓޭޑިއަމްގައި ގިނަ މުބާރާތްތަކެއް ކުޅެފައިވާތީ އެވެ. އެ ގޮތުން 2014 ވަނަ އަހަރުގެ އޭއެފްސީ ޗެލެންޖް ކަޕުގެ ބައެއް މެޗުތަކާއި 2015 ވަނަ އަހަރު މިނިވަން ދުވަހުގެ ހަރަކާތްތަކަށް ގައުމީ ސްޓޭޑިއަމް ބޭނުންކުރުމުން، ވިނަގަނޑު ހަލާކުވުމުން ޕްރެޒިޑެންޓްސް ކަޕްގެ މެޗުތައް ވަނީ އައްޑޫގައި ކުޅެފަ އެވެ. އަދި އެ މުބާރާތުގެ ބައެއް މެޗުތައް ހދ. ކުޅުދުއްފުށީގައި ވެސް ކުޅުނެވެ.\nޔުއެފާ އެހީގައި ބާއްވާ މި މުބާރާތް އިއުލާނުކުރަން ބޭއްވި ނޫސްވެރިންގެ ބައްދަލުވުމުގައި އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ މިއީ ގިނަ އަހަރުތަކަކަށް ފަހު ރާއްޖޭގައި ބާއްވާ އުމުރުފުރާ ގައުމީ ޓީމެއްގެ ފުރަތަމަ މުބާރާތް ކަމަށާއި މިއީ ބައިނަލްއަގްވާމީ މުބާރާތްތައް ރާއްޖެ ގެނައުމުގެ ފެށުމެއް ކަމަށެވެ.\nގައުމީ ޓީމަށް ކުޅެފައިވާ އައްޑޫގެ ދެ ކުޅުންތެރިން ކަމަށްވާ މުހައްމަދު އާރިފް (ބަކާ) އާއި އަބްދުﷲ ހަނީފް (ބެންޖޯ) ވަނީ މި ފަދަ މުބާރާތެއް އައްޑޫގައި ބޭއްވުމަކީ ގިނަ ފައިދާތަކެއް ކުރާނެ ކަމެއް ކަމަށާއި މިއީ އައްޑު އަށް ވެސް ލިބޭ ޝަރަފެއްގެ ގޮތުގައި ދެކޭ ކަމަށެވެ.\nޔޫތު ފުޓްބޯޅަ ކުރިއެރުވުމަށް އެފްއޭއެމުން ގިނަ މަސައްކަތްތަކެއް ކުރަމުން އަންނައިރު މީގެ ކުރިން އެންމެ ބޮޑު ގޮންޖެހުމެއް ދިމާވަނީ ވާދަވެރި މެޗުތަކެއް ނުލިބޭތީ އެވެ. އެކަމަކު ފަހަކަށް އައިސް އެފްއޭއެމުން އަންނަނީ ޔޫތު ފުޓްބޯޅަ އަށް އަމާޒުކޮށް ގިނަ މުބާރާތްތަކެއް ބާއްވަމުންނެވެ. އެ ގޮތުން 13 އަހަރުން ދަށުގެ ކުޅުންތެރިންނަށް އަމާޒުކޮށް މިދިޔަ އަހަރު ލީގެއް ވަނީ ފަށައިފަ އެވެ. އަދި އެ މުބާރާތް މި އަހަރު 14 އަހަރުން ދަށަށް ޚާއްސަ ކުރަން ވަނީ ނިންމައިފަ އެވެ.


Hannaan ge vaudhuthah haama kurun mirey\nހަންނާނުގެ ވައުދުތައް ހާމަކުރުން މިރޭ\nކޮމަންޑޫ ދާއިރާގެ ބައި-އިލެކްޝަންގައި އެމްއެންޕީއިން ވާދަކުރައްވާ ހަންނާން: ވައުދުތައް މިރޭ ލޯންޗުކުރާނެ -- އަވަސް ފޮޓޯ\nކޮމަންޑޫ ދާއިރާގެ ބައި-އިލެކްޝަންގައި މޯލްޑިވްސް ނެޝަނަލް ޕާޓީ (އެމްއެންޕީ) ގެ ޓިކެޓްގައި ވާދަކުރާ އަބްދުލް ހަންނާން އިދުރީސް ދާއިރާއަށް ކޮށްދެއްވާނެ މުހިންމު ކަންކަމުގެ ވައުދު ލޯންޗުކުރުން މިރޭ އޮންނާނެ ކަމަށް އެ ޕާޓީ އިން ބުނެފި އެވެ.\nހަންނާންގެ ވައުދުތައް ލޯންޗުކުރުމަށް މިރޭ ހާއްސަ ރަސްމިއްޔާތެއް ބޭއްވުމަށް ވަނީ ހަމެޖެހިފަ އެވެ. މި އިވެންޓް އޮންނާނީ ހަންނާންގެ މާލެ ކެމްޕޭން ޖަގަހައިގައި މިރޭ 9:00 ގައެވެ. ހަންނާންގެ މާލެ ޖަގަހަ ހުންނަނީ ސިއްތިމާވާ ހިނގުމުގައި، އެމްޓީސީސީ ރެންޓަލްސްގެ ހުޅަނގުންނެވެ.\nހަންނާންގެ ކެމްޕެއިން ބާރަށް ކުރިއަށްދާއިރު ކޮމަންޑޫ ދާއިރާގެ ތިން ރަށުގައި މިހާރު ވަނީ ކެމްޕޭނު ޖަގަހަތައް ހުޅުވައިފަ އެވެ. މާލޭގެ އިތުރުން ހުޅުމާލޭގައި ވެސް ވަނީ ޖަގަހައެއް ހުޅުވައިފަ އެވެ.\nހަންނާންގެ ކެންޑިޑެންސީ އިލެކްޝަންސް ކޮމިޝަނުން ބަލައިގެންފައި ވަނީ މިދިޔަ މަހުގެ 26 ވަނަ ދުވަހު އެވެ.\nތައުލީމީ ދާއިރާގައި ހަންނާން ވަނީ 2013 އިން 2019 އަށް ވިލާ ކޮލެޖުގެ ޝަރީއާ އެންޑް ލޯ ފެކަލްޓީގެ މެނޭޖަރެއްގެ މަގާމު އަދާކުރައްވާފަ އެވެ. މީގެއިތުރުން ހދ. ހަނިމާދޫ ސުކޫލާއި، ރ. އިނގުރައިދޫ ސޫކޫލާއި، ނ. މާފަރު ސުކޫލާއި، ރ. ހުޅުދުއްފާރު ސުކޫލުގެ އިތުރުން ށ. އަތޮޅު ތައުލީމީ މަރުކަޒުގެ ޕްރިންސިޕަލް ކަން ކުރައްވާފައިވެ އެވެ.\nއެމްއެންޕީ އުފެއްދުމަށް އެންމެ ފުރަތަމަ ސޮއި ކުރެއްވި ބޭފުޅުންގެ ތެރޭގައި ވެސް ހަންނާން ހިމެނެ އެވެ.\nއިލެކްޝަންސް ކޮމިޝަން ޕޮލިޓިކްސް ކޮމަންޑޫ + މޯލްޑިވްސް ނޭޝަނަލް ޕާޓީ\nބަލި ގަބޫލުކުރަން، ނަތީޖާއާއި މެދު ހިތްހަމަޖެހޭ: ނާޒިމް\nކެންޑިޑޭޓުންގެ ނަންތައް ތަރުތީބުކޮށްފި


މިއަހަރު ބެލަންޑުއަރ ނުދޭން ނިންމައިފި\nޙުސައިން އަފްޝަން 21 ޖުލައި 2020 09:14\nބެލަންޑުއާއެކު އާޖެންޓީނާ ފޯވަޑު ލައަނަލް މެސީ\nދުނިޔޭގެ އެންމެ މޮޅު ފުޓުބޯޅަ ކުޅުންތެރިޔާއަށް ދޭ ބެލަންޑުއަރ އެވޯޑު މިއަހަރު ނުދިނުމަށް އެއެވޯޑު ދިނުމުގެ ހަފުލާ އިންތިޒާމުކުރާ ފްރާންސް ފުޓްބޯލް މެގެޒިނުން ހޯމަދުވަހު ބުނެފިއެވެ. އެމަޖައްލާއިން ބުނި ގޮތުގައި މިހަފުލާ މިއަހަރު ނުބޭއްވުމަށް ނިންމީ ކޮރޯނާ ވަބާގެ ސަބަބުން ފުޓުބޯޅަ ކަލަންޑަރަށް އައިސްފައިވާ ބޮޑު ބަދަލުތަކާ ގުޅިގެންނެވެ.\nމިއެވޯޑަކީ 1956 ވަނަ އަހަރުން ފެށީގެން ކޮންމެ އަހަރެއްގައިވެސް ދުނިޔޭގެ އެންމެ މޮޅު ފުޓުބޯޅަ ކުޅުންތެރިޔާ ހޮވައި އޭނާއަށް ދެމުން އައި އެވޯޑެކެވެ. މިއެވޯޑު ލިބޭ ކުޅުންތެރިޔާ ކަނޑައަޅަނީ ނޫސްވެރިންގެ ވޯޓަކުންނެވެ. އަންހެނުންނަށް ބެލަންޑުއަރ ދޭން ފަށާފައިވަނީ 2018 ވަނަ އަހަރުއެވެ.\nމިއަހަރުގެ ފުޓުބޯޅަ ސީޒަނަށް ވަރަށް ބޮޑެތި ދަތިތަކެއް ކޮރޯނާ ވައިރަސްގެ ސަބަބުން ކުރިމަތިވެފައިވެއެވެ. އެގޮތުން މާޗުން ފެށިގެން ޖޫނާ ހަމައަށް ވިލާތުގެ ބޮޑެތި ހުރިހާ ލީގެއްގެ މެޗުތައް ފަސްކޮށްފައިވެއެވެ. ހަމައެހެންމެ ބައިނަލްއަޤުވާމީ މުބާރާތަތްތަކުގެ ތެރެއިން ބޮޑެތި ގިނަ މުބާރާތްތަކެއް ފަސްކުރިއެވެ. އެގޮތުން ވިލާތުގެ ޗެމްޕިއަންސް ލީގާއި ލެޓިން އެމެރިކާގެ ކޮޕަ އެމެރިކާވަނީ 2021 ވަނަ އަހަރަށް ފަސްކޮށްފައެވެ.\nފްރާންސް ފުޓްބޯލް މަޖައްލާގެ އެޑިޓަރު ޕަސްކަލް ފެއްރޭ ނެރުނު ބަޔާނެއްގައި ބުނެފައިވަނީ ދެމަހަކީ ފުޓުބޯޅައިގައި ގޮތެއް ނިންމުމަށް އެކަށީގެންވާ މުހުލަތެއް ނޫން ކަމުގައެވެ. ކުރިން 11 މަސް ލިބޭއިރު މިފަހަރު ކުޅުންތެރިންގެ ފެންވަރު ވަޒަންކުރުމަށް ލިބިފައިވަނީ އެންމެ ދެ މަސް ކަމުގައި އޭނާ ބުންޏެވެ.\nފުޓުބޯޅަ އެންމެ މޮޅު މެސީ\nJuly 17, 2020 08:05:50


Tech News Maldives\nޓެކްނޮލޮޖީ ހަބަރާއި ލިޔުން ހޮޅުއަށިތަކަށް\nމިއީ ޓެކްނިއުސް އެވެ. ޓެކްނޮލޮޖީ ޚަބަރުތައް ދިވެހިބަހުން ޝާއިއުކުރާ ނޫހެކެވެ. ޓެކްނޮލޮޖީ ޚަބަރުތައް ތާނައިން ގެނެސްދޭ ފުރަތަމަ އަދި ހަމައެކަނި އޮންލައިން ނޫސްވެސް މެ އެވެ. ދިވެހި ގޭބިސީތަކަށާއި ހޮޅުއަށިތަކަށް ޓެކްނޮލޮޖީ، ސައެންސް އަދި ޖައްވީ ޚަބަރުތައް ގެނެސް ދިނުމަކީ މިނޫހުގެ އަމާޒެވެ.\nޓެކްނިއުސް.އެމްވީ އަކީ 13 އޮކްޓޯބަރ 2019 ވަނަ ދުވަހު ރަޖިސްޓްރީ ނަމްބަރު 2241/2019 ގެ ދަށުން މިނިސްޓްރީ އޮފް ހޯމްއެފެއާޒް ގައި ރަޖިސްޓްރީ ކޮށްގެން ހިންގާ ނޫހެކެވެ.\nމި ނޫހުގައި ޓެކްނޮލޮޖީ، ސައެންސް އަދި ސްޕޭސް ގެ ރޮގުން ބައިނަލް އަޤްވާމީ މައިދާނުގައާއި ރާއްޖޭގެ މަޝްރަހުގައި ފާހަގަކުރެވޭ ހަބަރުތަކާއި، އައު ޕްރޮޑަކްޓުތަކާއި ގެޖެޓްސް އަދި އެޕުތައް ރިވިއުކުރުމުގެ އިތުރުން ދިވެހިިންގެ އާއްމު ދިރިއުޅުމުގައި ޓެކްނޮލޮޖީގެ ދައުރު އަދި އައު ސްޓާޓްއަޕްތަކާއި ޓެކް އިވެންޓްތަކުގެ މައުލޫމާތު ދުވަހުން ދުވަހަށް ތާޒާކަމާއި އެކު ގެނެސްދެވޭނެ އެވެ.\nޓެކްނިއުސް އަކީ ހަމައެކަނި ޓެކްނޮލޮޖީ ފަންނުވެރިންނަށް ނުވަތަ ޓެކްނޮލޮޖީ އަށް ޝައުޤުވެރިވާ މީހުނަށް އެކަނި އަމާޒުކުރެވޭ ނޫހެއް ނޫނެވެ. މިނޫހުން ޓެކްނޮލޮޖީގެ އިލްމު ނެތް އެކި އުމުރު ފުރާގެ މީހުންނާއި، ތައުލީމީ ފެންވަރު ތަފާތު އެކި ފަރާތްތަކަށާއި، ޓެކްނޮލޮޖީގެ ތަފާތު ދާއިރާތަކަށް ޝައުގުވެރިވާ އެކި އުމުރު ފުރާގެ މީހުންނަށް އެކަށީގެންވާ މައުލޫމާތު ލިބިގެންދާނެއެވެ. އަދި ހަމަ އެހެންމެ އިލްމީ ނަޒަރަކުން މައުލޫމާތު ބޭނުންވާ ފަރާތްތަކަށް ޚާއްސަ ދިރާސާތައްވެސް މި ނޫހުގެ ޒަރިއްޔާއިން ފޯރުކޮށްދެމުން ގެންދާނެއެވެ.\nޓެކްނިއުސް އާންމުންނާއި ހިސާބަށް ގެނައުމުގެ ފަހަތުގައި އެތަކެއް ބަޔެއްގެ އިޚްލާސްތެރި އެހީތެރިކަން އެކި ގޮތްގޮތުން ލިބިފައި ވެއެވެ. އަދި ޓެކްނިއުސް ކާމިޔާބުކަމާއި އެކު ދެމެހެއްޓުމަށްޓަކައި ޓެކްނޮލޮޖީ ދާއިރާގެ ގިނަ ފަރާތްތަކެއްގެ ހިޔާލާއި މަޝްވަރާ އަބަދުމެ ލިބެމުންދާކަން ނުހަނު އިޚްލާސްތެރި ކަމާއި ޝުކުރާ އެކު ފާހަގަ ކުރަމެވެ.\nތަފާތު އެކި މީސްމީޑިއާގެ މަންސަތަކުން ޓެކްނިއުސްއާއި ގުޅާލެވިދާނެ އެވެ.\nޓެލެގްރާމް ޗެނަލް t.me/technewsmv\nޓެލެގްރާމް ގްރޫޕް t.me/tnmvtalks


Male' aai atholhu thakuge Covid numebr ufulifai\nމާލޭގައި މީހަކު މާސްކް އަޅައިގެން: ރާއްޖޭގެ ކޮވިޑް ނަމްބަރުތައް ހުރީ އާދައިގެ މިންގަނޑެއްގައި -- ފޮޓޯ: އަވަސް\nކޮވިޑް ބައްޔަށް ރާއްޖެއިން މިއަދު 219 މީހަކު ޕޮޒިޓިވް ވެއްޖެ އެވެ. މިއަދު އަލަށް ބަލި ޖެހުނު މީހުނާއެކު ރާއްޖޭގައި ކޮވިޑް ބަލިޖެހިފައިވާ މީހުންގެ ނަންބަރު 88،277 އަށް މިހާރު އުފުލިފައި ވެއެވެ.\nއެޗްޕީއޭއިން ކޮވިޑްގެ ނަމްބަރުތައް މިރޭ ދިނީ ރެއިން ފެށިގެން މިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކަށް ބަލައިގެނެވެ. އާންމު ކުރި އެ ނަމްބަރުތަކަަށް ބަލާއިރު މިއަދު ކޮވިޑް ބަލި ޖެހުނު މީހުންގެ ތެރެއިން 29 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަދި މިއަދު ޕޮޒިޓިވް މީހުންގެ ތެރެއިން 173 މީހުނަކީ މީހުން އަތޮޅުތަކުގެ ރަށްރަށުން ބައްޔަށް ޕޮޒިޓިވްވި މީހުނެވެ. ރާއްޖޭގައި ހިންގާ ރިސޯޓްތަކުން ބައްޔަށް ޕޮޒިޓިވްވެފައި ވަނީ 17 މީހެކެވެ.\nއިއްޔެ ރާއްޖެއިން ބައްޔަށް ޕޮޒިޓިވްވީ 143 މީހެކެވެ. އޭގެ ތެރެއިން 23 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަދި ޕޮޒިޓިވް މީހުންގެ ތެރެއިން 117 މީހުން އެއީ ރަށްރަށުންނެވެ. ރިސޯޓްތަކުން ތިން މީހެކެވެ.\nމިއަދުގެ ކޮވިޑް ނަމްބަރުތައް ހިމެނޭ އެޗްޕީއޭގެ ގްރާފެއް\nމިއަދުގެ ކޮވިޑް ނަމްބަރުތައް\nމާލޭ ސަރަހައްދު: 29\nއެހެން ރަށްރަށް: 173\nޓެސްޓް ކުރި އަދަދު: 4،069\nއެޗްޕީގެ ބަންދުގައި: 23 ރަށް\nކޮވިޑް ބަލީގައި ބިދޭސީން ވެސް ހިމެނޭ ގޮތަށް މިހާތަނަށް ރާއްޖެއިން 243 މީހަކު މަރުވެފައި ވެއެވެ.\nކޮވިޑް ޖެހުމަށް ފަހު 86،040 މީހަކު ބަލީން ގަދަވެފައިވެ އެވެ. އަދި ހޮސްޕިޓަލްތަކުގައި ފަރުވާ ހޯދާ 33 މީހަކު އެބަތިއްބެވެ. ރާއްޖޭގައި ކޮވިޑް ވެކްސިން ޖެހޭ އާބާދީގެ ތެރެއިން 394،699 މީހުން ފުރަތަމަ ޑޯޒް ފުރިހަމަކޮށްފައި ވެ އެވެ. ދެ ޑޯޒް ފުރިހަމަ ކޮށްފައިވާ މީހުންގެ ނަމްބަރަކީ 358،744 މީހުނެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް ކޮވިޑް ވެކްސިން


Mamen Promote Kurumah Dhiraagu Seenu Operation Center In Promotion Eh Meedhoo Aai Hulhudhoo Gai Kuriah Gen Gosfi\nއެމީހަކު ބޭނުންވާ ގޮތަށް ޑޭޓާ، ވޮއިސް އަދި އެސްއެމްއެސް އަމިއްލައަށް ކަނޑައެޅޭގޮތަށް އުފެއްދި މޯބައިލް ޕުރީޕެއިޑް ޕްލޭން “މަމެން” ޕްރޮމޯޓް ކުރުމަށް މީދޫއާއި ހުޅުދޫގައި ދިރާގު ސ. އޮޕަރޭޝަނުން މިމަހުގެ 25 ވަނަ ދުވަހުޕްރޮމޯޝަނެއް ކުރިއަށް ގެންގޮސްފިއެވެ.\nޒުވާނުންނަށް އަމާޒުކޮށްގެން ތައާރަފްކޮށްފައިވާ މަމެންއަކީ މިހާތަނަށް ރާއްޖޭގައި ފުރަތަމަ ފަހަރަށް ތައާރަފްކުރި ކަސްޓަމަރު އަމިއްލައަށް މޯބައިލް ޕްލޭން ރާވާލެވޭ ޕްރީޕެއިޑް ޕްލޭނެވެ.\nމި ޕްރޮމޯޝަނުގައި ކުރިން މަމެން އެޕް އިން ލިބޭ ޑޭޓާ، ވޮއިސް އަދި އެސްއެމްއެސް ގެ އަދަދު ދެ ގުނައަށް ވަނީ އިތުރުކޮށްފައެވެ.\nމީގެ އިތުރުން ޑިޖިޓަލް ލައިފްސްޓައިލްތަކަށް ލޯބިކުރާ ޒުވާނުންނަށް މަމެން ކަމުދާނެ ސަބަބުތައް ކިޔައިދިނުމާއި އެޕް މެދުވެރިކޮށް ޑިޖިޓަލް ހިދުމަތް ފޯރުކޮށްދިނުމުގައި ކަސްޓަމަރު ބާރުވެރިވާ ގޮތުގެ މައުލޫމާތު ފޯރުކޮށްދިނުން ކުރިއަށް ގެންގޮސްފާވެއެވެ.\nމަމެންނަކީ ޕްރީޕެއިޑް މޯބައިލް ޕްލޭނެކެވެ. މަމެންގައި ބައިވެރިވެނޭނީ އެޕް ފޯނަށް ޑައުންލޯޑްކުރުމަށްފަހު ޕްލޭންގައި ބައިވެރިވެގެނެވެ. ޕްރިޕެއިޑް ކަސްޓަމަރުންނަށް ވަގުތުން ބައިވެރިވެވޭނެއެވެ. އެހެން ކަސްޓަމަރުން އެކަމަށް ހާއްސަ ސިމެއް ނުވަތަ ޕްރީޕެއިޑް ސިމެއް ހޯދަންޖެހެއެވެ. މަމެން ޕްލޭންގައި ސީދާ ފައިސާ ނުގެންގުޅޭނެއެވެ. ބޭނުންކުރާނީ އާރް ބީ (ރާޅުބިސް ކުރުކޮށް) އެވެ. ހިނގާ ހަމައެކަނި ފައިސާގެ މުއާމަލަތަކީ އާރްބީ ގަންނަން ހިންގާ މުއާމަލާތެވެ. އާރްބީ ސީދާ އެޕް މެދުވެރިކޮށް، ނުވަތަ ރީލޯޑް ނުވަތަ ރީޗާޖް ވައުޗަރ މެދުވެރިކޮށް ގަނެވޭނެއެވެ. އާރްބީ އަކީ ގިނަދުވަހަށް ދެމިހުންނަ އެއްޗެކެވެ. މަސް ނިމުމަކުން ބޭނުންނުކޮށް ހުރެގެން އަދި އާރްބީއެއް ނުގެއްލޭނެއެވެ\nއެމީހަކު ބޭނުންވަރަކަށް ޑޭޓާ، ވޮއިސް އަދި އެސްއެމްއެސް އެޕްގައި އެކަމަށް އިންނަ ހާއްސަ ސްލައިޑަރެއް ދަމާލައިގެން ފަސޭހަކަމާއެކު ހޯދޭނެއެވެ. ޑޭޓާ ގިނަކޮށްފައި ވޮއިސް މަދުކޮށްލަންވީއެވެ. ނުވަތަ3ކަންތައް އެއް ހަމައެއްގައި ބަހައްޓަންވީއެވެ. އެމީހަކު ބޭނުންގޮތެކެވެ.\nމަމެންގައި އަމިއްލައަށް ކަނޑައަޅާ ޕްލޭން ބޭނުން އިރަކު ހަމަ އެހާފަސޭހައިން ސްލައިޑަރ ދަމާލައިގެން އެޕުން ބަދަލުކޮށްލެވޭނެއެވެ. އަދި އެކަންގޮތަކަށް ކިތަންމެ ފަހަރަކުވެސް ކުރެވިދާނެއެވެ. އަދި ގަނެފައިވާ ޑޭޓަ ނުވަތަ ވޮއިސް ނުވަތަ އެސްއެމްއެސް އަނބުރާ އާރްބީ އަށް ބަދަލުކޮށްލެވޭނެއެވެ. ބޭނުންކުރާ ފަރާތްތަކަށް ފުރިހަމަ މިނިވަންކަން އޮވެއެވެ.\nމަމެން އެޕުން ފޯނު ބޭނުންކުރާ މިންވަރު ނުވަތަ ޔޫސޭޖް ވަގުތުން ވަގުތަށް ފަސޭހައިން ބަލާލެވޭނެއެވެ. ފޯނުން ކްރެޑިޓް ހޭދަވާގޮތް ނޭނގި އުޅޭކަށް ނުޖެހެއެވެ. ޔޫސޭޖް ބަލާފަ އެމީހަކަށް ކަމުދާގޮތަށް އެޕް ފަރުމާކުރަންވީއެވެ.\nގާތްތިމާގެ މީހުންނާއި ރައްޓެހިން (ނުވަތަ އެނޫންވެސް ފަރާތަކަށް) ފަސޭހައިން އާރްބީ ފޮނުވައި ހަމައެހާމެ ފަސޭހައިން އާރްބީ ހޯދުމަށް އަހާލެވޭނެއެވެ. މަމެނިއަރސް (މަމެންގެ އަހުލުވެރިން) ފަސޭހަކަމާއެކު އެކަކު އަނެކަކުގެ ކިބައިން އާރްބީ ހޯދާ ފޮނުވާހެދެއެވެ. ދިގު ޕިންކޯޑް ނުޖަހާ ދެތިން ކްލިކަކުން އެޕް މެދުވެރިކޮށް ރައްޓެއްސަކަށް ޑޭޓާ ނުވަތަ ވޮއިސް ނުވަތަ އެސްއެމްސް ފޯރުކޮށްދެވިދާނެއެވެ. ނުވަތަ އަހައިގެން އަމިއްލަ ބޭނުމަށް ހޯދިވެސް ދާނެއެވެ.\nމަމެން ބޭނުންކުރާ ފަރާތްތަކަށް ޚާއްސަޑިސްކައުންޓްތައް\nމަމެން ބޭނުންކުރާ ފަރާތްތަކަށް އަމާޒުކޮށްގެން އެކި ކެފޭތަކާއި ލައިފްސްޓައިލް ވިޔަފާރިތަކާގުޅިގެން މަމެނިއަރސް އަށް ޚާއްސަ ޑިސްކައުންޓަކާއި އޮފަރ ތައް ފޯރުކޮށްދޭނެ ކަމަށް ދިރާގުން ބުނެއެވެ. އަދި މަމެން ޕްލެޓްފޯމް މެދުވެރިކޮށް އެކި ހަފްތާގައި ތަފާތު އެކި އޮފާރތައް މި ޕާޓްނަރުން މެދުވެރިކޮށް ލިބޭނެކަމަށް އެ ކުންފުނިން ބުނެއެވެ.


Ummeedhee Vaahakafulhu thakakaaeku Raajje "LOCKDOWN" ah | Ungoofaaru\nބަނޑޭރިގަނޑު/ޚަބަރު/އުއްމީދީ ވާހަކަފުޅު ތަކަކާއެކު ރާއްޖެ “ލޮކްޑައުން” އަށް!\nއިބްރާހީމް ޒަޔާން 25 މާރޗް 2020\n0 1022މިނެޓުން ކިޔާލެ\nދުނިޔޭގެ ބޮޑެތި ގައުމުތަކުން ވެސް ސަލާމަތް ނުވެވިގެން އުޅޭ ކޮވިޑް-19 ބަލިމަޑުކަމުގެ ބަލާއާފާތާއެކު ރާއްޖޭގެ އިގްތިސޯދަށް ބޮޑު ލޮޅުމެއް އެރި ނަމަވެސް ސަރުކާރު އޮތީ ތައްޔާރަށް ކަމަށާއި ރައްޔިތުންނަށް ދައްޗެއް ނުވާނެ ކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު މިއަދު ދެއްވައިފި އެވެ.\nމިއަދު ބޭއްވި ޕްރެސް ކޮންފަރެންސް ރައީސް އިބްރާހިމް މުހައްމަދު ސާލިހު ފެއްޓެވީ ކޮވިޑް-19 އާ ދެކޮޅަށް ސިއްހީ ހިދުމަތްތެރިން ކުރާ މަސައްކަތަށާއި ރައްޔިތުންގެ ފަރާތުން ލިބެމުން އަންނަ އެއްބާރުލުމަށާއި އަދި ނޫސްވެރިންގެ މަސައްކަތަށް ޝުކުރު އަދާ ކުރައްވަމުންނެވެ.\nރައީސްގެ ވާހަކަފުޅުގައި ވިދާޅުވީ ޖެނުއަރީ6އިން ފެށިގެން ރާއްޖޭގައި އަންނަނީ ކޮވިޑް-19 އާ ދެކޮޅަށް ފިޔަވަޅުތައް އަޅަމުން ކަމަށާއި މިކަން ކުރަމުން އަންނަނީ ސިއްހީ ދާއިރާގެ ތަޖުރިބާކާރުންގެ ލަފަޔަށް ކަމަށެވެ. އަދި މިކަމުގައި އެންމެ އިހު ބަހާއި ފަހު ބަސް ވެސް ބުނާނީ ސިއްހީ ތަޖުރިބާކާރުން ކަމަށައި އެހެންވެ ރައްޔިތުން ވެސް އެގޮތަށް އަމަލުކޮށްދެއްވުމަށެވެ.\nބޭރަށް ނުނުކުމެ ގޭގައި މަޑުކުރުމަށް ރައީސް ރައްޔިތުންގެ ކިބައިން އެދިވަޑައިގަންނަވަމުން ވިދާޅުވީ މިއީ ދަތި ކަމަކަށް ވިޔަސް މިއީ އެންމެންގެ ރައްކަލަކަށް އަޅާ ފިޔަވަޅުތަކެއް ކަމަށާއި އަދި ހާލަތާ ގުޅޭ ފިޔަވަޅުތައް ވެސް އަޅާނެކަމަށެވެ. އެގޮތުން ކުރިއަށް އޮތް ހަފްތާވެސް ސަރުކާރު ބަންދުވާނެކަމަށް އިއުލާނު ކުރެއްވިއެވެ.\nރައްޔިތުންނަށް ދިމާވަމުންދާ ދަތިތަކަށް ލުޔެއް ހޯދައި ދިނުމުގެ ގޮތުން ސްޓޫޑެންޓް ލޯންތަކާއި ބޭންކް އޮފް މޯލްޑިވްސް އިން ދޫކޮށްފައިވާ ލޯނުތައް ދެއްކުން ހަ މަސް ފަސްކޮށްދޭން ނިންމާފައި ކަމަށް ރައީސް ވިދާޅުވިއެވެ. އަދި ފުރަތަމަ ހަ މަސް ފަހުން ދައްކާއިރު އިތުރު 20 ޕަސެންޓް ކުޑަވާނެ ކަމަށް އިއުލާނުކުރެއްވިއެވެ.\nއެޗްޑީއެފްސީގެ ލޯނުަތައް ދެއްކުން ވެސް ވަނީ ފަސްކޮށްފައި ކަމަށާއި އަދި ބޭންކުތަކުން އިތުރު ލޯނުތައް ވެސް ދޭނެކަމަށެވެ. އަދި ލޯނުތަކަށް އެދި ހުށަހެޅުމަށް އަންނަ ހަފުތާގައި އިއުލާނުކުރާނެ ކަމަށާއި އިންޓަނެޓްގެ އަގަށް ވެސް ހެޔޮ ބަދަލެއް ގެނެސް އެކަން ވަރަށް އަވަހަށް އިއުލާނުކުރައްވާނެ ކަމަށް ވެސް ރައީސް ވިދާޅުވިއެވެ.\nކުރިއަށް އޮތީ ރޯދަ މަސް ކަމަށް ވުމުން، މި ވަގުތު ދަތުރުކުރުމަށް ދަތިވެފައި ވާތީ، އެސްޓީއޯ މެދުވެރިކޮށް، ތަކެތި ހަލާކުނުވެ ލިބޭނެ ގޮތް ހަދައިދޭނެ ކަމަށާއި މިހާރުވެސް ކޮންމެ ރަށެއްގައި އިތުރު އެއް މަސް ދުވަހަށްވާ ވަރަށް ކާޑު ހުންނާނެކަމަށެވެ. އަދި އޭޕްރީލް 15ގެ ކުރިން އިތުރު 10 މަސް ދުވަހަށް ވާ ވަރަށް ހަނޑުލާއި ހަކުރު އަދި ފަސް މަސް ދުވަހަށް ވާވަރަށް ފުށް ގެންނަން އެސްޓީއޯ އިން ވަނީ ނިންމައިފައި ކަމަށެވެ.\nނޫސްވެރިންގެ ސުވާލުތަކަށް ޖަވާބު ދެއްވަމުން ރައީސް ވިދާޅުވީ ރާއްޖެ މިހާރު ވެސް މި އޮތީ ލޮކްޑައުންއެއްގައި ކަމަށެވެ. ރައީސް އެހެން ވިދާޅުވީ މާދަމާރޭގެ 12 ގެ ފަހުން ބޭރުން އެއްވެސް މީހަކަށް ރާއްޖެ އަށް ނާދެވޭތީ އާއި ރިސޯޓްތަކުގައި ތިބޭ މީހުންނަށް ވެސް އެހެން ރަށްރަށަށް ދިއުން މަނާވެފައި އޮތުމުންނެވެ.\nއިތުރަށް ސުވާލުތަކަށް ޖަވާބުދެއްވަމުން ރައީސް ވިދާޅުވީ މިއީ ފައިނޭންޝަލް ކްރައިސިސްއެއް ނޫން ކަމަށާއި ބޭންކުތަކުގައި ފައިސާ އެބަހުރި ކަމަށާއި ދިމާވި ކަމެއް ދިމާވެގެން މި އުޅެނީ ބަލިމަޑުކަމަކާ ހެދި ދަތުރުކުރުން ހުއްޓުމަކަށް އައިސްގެން ކަމަށެވެ. އެހެންވެ މިކަން ހައްލުވުމާ އެކު އިކޮނޮމިކް ބޫމް އެއް އަންނާނެ ކަމަށް އިގްތިސާދީ ތަޖުރިބާކާރުން ގަބޫލުކުރައްވާ ކަމަށް ރައީސް ވިދާޅުވިއެވެ. އެހާ ހިސާބަށް ކެތްތެރިވުމަށް ރައީސް އެދިވަޑައިގެންނެވިއެވެ.\nރައީސްގެ ސިއްހީ ރައްކާތެރިކަމަށް ފިޔަވަޅު އަޅުއްވާފައި ވޭތޯ ކުރި ސުވާލެއްގެ ޖަވާބުގައި ރައީސް ވިދާޅުވީ އެމަނިކުފާނުގެ ހާލުކޮޅު ރަނގަޅު ކަމަށާއި އެ މަނިކުފާނު ހުންނަވާނީ ރައްޔިތުންނާ އެކުގައި ކަމަށެވެ. އަދި ވިދާޅުވީ އެ މަނިކުފާނަށް ވާނީ “ރައްޔިތުންނަށް ވާ ގޮތެއް ކަމަށް” އެވެ.\nބޭރު ގައުމުތަކުން ނަގާފައިވާ ލޯނުތަކާ ގުޅޭ ގޮތުން ވިދާޅުވީ ލޯނުތަކާއިމެދު ލުއި ގޮތެއް ހޯދަން އަންނަނީ މަޝްވަރާކުރަމުން ކަމަށެވެ. އަދި އެންމެ ގިނައިން ލޯނު ނަގާފައިވާ ޗައިނާއާ އެކު މަޝްވަރާކުރަން އެދިވަޑައިގެން ސިޓީފުޅެއް ފޮނުއްވާފައިވާ ކަމަށާއި އަދި ސިޓީއަށް ޖަވާބެއް ނުލިބޭ ކަމަށް ވިދާޅުވިެވެ.\nރައީސް ވިދާޅުވީ ހާލަތު އެންމެ ގޯސް ވިޔަސް، ކަންތައް ކުރާނެ ގޮތުގެ ޕްލޭން އެންމެ ފުރަތަމަ ދުވަހުން ފެށިގެން އެބަ އޮތް ކަމަށާއި ހާލަތާ ގުޅޭ ގޮތުން މިހާތަނަށް ތިން ފަހަރަކު ޓެކްނިކަލް ޓީމުން ރިވައިސްކޮށްފައިވާ ކަމަށެވެ. އަދި އައިސީޔޫ ފެސިލިޓީ އާއި އައިސޮލޭޝަނަށް ވެސް ބޭނުންވާ ކެޕޭސިޓީ ތައްޔާރުކުރަމުން އަންނަ ކަމަށް ވިދާޅުވިއެވެ.\nކުއްޔަށް އުޅޭ މީހުންނަށް ލުޔެއް ދޭނެތޯ ތަކުރާރުކޮށް އަމާޒުވި ސުވާލުތަކާ ގުޅިގެން ރައީސް ވިދާޅުވީ އެ ޚިޔާލު ބަލައިގަންނަ ކަމަށާއި އެކަމާ ސަރުކާރުން ވިސްނަވާނެ ކަމަށެވެ.\nމިކަމުގައި ސިޔާސީ އިދިކޮޅު ފަރާތްތަކާ ވާހަކަ ދެއްކެވިންތޯ ސުވާލުކުރުމުން ވިދާޅުވީ މިކަމުގައި ހޯއްދަވަނީ ސިއްހީ ތަޖުރިބާކާރުންގެ ލަފާ ކަމަށެވެ. އަދި އިދިކޮޅު ލީޑަރު މިނިވަން ކުރާނެތޯ ސުވާލުކުރުމުން ވިދާޅުވީ ވަކި މީހަކަށް ވަކި ގޮތެއް ނޯންނާނެ ކަމަށާއި އަމަލުކުރައްވާނީ ގާނޫނުގައި އޮންނަ ގޮތަށް ކަމަށެވެ.\nމިއަދުގެ ޕްރެސް ކޮންފަރެންސްގައި ރައީސް ދެއްކެވި ވާހަކަފުޅުތަކަށް ގިނަބައެއްގެ ޝުކުރާއި ތައުރީފު އަންނަނީ ލިބެމުންނެވެ. އެކަން ގިނަބަޔަކު އަންނަނީ ސޯޝަލް މީޑިއާގެ އެކި ޕްލެޓްފޯމް ތަކުގައި ހާމަކުރަމުންނެވެ.\nރައީސް އިބްރާހިމް މުޙައްމަދު ޞާލިހް ކޮވިޑް-19


Maazeege Sarukaaruthakun Othee Hahdhunamahchah Ihumaal Vefai - Adhurey - Vaguthu\nމާޒީގެ ސަރުކާރުތަކުން އޮތީ ހައްދުންމައްޗަށް އިހުމާލުވެފައި – އަދުރޭ\n10 މަސް ކުރިން ( އޭޕްރީލް 6, 2018 )\nޕީޕީއެމްގެ ޖަލްސާގައި އަދުރޭ ވާހަކަފުޅު ދައްކަވަނީ – ވަގުތު އިމޭޖްސް: މުހައްމަދު އަރީހް\nމާޒީގެ ސަރުކާރުތަކުން ހައްދުންމައްޗާއި މެދު އޮތީ ވަރަށް ބޮޑަށް އިހުމާލުވެފައި ކަމަށް ރައްޔިތުންގެ މަޖިލީހުގެ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ ލ.ގަމުގައި ކުރިއަށްދާ "މިތިބޫ ރައީސް ޔާމީނާއެކު" (މިތިބީ ރައީސް ޔާމީނާއެކު) ޖަލްސާގައި ވާހަކަފުޅު ދައްކަވަމުންނެވެ.\nއަދުރޭ ވިދާޅުވީ، މާޒީގައި ކޮންމެ ވެރިއަކުވެސް ހައްދުއްމަތީ ރައްޔިތުންނަށް ދެއްކީ ހުވަފެން ކަމަށެވެ. ނަމަވެސް ރައީސް އަބްދުﷲ ޔާމީން ހައްދުންމަތި ތަރައްގީ ކޮށްދެއްވާފައިވާކަމަށް އަދުރޭ ވިދާޅުވިއެވެ. އަދި ރައީސް ޔާމީން ވެރިކަަމަށް ގެނައީ ވަރަށް ފޮނި އުއްމީދުތަކާއި އެކުގައި ކަމަށްވެސް އަދުރޭ ވިދާޅުވިއެވެ.\n"އަޅުގަނޑުމެންނަކީ ރައީސް އަބްދުﷲ ޔާމީންގެ ސިޔާސީ މަސައްކަތުގައި ވަރަށް ބޮޑު ހިއްސާއެއް އަދާކުރި އަތޮޅެއް. އެމަނިކުފާނު ވެރިކަމަށް ވަޑައިގަންނަވަން ކުރެއްވި މަސައްކަތުގައި އެންމެ ބޮޑު އެހީތެރިކަމެއް ދެއްވީ ހައްދުންމަތީ ރައްޔިތުން" އަދުރޭ ވިދާޅުވިއެވެ.\nއަދުރޭ ވިދާޅުވީ، ރައީސް އަބްދުﷲ ޔާމީން ވެރިކަމަށް ގެނައުމަށް މުޅި ރާއްޖެއިން އިންސަައްތައަށް ބަލާފިކަމުގައި ވަނީނަމަ ތިން ވަނައަށް އެންމެ މަތީ އިންސައްތައެއް ހޯދައިދިނީ ހައްދުއްމަތިން ކަމަށެވެ.\n"އިރާދަކުރެއްވިއްޔާ މި އަންނަ ރިޔާސީ އިންތިހާބުގައި ރާއްޖޭގެ އަތޮޅަކުން ރައީސް ޔާމީނަށް އެންމެ ބޮޑު އިންސައްތައެއް އަރުވާނީ މި ފަހުރުވެރި ހައްދުންމަތިން". އަދުރޭ ވިދާޅުވިއެވެ.\nއަދުރޭ ވިދާޅުވީ، ހައްދުންމަތީގެ ރައްޔިތުން ރައީސް ޔާމީނާއެކު ނުކުމެވަޑައިގަތީ އެމަނިކުފާނު ވެރިކަމަށް އައުމުން އެކަނި ނޫން ކަަމަށެވެ.\n"ދިވެހިރާއްޖެއަށް އައި ވަރަށް ނާޒުކު ދަޑިވަޅެއް އާދެ 2008 ވަނަ އަހަރު މި ރާއްޖޭގައި ބޭއްވި ރިޔާސީ އިންތިހާބް އެމްޑީޕީން ކާމިޔާބުކޮށް ދިވެހި ރައްޔިތުންގެ މިނިވަންކަން ނަގާލާ ދިވެހިރާއްޖޭގެ އިސްލާމްދީން ފުނޑާލާ ދިވެހިރާއްޖޭގެ ރައްޔިތުންނަށް ބިރުވެރިކަމަކާއި ކުރިމަތިކުރުވާފައިވީ ދަނޑިވަޅުގައި ރައްޔިތުންގެ މަޖިލީހުގެ އިންތިހާބުގައި މި އަތޮޅުގެ ހަތަރު ދާއިރާގެ ޓިކެޓް ހިފައިގެން ނުކުތް ހަތަރު ކެންޑިޑޭޓުން ނިސްބަތްވީ ރައީސް ޔާމީން ނިސްބަތްެވެވަޑައިގަންނަވާ ޕީއޭއަށް". އަދުރޭ ވިދާޅުވިއެވެ.\nއެއިރުވެސް ހައްދުންމަތީ ރައްޔިތުންނަށް ރައީސް ޔާމީންއާއެކު ކުރިއަށްގޮސްފިނަމަ މި އަތޮޅަށް ތަރައްގީ ގެނެވޭނެކަމުގެ ޔަގީންކަންއޮތްކަމަށް އަދުރޭ ވިދާޅުވިއެވެ.\nއޭޕްރީލް 7, 2018 07:11\nރިޔާސީ އިންތިހާބުގައި ޔާމީނަށް އެންމެ ބޮޑު ޕަސަންޓެއް ހޯދައި ދޭނީ ހައްދުންމަތިން ކަމަށްވާނަމަ އެއީ އުފާވެރި ޚަބަރެކޭ. ރިޔާސީ އިންތިޚާބުގައި ހަމަ އެކަނި ރާއްޖެތެރޭގައި ކެމްޕެއިން ކޮށްގެން ގޭމް ޗޭންޖް ނުކުރެވޭނެއޭ ރިޔާސީ އިންތިޚާބުގައި ގޭމް ޗޭންޖް ކުރެވޭނީ މާލެ ސަރަަހައްދުގައި ވޯޓްލާމީހުންގެ %85 ވޯޓް ލިބިގެންނޭ އެކަން ކުރަންވީއޭ ސަރުކާރުން ވެސް އަދި ޕީޕީއެމް އިންވެސް ގުޅިގެން. އެގޮތުން މާލެ ސަރަހައްދުން ފްލެޓްސް ތަަކަށް އެދިފައިވާ އެންމެންނަށް ފްލެޓްސް ތައް ދޭނެ ކަން ސަރުކާރުން ރައީސް އޮފީހުގައި މިނިސްޓަރުން ފައްޗެއް ތިބެގެން އެކަން އިއުލާން ކޮށްލާ އަދި ފްލެޓްސް ތައް 2019 ވަނަ އަހަރު ނިމުމުގެ ކުރިން ހަވާލު ކުރާނެ ކަމުގެ ލިޔުން ވެސް ހަވާލު ކުރަންވީ ފޯރމް ލާފައިވާ އެންމެންނާއި. އައި އޭމް އިން ދަ މިޑިލް އޮފް ދަ ޑްރީމް ގެޓިންގް ސުޕަރ ޑެލިގޭޓްސް ފްރޮމް މާލެ އިޓްސް ޖަސްޓް އެނަދަރ ލަކީ ސަޓަރޑޭ ޑްރީމް..


Thin vana meehaku himabissah positive vehjje\nތިންވަނަ މީހަކު ހިމަބިއްސަށް ޕޮޒިޓިވް ވެއްޖެ\nއެމްއެމްއާރް ވެކްސިން --\nރާއްޖޭން ނައްތާލާފައިވާ ހިމަބިހި އަލުން ފެތުރެން ފަށާފައިވާ ކަން އިއުލާން ކުރި ފަހުން އިތުރު މީހަކަށް އެ ބަލި ޖެހިއްޖެ އެވެ. މިއީ ހިމަބިއްސަށް ޕޮޒިޓިވްވި ތިން ވަނަ މީހާ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރި ޓްވީޓެއްގައި ބުނީ މިއަދު ހިމަބިއްސަށް ޓެސްޓުކުރި 10 މީހުންގެ ތެރެއިން އެކަކު އެ ބައްޔަށް ޕޮޒިޓިވް ވެފައިވާ ކަަމަށެވެ.\nހިމަބިއްސަށް ޝައްކުވެ އެންމެ ފުރަތަމަ ޓެސްޓު ކޮށް ޕޮޒިޓިވް ވީ ތިން އަހަރުގެ ފިރިހެން ކުއްޖަކަށެވެ. އެއަށްފަހު 30 އަހަރުގެ ދިވެހި ފިރިހެނެއްގެ ގައިން ވެސް އެ ބަލި ފެނިފައިވެ އެވެ. މިއަދު ޕޮޒިޓިވްވި މީހާއާ އެކު މިހާރު ހިމަބިހި ޖެހުނު މީހުންގެ އަދަދު މިހާރު ތިނަކަށް އަރައިފި އެވެ.\nމިއަދު ހެލްތު މިނިސްޓްރީގައި ބޭއްވި ޕްރެސް ކޮންފަރެންސްގައި ހެލްތު މިނިސްޓަރު އަބްދުﷲ އަމީން ވިދާޅުވީ، ހުން އައުމުގެ އަލާމާތްތައް ހުންނަ މީހުން އިތުރަށް ޓެސްޓް ކުރަމުން އަންނަ ކަަމަށެވެ. އޭގެ ތެރެއިން ހުން އައިސްގެން ރިޕޯޓް ކޮށްފައިވާ 10 މީހެއްގެ ޓެސްޓް ހަދަމުން ގެންދާ ކަމަށް މިނިސްޓަރު ވަނީ ވިދާޅުވެފަ އެވެ. މިއަދު ޕޮޒިޓިވް ވީ މި 10 މީހުން ތެރެއިން މީހެކެވެ.\nހިމަބިހި ފެތުރުން ހިމަ ބިހި\nހުޅުމާލޭގައި ސްކްރީނިން ސެންޓަރެއް ގާއިމްކޮށްފި\nހިމަބިހި ޖެހިފައިވާ އިތުރު މީހަކު ފެނިއްޖެ


In'giyeh bin'dhigen dhiya kujjakah faruvaa nudhevi Male ah!\nކަށީގެ ޑޮކްޓަރެއް ނެތުމުން އިނގިއްޔެއް ބިނދިގެން ދިޔަ ކުއްޖަކަށް ފަރުވާ ނުދެވި މާލެއަށް!\nކުޅުދުއްފުށީ ރީޖަނަލް ހޮސްޕިޓަލުގައި ކަށީގެ ޑޮކްޓަރެއް ނެތުމުން، އިނގިއްޔެއް ބިނދިގެން ދިޔަ މީހަކަށް ފަރުވާނުދެވި މާލެ ފޮނުވާލައިފި އެވެ.\n17 އަހަރުގެ އެ ކުއްޖާގެ ކަނާތު ކަށި އިނގިލި ބިނދުނީ ކުޅުދުއްފުށީގައި އިއްޔެ ދެ ސައިކަލް ޖެހި ހިނގި އެކްސިޑެންޓެއްގައި އެވެ.\nހޮސްޕިޓަލަށް އެ ކުއްޖާ ދިޔުމުން އެތަނުން ދެވެން އޮތް ފަރުވާއެއް ދިނުމަށްފަހު، ކަށީގެ ޑޮކްޓަރެއް ނެތުމުން އިތުރު ފަރުވާއަށް މާލެ ފޮނުވާލީ މިއަދުގެ ވަގުތެއްގަ އެވެ.\nކުޅުދުއްފުށީ ރީޖަނަލް ހޮސްޕިޓަލުގައި މަސައްކަތް ކުރާ ކަށީގެ ޑޮކްޓަރު ޗުއްޓީއަށް ދިޔުމުން އެ ހިދުމަތް ވަނީ މެދުކެނޑިފަ އެވެ. އަދި އެފަދަ މައްސަލަތަކުގައި ދާ މީހުން ފަރުވާއަށް މާލެއަށް އަދި ދިއްދޫއަށް ދަނީ ފޮނުވާލަމުންނެވެ.\nމިހާރުވެސް ހޮސްޕިޓަލުގައި ބައެއް އެހެން ދާއިރާތަކުގެ ޑޮކްޓަރުންގެ ހިދުމަތްވެސް ވަނީ މެދުކެނޑިފަ އެވެ. އެގޮތުން ލޮލުގެ ޑޮކްޓަރުންގެ ހިދުމަތާއި ހަމުގެ ޑޮކްޓަރުންގެ ހިދުމަތް ވަނީ މެދުކެނޑިފަ އެވެ.\nމިމައްސަލަތަކާ ގުޅިގެން ކުޅުދުއްފުށީ ދެ ދާއިރާގެ މެމްބަރުން ވަނީ ހެލްތު މިނިސްޓަރާ ބައްދަލުކުރައްވާފަ އެވެ. މިނިސްޓަރު އަމީންއާ ބައްދަލުކުރެއްވުމަށްފަހު، އުތުރު ދާއިރާގެ މެމްބަރު ޔާސިރު އަބުދުލް ލަތީފް ވިދާޅުވެފައިވަނީ ކޭއާރުއެޗުގެ ދިގު މާޒީގައި ޑިޕާޓްމަންޓްތަކުގައި އެންމެ ސްޕެޝަލިސްޓެއް ހުރުމުން އެ ޑޮކްޓަރު ޗުއްޓީއަށް ދިޔުމުން ދިމާވާ މައްސަލައަށް ހައްލު ހޯދުމަށް މިހާރު ވަނީ ސްޕެޝަލިސްޓުން އިތުރުކޮށްދީފަކަމަށެވެ.\nއެގޮތުން ލޮލުގެ ޑޮކްޓަރުންގެ އަދަދު ދެއަކަށް އިތުރުކުރެވިފައިވާއިރު ކަށީގެ ޑޮކްޓަރުންގެ އަދަދުވެސް ދެއަކަށް ބަދަލުކުރެވިފައިވާ ކަމަށެވެ. އަލަށް ނިކުންނަށް ކަށީގެ ޑޮކްޓަރު މިމަހު 14 ގައި ހިދުމަތަށް ނެރެވޭނެކަމަށް އުންމީދުކުރާކަމަށް މިނިސްޓަރ އަމީން ވިދާޅުވިކަމަށް ޔާސިރު ވިދާޅުވެފައިވެ އެވެ.


Baeh project thah havaalu kurumugai bodethi massalathah!\nހުޅުމާލޭގައި އިމާރާތްކުރާ ހައުސިން ޔުނިޓެއް---ފޮޓޯ:ސޯޝަލް މީޑިއާ\nބައެއް ޕްރޮޖެކްޓްތައް ހަވާލު ކުރުމުގައި ބޮޑެތި މައްސަލަތައް، ކޮންޓްރެކްޓަރުންގެ ކަންބޮޑުވުން!\nސަރުކާރުން ހިންގާ ބައެއް ޕްރޮޖެކްޓްތައް ހަވާލުކުރުމުގައި ޓެންޑާ ބޯޑުން ބައެއް ކަންކަން އުސޫލުން ބޭރުން ކުރާ ކަމަށް ބުނެ ބައެއް ކޮންޓްރެކްޓަރުން ކަންބޮޑުވުން ފާޅުކޮށްފި އެވެ.\nއެގޮތުން ސީއެންއެމް އަށް ވާހަކަދެއްކި ބައެއް ކޮންޓްރެކްޓަރުން ބުނީ، ފަހަކަށް އައިސް ޓެންޑާ ބޯޑުން ބައެއް ޕްރޮޖެކްޓްތައް ހަވާލު ކޮށްފައިވަނީ އެކަށީގެންވާ ވަރަށް ނުބަލައި ކަމަށެވެ. އެގޮތުން ފާއިތުވާ ފަސް އަހަރު ތެރޭގައި ސަރުކާރުން ހަވާލުކުރި މަސައްކަތެއް، ކޮންޓްރެކްޓަރުގެ އިހުމާލުން ނުނިމި އޮތް ނަމަ، އެފަދަ ކުންފުނިތައް ކުރިން ޑިސްކޮލިފައި ކުރާއިރު މިހާރު އެ ކަމަށް ނުބަލާ ކަމަށް ބައެއް ކޮންޓްރެކްޓަރުން ބުނެ އެވެ.\nއޭގެ އިތުރުން ސަރުކާރުގެ ޕްރޮޖެކްޓެއް ހަވާލުކުރާއިރު، ޓެކްސް ކްލިއަރެންސް ހައްދަން ޖެހެ އެވެ. ނަމަވެސް ފަހަކަށް އައިސް ބައެއް ޕްރޮޖެކްޓްތައް ދީފައިވަނީ އެ އުސޫލަށް ވެސް ބެލުމެއް ނެތި ކަމަށް ކޮންޓްރެކްޓަރުން ބުނެ އެވެ. ނަމަވެސް ޓެންޑާ ބޯޑުގެ ޗެއާ ޕާސަން މަރިޔަމް އަބްދުލް ނާސިރު ވިދާޅުވީ، ޕްރޮޖެކްޓްތައް ހަވާލުކުރަނީ ބަލަންޖެހޭ ހުރިހާ ކަންކަމެއް ބެލުމަށް ފަހު ކަމަށެވެ.\nމަރިޔަމް އެހެން ވިދާޅުވި ނަމަވެސް އެފަދަ މައްސަލަތައް ހުރި ތިން ކުންފުންޏަކަށް ޕްރޮޖެކްޓްތައް ހަވާލު ކުރުމުގެ އެކި މަރުހަލާތަކުގައިވާކަން ސީއެންއެމް އަށް ވަނީ ކަށަވަރު ވެފަ އެވެ. އަދި އޭގެ ތެރެއިން ބައެއް ކުންފުނިތަކާ ޕްރޮޖެކްޓްތައް ހަވާލުކޮށް އެއްބަސްވުމުގައި މިހާރު ވަނީ ސޮއި ވެސް ކޮށްފަ އެވެ.\nއެ ތިން ކުންފުނީގެ ތެރެއިން އެއް ކުންފުނިން ޖީއެސްޓީ ނުދައްކައިގެން، މީރާގެ ވެބްސައިޓުގައި ނަން ވެސް އިއުލާނު ކޮށްފައިވާ ކުންފުންޏެކެވެ.\nޓެންޑާ ބޯޑުން ޕްރޮޖެކްޓްތައް ހަވާލު ކުރާއިރު، ބައެއް ފޯމްތައް މަދު ކުންފުނިތަކަށް ވެސް "ފަހު ފުރުސަތު" ދީގެން އެ ފޯމްތައް އަލުން ހުށަހަޅާ ގޮތަށް ޕްރޮޖެކްޓްތައް ދީފައިވާ ކަމަށް ވެސް ބައެއް ކޮންޓްރެކްޓަރުން ބުނެ އެވެ. އެކަމަކު އެއީ މާލިއްޔަތު ގަވާއިދާ ހިލާފު ކަމެއް ކަމަށާއި، އެގޮތަށް ޕްރޮޖެކްޓްތައް ހަވާލުކުރާ މައްސަލަ ވަރަށް އަވަހަށް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅާނެ ކަމަށް ވެސް ސީއެންއެމް އަށް ވާހަކަދެއްކި ބައެއް ކޮންޓްރެކްޓަރުން ބުނެ އެވެ.\n"އަޅުގަނޑުމެން ކަންބޮޑުވަނީ ޑޮކިއުމަންޓް ހަމަނޫން އިރު އިވެލުއޭޓް ކޮށް ނިންމާ، ޕްރޮޖެކްޓް އެވޯޑް ކުރަމުން އެ އެއްޗެހި ހުށަހަޅަން ލާސްޓް ޗާންސޭ ކިޔާފަ ފުރުސަތު ދޭތީވެ. އެހެން ހެދިގެން ނުވާނެ، އެއީ މާލިއްޔަތު ގަވައިދާ ސަރުކާރުގެ ޒީރޯ ޓޮލަރެންސް ޕޮލިސީއާ ވެސް ފުށުއަރާނެ ކަންކަން،" ކަންބޮޑުވެފައި ހުރި ކޮންޓްރަކްޝަން ކުންފުންޏެއްގެ ވެރިއަކު، ނަން ނުޖަހާ ގޮތަށް ވިދާޅުވި އެވެ.\n"އިވެލުއޭޝަން އާއި ކޮލިފިކޭޝަން ކްރައިޓީރިއާގައި ހުންނަ ފޯމްތައް ނުފުރައި އަދި ސަޕޯޓިން ޑޮކިއުމަންޓްސް ނުލާ ހުންނަ އިރު، އެފަދައިން ހުންނަ ބިޑްތައް އިވެލުއޭޓް ކުރާނީ ކިހިނެއް؟"\nބިޑް ޑޮކިއުމަންޓް ހަމަ އަށް ހުށަހަޅާފައިނުވާ ކޮންޓްރެކްޓަރުންނަށް ޕްރޮޖެކްޓްތައް ޓެންޑާ ބޯޑުން އެވޯޑް ކުރާއިރު އެކަން ކުރަނީ، ބިޑްގެ ޓެކްނިކަލް އެނަލިސިސް ހަދާ، އެ ކަމާގުޅޭ އިދާރާއެއްގެ ފަންނީ މުވައްޒަފުންދޭ ލަފަޔަށް ވެސް ބެލުމެއް ނެތި ކަމަށް ސީއެންއެމް އަށް ވާހަކަ ދެއްކި ކޮންޓްރެކްޓަރުން ބުނެ އެވެ. އަދި އޭގެ ސަބަބުން ޓެކްސް އާއި އެހެނިހެން ފީތައް ދައްކައިގެން، މަސައްކަތްތައް ބަރާބަރަށް ނިންމާ ކުންފުނިތަކަށް އިންތިހާ އަށް ގެއްލުންވަމުން އަންނަ ކަމަށް ވެސް އެ މީހުން ބުނެ އެވެ.\nބިޑް އިވެލުއޭޝަން ކުންފުނި ފިނޭންސް ސަރުކާރު


LGA ge board inthihaabah konme rashaku vote fohteh bahahtaane\nއިލެކްޝަންސް ކޮމިޝަންގެ ރައީސް އަހްމަދު ޝަރީފް އަވަސް އަށް ކުރިން ދެއްވި އިންޓަވިއުއެއްގެ ތެރެއިން -- ފޮޓޯ: އަވަސް\nލޯކަލް ގަވަރުމަންޓް އޮތޯރިޓީ (އެލްޖީއޭ) ގެ ބޯޑަށް މެންބަރުން ހޮވުމަށް ބާއްވާ އިންތިހާބު ކުރިއަށް ގެންދާނީ ކޮންމެ ރަށެއްގައި ވޯޓު ފޮށި ބަހައްޓައިގެން ކަމަށް އިލެކްޝަންސް ކޮމިޝަނުން ބުނެފި އެވެ.\nއަވަސް އަށް މައުލޫމާތު ދެއްވަމުން އިލެކްޝަންސް ކޮމިޝަންގެ ރައީސް އަހްމަދު ޝަރީފް ވިދާޅުވީ ކައުންސިލެއް އޮތް ކޮންމެ ރަށެއްގެ ރަށު ކައުންސިލް އިދާރާގައި ވޯޓު ފޮއްޓެއް ބަހައްޓާނެ ކަމަށެވެ. އައްޑޫ ސީޓީ ފިޔަވާ ކޮންމެ ރަށަކު ބަހައްޓަން ނިންމާފައިވަނީ އެއް ފޮށްޓެވެ. އައްޑޫ ސިޓީގައި ބަހައްޓާ ދެ ފޮށީގެ ތެރެއިން އެއް ފޮށި ބަހައްޓަނީ އައްޑޫ ސިޓީ ކައުންސިލް އިދާރާގަ އެވެ. ދެވަނަ ފޮށި ބަހައްޓަނީ ހުޅުދޫއާއި މީދޫ ގުޅޭ ހިސާބުގެ ކޮންމެވެސް އެއް ސުކޫލެއްގަ އެވެ.\nޝަރީފް ވިދާޅުވީ އެލްޖީއޭގެ ބޯޑަށް މެންބަރުން ހޮވުމަށް ބާއްވާ އިންތިހާބަށް އިލެކްޝަންސް ކޮމިޝަނުން ފުރިހަމައަށް ތައްޔާރުވެފައިވާ ކަމަށެވެ. އެގޮތުން އިންތިހާބަށް ބޭނުންވާ އޮފިޝަލުން ވެސް މިހާރު ހޯދާފައިވާ ކަމަށާއި އަދި ރަށްރަށަށް ފޮނުވަން ޖެހޭ ތަކެތި އަންނަ ބުދަ ދުވަހުން ފެށިގެން ފޮނުވަމުންދާނެ ކަމުގައިވެސް ވިދާޅުވި އެވެ.\n"ކޮންމެ ވޯޓު ފޮއްޓެއް ކައިރީގައި ދެ އޮފިޝަލުން ތިބޭނެ. ރަށްރަށުން އަޅުގަނޑުމެން އޮފިޝަލުން ނެގުމުގައި އިސްކަން ދިނީ މިދިޔަ ކައުންސިލް އިންތިހާބުގައިވެސް ރަށްރަށުގެ ވޯޓު ފޮށިތައް ކައިރީގައި ތިބި ވޯޓް ފޮށީގެ ވެރިޔާއާއި އެ ރަށެއްގެ ފޯކަލް ޕޮއިންޓަކަށް ހުންނެވި ބޭފުޅާ ނެގުމަށް،" ޝަރީފް ވިދާޅުވި އެވެ.\nއެލްޖީއޭގެ ބޯޑަށް މެންބަރުން ހޮވުމާ ގުޅޭ އިންތިހާބުގެ ހުރިހާ ކަމެއް ކުރިއަށް ގެންދަނީ އިލެކްޝަންސް ކޮމިޝަނުންނެވެ. މިއިންތިހާބުގައި ވޯޓުލުމުގެ ހައްގު ލިބިގެންވަނީ ހަމައެކަނި ކައުންސިލަރުންނަށެވެ.\nއެލްޖީއޭގެ ބޯޑު މެންބަރު ކަމަށް އަތޮޅު ކައުންސިލްތަކުގެ ފަރާތުން ވާދަކުރައްވަން ބޭނުންވާ ކައުންސިލަރުންނަށް ފުރުސަތު ހުޅުވާލުމުން އެ މަގާމަށް ކުރިމަތިލެއްވީ ޕީޕީއެމްގެ ފަރާތުން ކ. އަތޮޅު ކައުންސިލްގެ ރައީސް މުހައްމަދު ނިމާލްއާއި އެމްޑީޕީގެ ފަރާތުން ނ. އަތޮޅު ކައުންސިލްގެ ރައީސް މުހައްމަދު ބަޝީރު އެވެ. ނަމަވެސް ބަޝީރު ފޯމް ހުށަހެޅުއްވީ ގަޑި ޖެހުނު ފަހުން ކަމަށްވާތީ ނިމާލް އިންތިހާބު ކާމިޔާބު ކުރައްވާފައިވާ ކަމަށް އިލެކްޝަންސް ކޮމިޝަނުން ވަނީ ނިންމާފަ އެވެ. ބަޝީރު ވަނީ އިލެކްޝަންސް ކޮމިޝަނާ ދެކޮޅަށް ހައިކޯޓަށް މައްސަލަ ހުށަހެޅުއްވުމަށް ނިންމަވާފަ އެވެ.\nއެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ވާދަކުރައްވަން ބޭނުންވާ ބޭފުޅުންނަށް ކުރިމަތިލެއްވުމަށް ހުޅުވާލުމުން ހަތް ބޭފުޅުން ކުރިމަތިލައްވާފައިވެ އެވެ.\nއެލްޖީއޭގެ ބޯޑުގައި ހިމެނޭ ރަށު ކައުންސިލަރުންގެ ސްލޮޓަށް ކުރިމަތިލެއްވި ބޭފުޅުން\nއަހްމަދު ކަރަމް / އއ. ތޮއްޑޫ ކައުންސިލްގެ ރައީސް (އެމްޑީޕީ)\nއަބްދުﷲ ޒާމިރު / ހދ. ވައިކަރަދޫ ކައުންސިލްގެ ރައީސް (އެމްޑީޕީ)\nއަބްދުﷲ ވަހީދު / ފ. މަގޫދޫ ކައުންސިލްގެ ރައީސް (އެމްޑީޕީ)\nމުހައްމަދު ރަޒީފް / ހއ. ފިއްލަދޫ ކައުންސިލް މެންބަރު (އެމްޑީޕީ)\nއަހްމަދު އިބްރާހީމް / ގއ. ދާންދޫ ކައުންސިލް މެންބަރު (އެމްޑީޕީ)\nހުސައިން ޔާމީން މުހައްމަދު / ކ. ގުރައިދޫ ކައުންސިލްގެ ރައީސް (ޕީޕީއެމް)\nމުހައްމަދު އިލްހާމް / ހދ. ނެއްލައިދޫ ކައުންސިލް މެންބަރު (އަމިއްލަ ގޮތުން)\nއިލެކްޝަންސް ކޮމިޝަނުން ބުނީ އެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ވާދަކުރައްވަން ބޭނުންވާ ބޭފުޅުންނަށް ކޮމިޝަނުން ފުރުސަތު ހުޅުވާލުމުން އެމްޑީޕީން ކުރިމަތިލެއްވި އެއްވެސް ބޭފުޅަކު ނަން ގެންގޮސްފައި ނުވާ ކަމަށެވެ. ކޮމިޝަނުން އެހެން ބުނެފައިވަނީ އެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ވާދަކުރައްވާނެ އެމްޑީޕީގެ ކައުންސިލަރަކަށް ތޮއްޑޫ ކައުންސިލްގެ ރައީސް އަހްމަދު ކަރަމް ކަނޑައަޅާފައިވާތީ އެމްޑީޕީގެ އެއްވެސް ކެންޑިޑޭޓެއް ނަން އަނބުރާ ގެންދިޔަތޯ އަވަސް އިން ސުވާލުކުރަމުންނެވެ.\nއެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ވާދަކުރައްވާނެ ބޭފުޅަކަށް ކަރަމް ހަމަޖެއްސީ އެ މަގާމަށް ކުރިމަތިލެއްވުމަށް ބޭނުންވާ އެމްޑީޕީގެ ކައުންސިލަރުންގެ މެދުގައި ބޭއްވި ޕްރައިމަރީ ކަރަމް ކާމިޔާބު ކުރެއްވުމާ ގުޅިގެންނެވެ.


ކޮރޯނާ ވައިރަސް ސިކުޑިއަށް ވަދެ ހަމަލާ ދީފާނެ: ދިރާސާ | Sandhaanu\nކޮރޯނާ ވައިރަސް ސިކުޑިއަށް ވަދެ ހަމަލާ ދީފާނެ: ދިރާސާ\nކޮރޯނާ ވައިރަސްއަކީ ފުރަމެއާއި ނޭވާލުމުގެ ނިޒާމަށް ޖެހޭ ބައްޔެއްކަމަށް ބެލެވުނަސް ކޮރޯނާ ވައިރަސް ސިކުޑިއަށް ވަދެ ހަމަލާދީފާނެކަމަށް ވެސް ބެލެވެން ފަށައިފިއެވެ.\nއެކަން އެނގުނީ އެމެރިކާގައި ކުރި ބޭސްވެރިކަމާ ބެހޭ ދިރާސާތަކުންނެވެ.\nޓެކްސަސް ޔުނިވަސިޓީގައި ކަމާބެހޭގޮތުން ކުރި ތަހުގީ ދިރާސާތަކުން އެނގުނީ ކޮރޯނާ ވައިރަސް އިންސާނާގެ ސިކުނޑިއަށް ވަދެފާނޭކަމެވެ. އަދި ވައިރަހުގެ އަސަރުން އިންސާނާ ބަލިކަށިކޮށް ނިކަމެތިކޮށްފާނޭކަމަށެވެ.\nއެ ތަހުގީގުގައި ބުނެފައިވަނީ ކޮރޯނާ ވައިރަސް ޖެހިފައިވާ ކަމުގެ އަލާމާތުގެ ތެރޭގައި ވަހާއި ރައިގެ އިހުސާސުން އިންސާނާ މަހުރޫމުވާކަމެވެ. މިދެކަމަކީވެސް ކޮރޯނާ ވައިރަހުން ސިކުނޑިއަށް އަސަރުކުރާކަމުގެ ހެއްކެކެވެ. ހަމަ އެގޮތަށް ކޮރޯނާ ވައިރަސް ޖެހޭ ބައެއް މީހުން ވަރަށް ބޮޑަށް ކަންބޮޑުވެ، ހާސްވެ، މުޅި ހަށިގަނޑުގައި ވޭން އަޅައެވެ.\nޖޯޖިޔާ ޔުނިވަސިޓީން ކުރި ދިރާސާތަކުން މި އަހަރުގެ ޖެނުއަރީ މަހު އެނގުނީ ކޮރޯނާ ވައިރަސް އެތެރެހަށްޓަށްވަދެ ނޭވާލުމުގެ ނިޒާމަށް ހަމަލާ ދިނުމުގެ ބަދަލުގައި ސިކުނޑިއަށް ވަރުގަދައަށް ހަމަލާ ދޭކަމެވެ. މިއީ މީދާ ބޭނުންކޮށްގެން ކުރި ދިރާސާއެކެވެ.\nއެ ދިރާސައިގައި ބައިވެރިވި ޓީމުން ބުނެފައިވަނީ އާންމުކޮށް ގަބޫލުކުރެވިފައި އޮތީ ކޮރޯނާ ވައިރަސްއަކީ ނޭވާލުމުގެ ނިޒާމަށް ޖެހޭ ބައްޔެއްކަމަށެވެ. އެކަން އެހެން އޮތަސް ވައިރަސްގެ އަސަރު ސިކުނޑިއަށް ކުރާކަމަށް އެމީހުންނަށް މިހާރު ވަނީ ގަބޫލުކުރެވިފައެވެ. އޭގެ އަސަރު އެންމެ ފަހަރަކު ނަމަވެސް ސިކުޑިއަށްކޮށްފިނަމަ، ހަށިގަނޑުގެ ހުރިހާ ބަޔަކަށް އޭގެ ވޭން އިހުސާސް ކުރެވޭނެއެވެ. އެއީ ފުއްޕާމެޔާއި ހިތާއި އެހެނިހެން ގުނަވަންތައް ކޮންޓްރޯލް ކުރަނީ ސިކުނޑިން ކަމަށް ވާތީއެވެ.\nމީދާ ބޭނުންކޮށްގެން ކުރި ތަހުގީގުން އެނގުނުގޮތުގައި ބަލީގެ ހާލަތު އެންމެ ބޮޑުވަނީ ވައިރަސްގެ އަސަރުކުރާތާ ތިން ދުވަސް ފަހުންނެވެ. އޭގެފަހުން އަޅާވޭންދާނީ މައިތިރިވަމުންނެވެ.\nވައިރަހުގެ އަސަރު ކުރާތާ ފަސް ހަދުވަސް ފަހުން ވެސް ވައިރަހުގެ އަސަރު މީދަލުގެ ސިކުނޑިން ފެނިފައިވެއެވެ. ހަމައެއާއެކު ނޭވާލާން ދަތިވުމާއި ބަލިކަށިކަމުގެ އަސަރުވެސް ފާޅުވާން ހުރެއެވެ.\nއެދިރާސާއިން ދެއްކިގޮތުގައި ވައިރަހުގެ މިންވަރު ހަށިގަނޑުގެ އެހެންބައިތަކަށްވުރެ ސިކުނޑީގައި އެއްހާސް ގުނައަށް ވުރެވެސް އިތުރަށް ހުންނަކަން އެނގުނެވެ.\nކޮރޯނާ ވައިރަސް ހުއްޓުމެއްނެތި ދަނީ ފެތުރެމުންނެވެ. މަރުވާ މީހުންގެ އަދަދު ދަނީ އިތުރުވަމުންނެވެ. އަޅުގަނޑުމެންނަށް ޖެހިފައި ވަނީ ރައްކާތެރިކަމުގެ ފިޔަވަޅުތައް އަޅާށެވެ.


ކޯވިޑް19: މިއަދު ފެނުނީ އިތުރު 145 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 145 ވޭދަނަ!\nރާއްޖެއިން ކޯވިޑް19 އަށް އިތުރު 145 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 39 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 19 މީހަކާއި ސިނާޢީ މަސައްކަތް ކުރަމުން އަންނަ ރަށަކުން2މީހަކު ވަނީ ފައްސިވެފައެވެ. އަނެއް 85 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 25,053 އަށް އަރައިފައެވެ. އޭގެ ތެރޭގައި، 3,079 އެކްޓިވް ކޭސް ހިމެނޭއިރު\n73 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 67 މީހަކުވަނީ މި ބަލީގައި މަރުވެފައެވެ. އަދި 21,898 މީހަކު ވަނީ މިބަލިން ރަނގަޅުވެފައެވެ.


ފަތުރުވެރިކަމުގެ ދާއިރާގެ މަތީ މަޤާމްތަކަށް ދިވެހިން ގެނައުމަކީ އެންމެ ބޮޑު އަމާޒު: ޑރ. މައުސޫމް – Dhuvas Online\nފަތުރުވެރިކަމުގެ ދާއިރާގެ މަތީ މަޤާމްތަކަށް ދިވެހިން ގެނައުމަކީ އެންމެ ބޮޑު އަމާޒު: ޑރ. މައުސޫމް\nފަތުރުވެރިކަމުގެ ދާއިރާގެ މަތީ މަޤާމްތަކަށް ދިވެހިން ގެނައުމަކީ އެންމެ ބޮޑު އަމާޒުކަމަށް މިނިސްޓަރ އޮފް ޓުއަރިޒަމް ޑރ.އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރ މައުސޫމް މިހެން ވިދާޅުވީ، އިނގިރޭސިވިލާތުގެ ކޮންފެޑަރޭޝަން އޮފް ހޮސްޕިޓާލިޓީ އެންޑް ޓުއަރިޒަމް، ސީ.ޓީ.އެޗް ޕްރޮގްރާމްތައް ކްލީކް ކޮލެޖުގައި ކިޔަވާދޭން ފެށުން ފާހަގަކުރުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nމިނިސްޓަރ މައުސޫމް ވިދާޅުވީ، ދުނިޔޭގެ ފެންވަރުގެ މިފަދަ ތަމްރީންތަކެއް ރާއްޖެއަށް އިފްތިތާހުކުރުމަކީ ދިވެހިރާއްޖޭގެ ފަތުރުވެރިކަން ކުރިއެރުމަށް ލިބުނު ރަނުގެ ފުރުސަތެއްކަމަށެވެ. އަދި މިފަދަ ތަމްރީންތަކުގެ ސަބަބުން ޤާބިލް ޒުވާނުން މިދާއިރާއަށް ނެރުމަށް ފުރުސަތު ލިބޭނެކަމަށް މިނިސްޓަރ ވިދާޅުވިއެވެ. މިނިސްޓަރ މައުސޫމް ވިދާޅުވީ އުއްމީދުކުރަނީ މިކަމުގެ ސަބަބުން ފަތުރުވެރިކަމުގެ ދާއިރާގައި މެނޭޖަރުން، ސުޕަވައިޒަރުންގެ ރޯލުން ތަމްރީން ލިބިފައިވާ ދިވެހިން ފެންނަ މިންވަރު އިތުރުވުންކަމަށެވެ.\nމިރަސްމިއްޔާތުގައި ވަހަކަ ދައްކަވަމުން ކްލިކް ކޮލެޖްގެ ރައީސް، ޑރ ނައުޝާދު މުހައްމަދު ވިދާޅުވީ ކޮންފެޑެރޭޝަން އޮފް ޓުއަރިޒަމް އެންޑް ހޮސްޕިޓޭލިޓީގެ ކޯސްތައް ކްލިކް ކޮލެޖުގައި އާއި އޮންލައިންކޮށް ކިޔަވައިދޭނެކެމަށެވެ.\nޑރ ނައުޝާދު ވިދާޅުވީ މިއީ އިނގިރޭސިވިލާތުގެ ބޮޑެތި ޔުނިވާރިސިޓީތަކުން ޤަބޫލުކުރާ ކޮލިފިކޭޝަންތަކަކަށްވުމުން މިކޯސް ފުރިހަމަ ކުރާ ދަރިވަރުންނަށް، އެ ޔުނިވާރސިޓީތަކުގެ ޑިގްރީ ޕްރޮގްރާމްގައިވެސް ބައިވެރިވެ، ޓުއަރިޒަމް އެންޑް ހޮސްޕިޓާލިޓީގެ ދާއިރާއިން ޔުނިވާރސިޓީ ޑިގްރީ ފުރިހަމަކުރުމުގެ ފުރުސަތު ލިބޭނެކަމަށެވެ.\nސީ.ޓީ.އެޗްގެ ދަށުން ކްލިކް ކޮލެޖުން ކިޔަވައިދޭ ހުރިހާ ކޯސްތަކަކީ މޯލްޑިވްސް ކޮލިކިފޭކަޝަން އޮތޯރިޓީން ޤަބޫލުކުރާ ކޯސްތަކެކެވެ. ކްލިކް ކޮލެޖުން ވަނީ ޓުއަރިސްޓް ރިސޯރޓްތަކުގައާއި ގެސްޓްހައުސްތަކުގައި މަސައްކަތް ކުރަމުންވެސް މިކޯސްތަކުގައި އޮންލައިންކޮށް ބައިވެރިވުމުގެ ފުރުސަތުވެސް ހުޅުވާލާފައެވެ.\nސީ.ޓީ.އެޗް ނުވަތަ ކޮންފެޑަރޭޝަން އޮފް ހޮސްޕިޓޭލިޓީ އެންޑް ޓުއަރިޒަމްއަކީ 1982 ވަނަ އަހަރުން ފެށިގެން ހޮސްޕިޓާލިޓީ އަދި ޓުއަރިޒަމްގެ ދާއިރާގެ ގޯލްޑް ސްޓޭންޑާރޑް ކޯސްތައް ހިންގާ ތަނެކެވެ.


SunOnline: Gaumiyyathu dhiruvaa aalaa kuree Raees Yameen: Adhurey\nގައުމިއްޔަތު ދިރުވާ އާލާކުރީ ރައީސް ޔާމީން: އަދުރޭ\nމުޙައްމަދު ނާއިލް ހަފީޒް 07 Oct 2021, 15:44\nސެޕްޓެމްބަރ 10، 2021: އިދިކޮޅު ކޯލިޝަނުން "އިންސާފު ހޯދަން" ނަމުގައި މާލޭގައި ބޭއްވި ހިންގާލުމުގެ ތެރެއިން -- ސަން ފޮޓޯ/ ފަޔާޒު މޫސާ\nފަހުގެ ތާރީހެއްގައި ގައުމިއްޔަތު ދިރުވާ އާލާކުރި ހަމައެކަނި ވެރިޔަކީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްކަމަށް އިދިކޮޅު ކޯލިޝަން ހުންގެވުމާ ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nރޭ ޕީޕީއެމް އޮފީހުގައި ބޭއްވި ޖަލްސާގައި ވާހަކަފުޅުދައްކަވަމުން އަދުރޭ ވިދާޅުވީ ރައީސް ޔާމީން ވެރިކަމަށް ވަޑައިގަތުމުގެ ކުރިން ވެސް އަދި ވެރިކަމުގައި ހުންނެވި އިރު ވެސް ވަކާލާތުކުރައްވަމުން ދިޔައީ ގައުމިއްޔަތުގެ ދިފާއުގައިކަމަށެވެ.\nއެމަނިކުފާނު 2013ވަނަ އަހަރު ވެރިކަމާ ހަވާލުވެވަޑައިގަތް އިރު ގައުމުގެ ގައުމިއްޔަތު އޮތީ ގެއްލިގެން ގޮސްފައިކަމަށް އަދުރޭ ވިދާޅުވިއެވެ.\n"މިފަހުގެ ތާރީހުގައި އަޅުގަނޑުމެންގެ ގައުމުގެ ވެރިކަމާ ރައީސް އަބްދުﷲ ޔާމީން އަބްދުލް ގައްޔޫމް ހަވާލުވެވަޑައިގަތް އިރު ދިވެހި ގައުމިއްޔަތު އޮތީ އަޅުގަނޑުމެންގެ އަތުން ގެއްލުގެން ގޮސްފައި. އެހެންނަމަވެސް އެމަނިކުފާނު ދިވެހިރާއްޖޭގެ ވެރިކަމާ ހަވާލުވެވަޑައިގެންފައި ދިވެހި ގައުމިއްޔަތު އަލުން ދިރުވައި އާލާ ކުރުމަށް ޓަކައި ކުރެއްވި މަސައްކަތްތަލކުގެ ތެރެއިން އެންމެ ހާއްސަ ގޮތެއްގައި ފާހަގަކޮށްލެވޭ މަސައްކަތެއް "ތަރިކަ" މަޝްރޫއަކީ،" އަދުރޭ ވިދާޅުވިއެވެ.\nއޭނާ ވިދާޅުވީ އެއީ ގައުމިއްޔަތު ދިރުވުމަށް ރައީސް ޔާމީން ކުރެއްވި މުހިންމު މަސައްކަތެއްކަމަށެވެ. އަދި ރައީސް ޔާމީން ގަބޫލުކުރައްވާ ގޮތުގައި ކޮންމެ ދިވެހި ޒުވާނަކަށް ވެސް ދިވެހި ތާރީހު އެނގެން ޖެހޭކަމަށް އަދުރޭ ވިދާޅުވިއެވެ.\nގައުމީ ދުވަސް ފާހަގަކުރާއިރު ރައީސް ޔާމީންގެ ނަން ފާހަގަކުރަންޖެހޭކަަމަށް އަދުރޭ ވިދާޅުވިއެވެ.\nއޭނާ އިތުރަށް ވިދާޅުވީ ގައުމިއްޔަތު ހިމާޔަތްކުރުމަކީ ހަމައެކަނި އިދިކޮޅު ޕާޓީގެ މަސްއޫލިއްޔަތެއް ނޫންކަމަށެވެ. އަދި އެއީ ދިވެހި ކޮންމެ ރައްޔިތެއްގެ މަސްއޫލިއްޔަތެއްކަަމަށް ވިދާޅުވިއެވެ.


"Fast and Furious 9" ah John Cena soikoffi | Mihaaru\n"ފާސްޓް އެންޑް ފިއުރިއަސް 9" އަށް ޖޯން ސީނާ ސޮއިކޮށްފި\n10 ޖޫން 2019 - 07:572comments\nމަޝްހޫރު ފްރެންޗައިޒް "ފާސްޓް އެންޑް ފިއުރިއަސް" ގެ ނުވަ ވަނަ ފިލްމަށް ކުރީގެ ރެސްލިން ތަރި ޖޯން ސީނާ ސޮއިކޮށްފި އެވެ.\nއޭނާ އެ ފިލްމުން ފެންނާނެ ކަމުގެ އަޑުތަކެއް އަރާފައި ވަނިކޮށް، "ފާސްޓް" އެންމެ މުހިއްމު އެއް ތަރި ކަމަށްވާ ފިލްމުގެ ޕްރޮޑިއުސަރެއްގެ ގޮތުގައި ވެސް ހިއްސާވާ ވިން ޑީޒެލް އިންސްޓަގްރާމްގައި ހިއްސާ ކުރި ވީޑިއޯއެއްގައި ވަނީ ޖޯން ދައްކާލައި، އޭނާ ފާސްޓްގެ ކުރި އަށް އޮތް ފިލްމުން ފެންނާނެކަން ވެސް ވަނީ ކަށަވަރުކޮށް ދީފަ އެވެ.\nމި ފަހަރު ފިލްމުން ކުރީގެ ރެސްލިން ތަރި ޑްވޭން (ރޮކް) ޖޯންސަން ނުފެންނާމެނެ އެވެ. ދެހާސް ސަތާރައިގައި ރިލީޒް ކުރި "ފާސްޓް އެންޑް ފިއުރިއަސް" ގެ 8 ވަނަ ފިލްމު "ދަ ފޭޓް އޮފް ދަ ފިއުރިއަސް" ގެ މަސައްކަތުގެ ތެރޭގައި ރޮކް އާއި ޑީޒެލްއާ ދެމެދު ވަނީ ކުނި ޖެހިފަ އެވެ. އެކަމަކު މި ސީރީޒްގެ ސްޕިން އޮފެއްގެ ގޮތުގައި ގެނެސް ދޭން ތައްޔާރުވަމުން އަންނަ "ހޮބްސް އެންޑް ޝޯ" އިން އޭނާ ފެނިގެން ދާނެ އެވެ.\nރިކް އާއި ޖޭޒަން ސްޓެތަމް ޓައިޓްލް ރޯލް ކުޅެފައިވާ ފިލްމު ސިނަމާތަކަަށް އަންނާނީ އަންނަ އޮގަސްޓް މަހުގެ 1 ގަ އެވެ.\n"ފާސްޓް އެންޑް ފިއުރިއަސް 9" އަންނަ އަހަރުގެ މެއި 22 ގައި ރިލީޒް ކުރަން ތާވަލުކޮށްފައިވާ އިރު، ފިލްމުގެ ކާސްޓުންގެ ތެރޭގައި މިޝެލް ރޮޑްރިގޭޒް، ޓައިރީޒް ގިބްސަން، ލޫކަސް ބްލެކް، ޖޯޑަނާ ބްރޫސްޓާ އަދި ލެކްސް އެލް ހިމެނެ އެވެ. މި ފިލްމުގެ ޑައިރެކްޓަރަކީ ޖަސްޓިން ލިން އެވެ.\nޖޯން ސީނާ، 42، "ފާސްޓް އެންޑް ފިއުރިއަސް" ގެ ކާސްޓާ ގުޅުނު އިރު، އޭނާ މިދިޔަ އަހަރު ދެ ފިލްމުން ފެނިފައިވެ އެވެ. އެއީ "ބަމްބަލްބީ" އާއި "ބްލޮކާޒް" އެވެ. އޭނާ ދެން އެންމެ އަވަހަށް ފެނިގެން ދާނީ ނޮވެމްބަރު 8 ގައި ރިލީޒް ކުރާ ފެމިލީ ކޮމެޑީ "ޕްލޭއިން ވިތު ފަޔާ" އިންނެވެ.


Nasheed Ge Verikameh Dhen Raajje Akun Dhuvahakuves Nufehnaane - Jameel - Vaguthu\nނަޝީދުގެ ވެރިކަމެއް ދެން ރާއްޖެއަކުން ދުވަހަކު ވެސް ނުފެންނާނެ - ޖަމީލް\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދުގެ ވެރިކަމެއް ދެން ރާއްޖެއަކުން ދުވަހަކު ވެސް ނުފެންނާނެ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިގޮތަށް ވިދާޅުވެފައިވަނީ މަޖިލީހުގެ ރައީސްއަށް އާންމުންނަށް ސުވާލު ކުރެވޭ ގޮތަށް ކުރިއަށް ގެންދިޔަ "އާސްކް ސްޕީކާސް" ޕްރޮގްރާމްގައި 2023 ގެ ރިޔާސީ އިންތިޚާބާ ގުޅޭ ގޮތުން އާންމުންގެ މީހަކު ކުރި ސުވާލަކާއި ގުޅިގެން ނަޝީދުގެ ޖަވާބު ހުރި ގޮތުން އެކަމަށް ރައްދު ދެއްވުމުގެ ގޮތުންނެވެ.\nރައީސް ނަޝީދު ރޭ ވިދާޅުވީ، ޕްރައިމަރީގައި ވާދަކުރެއްވުމުގެ ވިސްނުންފުޅު އެމަނިކުފާނު ހުންނެވި ކަމަށާއި އެހެން ކަމުން 2023 ގެ ރިޔާސީ އިންތިޚާބުގައި ވާދަކުރައްވާނެ ކަމަށެވެ. އެހެން ނަމަވެސް އެންމެ ބޮޑަށް ބޭނުން ވަނީ ބަރުލަމާނީ ނިޒާމެއް ގެނެސް ބޮޑުވަޒީރަކަށް ވެވަޑައިގަތުން ކަމަށް ރައީސް ނަޝީދު ވިދާޅުވިއެވެ.\nއެކަމާއި ގުޅިގެން ޑރ. ޖަމީލް ކުރެއްވި ޓުވިޓެއްގައި ވިދާޅުވީ، ރައްޔިތުން ވަނީ ވެރިކަމުގެ ނިޒާމް ކަނޑައަޅާފައި ކަމަށާއި އެފަހަރު ރައްޔިތުން ރައީސް ނަޝީދަށް ނޫނެކޭ ބުނެފައިވާ ކަމަށެވެ.\n"ޕާޓީ އެކްޓިވިސްޓުން ޗާޖުކުރަން ދައްކަން ވެސް ނިޒާމުގެ ވާހަކަ މިހާރު ބާވެއްޖެ. އިންޝާالله، ނަޝީދުގެ ވެރިކަމެއް ދެން ރާއްޖެއަކުން ދުވަހަކުވެސް ނުފެންނާނެ." ޖަމީލް ކުރެއްވި ޓުވިޓުގައި ވިދާޅުވިއެވެ.\nކުރިންވެސް ތިޔަކަހަލަ ގަދަ ބަސް ބުނެފަ އެބަހުރި...ތިޔަ ބުނާ ބަސްބަހުގެ އެއ އްވެސް ބުރަދަނެ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއް ނެތް.\nޖުލައި 6, 2021 21:37\nޖުލައި 6, 2021 21:41\nތެދެއް. ބަސްތައް ވަރުގަދަކަމުންގޮސް ނާކާމިޔާބުވަނީ. ލަފާކުރެވޭ ގޮތުގަ ރާއްޖޭގެ ވެރިކަން ދެންކުރާނީ ނަޝީދު. ނަޝީދައް އެގެނީ ދިވެހިންގެ ގޮތް. އޭނަގެ ޑްރާމާތައް ވަރަށްމޮޅު..\nޖުލައި 6, 2021 22:28\nކުރިންވެސް ތިހެންކިޔާފަ، އެމީހުންނަށް ވެރިކަން ހޯދައިދޭން ނުކުމެހުރީ....\nޖުލައި 6, 2021 22:45\nޖަމީލު ބުންޏެއްކަމަކު އެއީ ހަމަ ތެދެއް.\nއިސްލާމްދީނުގައި ސާބިތުވެ ދިވެހިން ތިބިހައި ހިނދަކު ތިއާއިލާ އެކަކަށްވެސް ލާހިކައެއް ނޫން ދެނެއް ދިވެހި ތަހުތާއި ކައިރިވާކަށް!\nކިހާ ދަޅަތަކެއް ދައްކައި ލަވަހަދައި ނާޗަރަންގީކުޅެ، 16 އަހަރު ދިވެހިން ވާވައްދައިފި.؟ ޥިލާތުގެ އެލީޓް ލޮބީއިން ފަންޑުކޮށްގެން، ގެންގުޅޭ އެވެރިންގެ ޕަޕެޓް ބޯއި ނަޝީދުގެ އެޖެންޑާ ދަސްވެ، މާތްﷲ ގެ އިރާދުފުޅުން ގިނަ ދިވެހިން މިހާރު ލޯ ހުޅިވި ހޭއަރައިފި.\nއަދިވެސް ރީނދޫ ހުންޖެހިފަައި ތިބި ބަޔަކު ބައި ގިނަކަމަށް ދައްކަން ހަޅޭއްލަވައި ކިތަންމެ ވަރަށް ޗަރުކޭސް ދައްކަން އުޅުނަސް ތިބައިގަނޑަކަށް ނެތް ތާއީދެއް. ދިވެހި ދައުލަތް ލޫޓުވައި އަހަރެމެން ބިކަކޮށް ފި.\nދުއްްވި ޢޮޮޑިގަނޑު ފެތި، 2023ގެ ޢިންތިހާބުގައި ފައިސާގެ ދަޅަދައްކައިގެން ރިޝްވަތުދީގެންވެސް ކާމިޔާބުވޭތޯ، ދައުލަތުގެ ހަޒާނާ ވެސް ދިރުވާލައިގެން މިހާރުން ރެޑީވަނީ. މުޅި ދުނިޔެ ކޮންޓްރޯލް ކުރާ ދައްޖާލުގެ އެލީޓް މާފިއާ އިން މިފަހަރު ކުރިއަށް ވުރެ މާބޮޑަށް ޑޮލަރު ބޮނޑިވެސް އޮއްސާލާނެ.\nނިކަންބަލަން ތިބޭ ބޮޑުކަހީނަށް ބޮޑުތަނުން ދިވެހިން 2023 ގައި ނޫނެކޭ ބުނާނެ.\nމިހާރު އެހެން ހެވިފައި ހުއްޓަސް އޭރުން ރޮއެޙޭރި ބޮއެކޮޓް ކުރަންގޮވާލާ، ތަންތާ ހުޅުޖަހައި، ޢެސަކަރާތްވެސް ޖަހާނެ. ތީކާކު!. ދިވެހިން މަށަށް ކިޔާށޯ ބޮޑުވަޒީރު. ޙުން! ޙަނދާން ނައްތާލާ. ބޮޑުކަހީނު.\nމުޅި މިގައުމަށް ޖެހިފައި އޮތް، ކޯވިޑަށް ވުރެވެސް ނުރައްކާތެރި ބަލާ މުސީބަތެއް!.\nޖުލައި 6, 2021 23:11\nނައިބުކަންވެސް އޮންނާނީ ފޭރިގެންފަ ދެން ލަލަލާ\nޖުލައި 6, 2021 23:41\nމިހާރު ކުރިޔަށް ވާން ހުރި ކަންތައްވެސް އެގޭ ޣައިބުގައި ވާ ކަންތައެްވެސް އެގޭ ވަރަށް ކިޔެވީތޯ؟


Raees Solih Ge Dhoahalhi Kamaai Leadership Nehkan Engijje - Jameel - Vaguthu\nރައީސް ޞާލިހްގެ ދޯހަޅިކަމާއި، ލީޑާޝިޕް ނެތްކަން އެނގިއްޖެ - ޖަމީލް\nކޮވިޑް-19 އާއި ކުރިމަތިވުމުން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްގެ ދޯހަޅިކަމާއި ލީޑާޝިޕް ނެތްކަން އެނގިއްޖެ ކަމަށް އެމަނިކުފާނު ވެރިކަމަށް ގެންނަން އެންމެ ބޮޑަށް މަސައްކަތް ކުރެއްވި އެއްބޭފުޅާ ކަމަށްވާ ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅުވެއްޖެއެވެ.\nޖަމީލް މިއަދު ކުރެއްވި ޓްވީޓެއްގައި ވިދާޅުވީ ރައީސް ޞާލިހް ބޮޑުތަނުން ފެއިލްވުމުން ސަމާލްކަން އެއްފަރާތް ކުރެއްވުމަށް ރައީސް ޔާމީންގެ ތަރައްޤީ ހަތިޔާރަކަށް ހެއްދެވުން އެއީ ދެރަވަރު ކަމެއް ކަމަށެވެ.\n"އަމިއްލަ ވައުދުތަކުން ފުއްދުނީ ކިތައް ޕަސެންޓްތޯ؟ ރައްޔިތުންގެ ބޮލުގައި ދަރަނި ނާޅުވަންތޯ؟ ފްލެޓްތައް ހަވާލުކޮށް ދައްކަން ޖެހޭ ވަރު ކުޑަވެއްޖެތޯ؟" ޖަމީލް ވިދާޅުވިއެވެ.\nޖަމީލް ވިދާޅުވީ މިއަދު ގައުމު އެދެނީ ރައީސް ޔާމީން އަޅުއްވައިދެއްވި ފްލެޓްތަކާއި ރަންވޭ އާއި ހޮސްޕިޓަލްގެ ފުރިހަމަ ބޭނުން ލަސްނުކޮށް ހިފޭނެ ގޮތެއް ހެދުމަށް ކަމަށެވެ. "ހަޤީޤަތަކީ ރައީސް ޞާލިހްގެ ހިންގުމުގެ ގާބިލްކަން ނެތްކަން %90 ރައްޔިތުން ގަބޫލު ކުރޭ." ތަކުރާރުކޮށް ޖަމީލް ވިދާޅުވިއެވެ.\nFlat thah havaalukoh, dhakkan jehey varu kuda vejjetho? Miadhu qaum edhenee RY alhaidhevvi flat thakaa, runway aa, hospitalge frurihama beynun lasnukoh hifeyne goiy hedhun. Haqeeqathugai RI ge hingumuge qaabilkan neikmah 90% rayyithun qabool kurey 2/2 pic.twitter.com/3adcIG3Dk5\n— Mohamed Jameel Ahmed (@MJameelAhmed) June 24, 2020\nއިއްޔެ ނޫސްވެރިންނާއި ބައްދަލު ކުރައްވާ ރައީސް ޞާލިހް ވެލާނާ އެއާޕޯޓްގެ މަޝްރޫއުތަކާއި، ހިޔާ ފްލެޓް މަޝްރޫއު އާއި ގުޅޭ ގޮތުން ދެއްކެވި ވާހަކަފުޅަށް ވަނީ ވަރަށް ބޮޑަށް ފާޑުކިޔުން އަމާޒުވެފައެވެ. އަދި ރައީސް ޔާމީންގެ ވެރިކަމުގައި ހައުސިން މިނިސްޓަރު ކަން ކުރެއްވި ޑރ.މުހައްމަދު މުއިއްޒާއި އިކޮނަމިކް މިނިސްޓަރު ކަން ކުރެއްވި މުހައްމަދު ސައީދު ވަނީ ރައީސް ޞާލިހަށް ރައްދު ދެއްވާފައެވެ.\nމުއިއްޒު ރޭ "ވަގުތު" އަށް ވިދާޅުވީ ރައީސް ޞާލިހް މަސައްކަތް ކުރެއްވީ ހިޔާ ފްލެޓްތަކުގެ މައުލޫމާތު އޮޅުވާލަން ކަމަށާއި ނަމަވެސް މިހާރު އެއީ ކުރެވޭނެ ކަމެއް ނޫން ކަމަށެވެ.\nޖޫން 24, 2020 10:25\nމީނާއަށް ރަނގަޅު އެކަކުވެސްނެތް. ނެގެޓިވް ތިންކާ އޮފް މޯލްޑިވްސް އިޒް ރޯނު އެދުރު ޖަމީލް. ޔޫ އާ ދަ ބިގެސްޓްފެއިލިއަރ އިން މޯލްޑިވްސް. މާ ރަނގަޅު ވާނެ ޕޮޒިޓިވްކޮށް ވިސްނާފައި މީހުން ބަލައިގަންނަ ގޮތަށް އުޅުން. މިދެނީ ރަނގަޅު ނަސޭހަތް\nޖޫން 24, 2020 10:30\nޖަމީލު ނޫނިއްޔާ އެހެން ރައީސުންނަކީ ގަމާރުން މީގެކުރީން ޔާމީނަކީވެސް ޤަމާރެއް،މައުމޫނަކީ\nޤަމާރެއް އެހެންވެއްޖެއްޔާ ޖަމީލަކީ ވަރަށްމޮޅުމީހެއްތާ އެކަމަކު ނަމުގެ ކުރިއަށް ޑރ ކިޔާ\nއެއްމެން ތިވަރަށް ފޮނިނޫން\nޖޫން 24, 2020 10:32\nޢަހަރެމެންނަށް ފެންނަނީ ޖަމީލުގެ ދޯހަޅި ކަން. ނާއިބުރައީސް ކަން ހަވާލު ކުރީމަވެސް ޒިއްމާނޫފުލާ ފިލާގެން ޔޫ ކޭއަސްގޮސް ޔާމީނަށް ކުރީޖެއްސުން. ދެންވެރި ކަންބަދަލުވީމައައިސް ފެށީ ޕާޓީބަދަލު ކުރުމުގެ މޫސުމް އެމޫސުމުގައޮޔާގޮސް މިހާރު ދައް ކަނީ ބުއްދިގޯސްވެފަތިބޭމީހުން ދައް ކާކ ކަހަލަވާހަ ކަ. ދެންފެންނާނީ ޕާޓީދޫ ކޮއްގޮސް ބާތުޑޭޕާޓީއާ ގުޅޭތަން.\nޖޫން 24, 2020 10:37\nއަބަދުވެސް ދޮގުހަދާ އޮޅުވާލުން. ރައީސް ޔާމީންގެ ވެރިކަމުގައި ނިންމާފައިހުރި ކަންކަން އަލުން ނިންމާ ވާހަކަދައްކައިގެން ރައްޔަތުންނަށް އޮޅުވާލެވޭނެކަމަށް ވާހަކަދައްކަނީ ނަމަވެސް މިކަން ރައްޔިތުންނަށް ސާފުކޮށް އެނގޭ.\nޖޫން 24, 2020 10:44\nޖަމީލް ތަލައިގެ ދަޅަޔާ އެއްވަރުގެ ބްރައިޓްނެސް ސިކުނޑީގަ ނެތް...\nޖޫން 24, 2020 10:46\nދޯހަޅިކަމާއި، ލީޑާޝިޕް ނެތްކަން އެނގިގެންދޯ ރާއްޖޭ ބޭރުގަ ހުރީ މިދިޔަ ފަސް އަހަރު ؟؟؟\nޖޫން 24, 2020 10:54\nދެން ކަލޭ ހިންގުންތެރިމީހާ ވެރިކަމާ ހަވާލުވާންވީނު ދޯ !\nކކަލޭ އަވަހަށް ވެރިކަމާ ހަވާލުވާން ދޭ. ކަލޭތީ ވަރަށް ހަރުދަނާ ލީޑަެޝިޕެއް ހިރުމީހެއްވީޔާ ތިވާހަކަ ދައްކަން.\nޖޫން 24, 2020 11:30\nޖަމީލް ވޯޓު ދެއްވީ ކާކަށްތޯ. އެހާ ދޯހަޅި މީހަކަސް ވޯޓް ދެއްވީ އަމިއްލަ އެދުމެއް އޮވެގެންބާ!!. އަމިއްލަ އެދުން ބޮޑެތި ބައިގަނޑަކާ ހެދި މުޅި ގައުމު ހަލާކު.\nޖޫން 24, 2020 11:42\nއިބޫ އަކީ ހިއްތިރި ރައީސް، ރައްޔިތުންގެ ރައީސް، ޖަމީލާ މެނަކަށް ރައްޔިތުންގެ ވިންދެއް ނޭނގޭ.\nޖޫން 24, 2020 11:49\nދިވެހި ކުދިބޮޑު އެންމެންނަށް އެނގޭ ޖަމީލަކީ މި ގައުމުގައި ފެއިލްވެފައިވާ މީހެއްކަން\nޖޫން 24, 2020 12:45\nއޯކޭ ޖަމީލް ފެއިލް އިބޫ އެކިޔާލަވަ ހަމަ ދިވެހިންނަށް އޯކޭތަ\nޖޫން 24, 2020 12:47\nކަންކަން ކުވޭމިހުން އެހެންމީހުން ކޮށްފަ ހުރިކަންކަމުގެ ބަލި ފައިތަށް ރަނގަޅު ކުރާނީ. ނުވަތަ އެއަށް ވުރެ މޮޅު ކަމެއް ކުރާނީ އެހެން ނުވާނަމަ އެކުރެވެނި ނަފުރަތު އެފަދޭކަންކަން. ލިފުޓު މަދޭ ބުނާއިރު އެތަނަސް ބޭނުންވާ 100% ލިފުޓުގެ އަދަދު ބުނެވުނުތޯ ބެލިން އެކަމެއް ނުވި. އެހެންވީމަ އެކަހަލަ ކަމެއް އެއަށް ވުރެ ރަނގަޅަކަށް ނުކުރެވޭނެ. މައްސަލައެއްދައްކްާއިރު އޭގެ ހައްލު ދެއްކެން ޖެހޭ.\nއަހަރެން ބަލަނީ ކޮންމެ ވެރިކަމެއް ނިމޭއިރު ރައްޔަތުން ގެ ހަޒާނާ ބޭނުން ކޮށްގެން ކޮށްދެވުނު ކަމެއް. އެމިހާ އަކީ ކިހާ ރުޅިގަދަ،ރުޅިމަޑު މީހެއް ތޯބަލައިގެންވާނެ ކަމެއް ނޯން ނާނެ. ގައުމުކުރިޔަށްދާނި އަވަސް ދުވެލީގަ ކަންކަން ކުރެވުނީމަ އެހެން ނޫނީ ދުސް ތައްބޭކާރު ވާނި. ވަކިމީހަކު ވެރިކަމުގަ ހުރުން ލާޒިމެއް ނުން. މިވެރިކަން ނިމޭއިރުވެސް ގިނަ ކަންކަންކުރެވިއްޖެއްޔަ ތައުރީފު ކުރާނަން. ޔާމީނު ގެން ދިޔަ އަވަސް މިން އަހަރުމެނަށް ތަޖުރިބާކުރެވިއްޖެ. އެއަށް ވުރެ ލަސްވާކަމަށް ވާނަމަ ފާޑުވެސް ކިޔޭނެ. އެއީ އެކަން ތަޖުރިބާކުރެވުނީމަ.\nޖޫން 24, 2020 13:12\nމާތްރަސްކަލާންގެ މީނަގެ މިސުންޕާ އަނގަ މައިތިރި ކުރައްވާށި މީނަގެ ލީޑަޝިޕް ރަގަޅުކަމުން ވިލިގިލީ އެންމެން ވޯޓުލައިގެން މީނަ ހޮވައިފަ މިހިރީ\nޖޫން 24, 2020 14:03\nރީނދޫ މީހުންތައް ކެތް ނުވެގެން ކެކި އަރަނީ ދޯ؟ ހަޖަމް ކޮށްލާ. އިބޫ އަކަށް ނުޖެހޭ އެންމެން ސަނާ ކިޔާކަށް\nޖޫން 24, 2020 15:25\nމީ ހާދަ ވަރުގަދަ ސިޔާސަތެއް ގެންގުޅޭ ބޭފުޅެއްދޯ،،،، މިބޭފުޅާގެ ސިޔާސަތު ވިލިމާލެ ދާއިރާގެ މީހުންނަށްވެސް ކަމަކު ނުދިޔަ ، ދެންކިހިނެއް މިޤައުމުގެ ރައްޔިތުން މީނަގެ ސިޔާސަތު ކަމުދާނީ


Aniyaa Aai Gulhigen Mifaharuge EURO Gai Ibrahimovic Nufennane - Vaguthu\nއަނިޔާާއާއި ގުޅިގެން މިފަހަރުގެ ޔޫރޯގައި އިބްރަހިމޮވިޗް ނުފެންނާނެ\nއިޓާލިއަން ލީގުގެ ވަރުގަދަ ޔުވެންޓަސް އަތުން 3-0 އިން އޭސީ މިލާނު މޮޅުވި މެޗުގައި ކަކުލަށް ލިބުނު އަނިޔާއާއި ގުޅިގެން ކުޅުމާއި ދުރުގައި ހުންނަ ޖެހުނު ޒްލަޓާން އިބްރަހިމޮވިޗް އަށް ކުރިޔަށްއޮތް ޔޫރޯގައި ނުކުޅެވޭނެކަަން ހާމަވެއްޖެ އެވެ.\nއުމުރުން 39 އަހަރުގެ ފޯވާޑް ވަނީ ދާދިފަހުން ސްވިޑަން ގައުމީ ޓީމަށްވެސް ނަގާފައެވެ. އަދި އިބްރަހިމޮވިޗް ވަނީ މި އުމުރުގައި އޭނާގެ ގައުމަށް ހިދުމަތްކޮށްދިނުމުގެ ފުރުސަތު ލިބޭތީ އުފާކުރާކަމަށް މީގެކުރިން ބުނެފައެވެ.\nޔުވެންޓަސް މެޗުގައި އިބްރަހިމޮވިޗް އަށް ލިބުނު އަނިޔާއާއި ގުޅިގެން ގިނަ ބަޔަކު އެފަހަރުވެސް ބުނަމުންދިޔައީ އެއީ އާދައިގެ އަނިޔާއެއް ކަމަށެވެ. ނަމަވެސް އަނިޔާ ސީރިއަސްކަން ހާމަވީ ޔޫރޯގައި ނުކުޅެވޭނެކަން ހާމަކޮށް ސްވިޑަންގެ ކޯޗު ކައިރި ބުނި ބަސްތަކުންނެވެ. ސްވިޑެންގެ ކޯޗު އެންޑަސަން ކައިރި އިބްރަހިމޮވިޗް މިވާހަކަތަށް ބުނިކަން ކޯޗު ހާމަކޮށްފައިވަނީ ދާދިފަހުންނެވެ.\nސްވިޑަން އާއެކު ވާދަވެރި މުބާރާތެއް ކުޅުމުގެ ހުވަފެން ދެކެމުން އައި އިބްރަހިމޮވިޗަށް މި ކުރިމަތިވި އަނިޔާއާއި ގުޅިގެން ގިނަ ދުވަސްތަކެއް ވަންދެން ކުޅުމާއި ދުރުގައި ހުންނާނެ ކަމަށް ބެލެވެއެވެ. އިބްރަހިމޮވިޗް ވަނީ 2016 ގެ ޔޫރޯގައި ސްވިޑަން ޓީމަށް ކުޅުމަށްފަހު ރިޓަޔާކޮށްފައެވެ. މިއީ އޭނާގެ ކެރިއަރު ނިންމާލަން އެންމެ ބޭނުންވި ފަހަރު ކަމަށް ރިޕޯޓުތައް ބުނެއެވެ.\nސްވިޑަންގެ ތާރީހު ދުށް އެންމެ މޮޅު ކުޅުންތެރިންގެ ތެރޭގައި ހިމެނޭ އިބްރަހިމޮވިޗް އަކީ އެ ގައުމުގެ ބަތަލެކެވެ. އަދި އޭނާއަކީ ސްވިޑަންގެ ތާރީހުގައި އެންމެ ގިނަ ލަނޑު އެ ގައުމަށް ޖަހައިދިން ކުޅުންތެރިޔާ އެވެ.


Shiyam aai Faisal Bandidhooge gehlunvi gethakah ehee dhehvaifi\nޝިޔާމް އާއި ފައިސަލް ބަނޑިދޫގެ ގެއްލުންވި ގެތަކަށް އެހީދެއްވައިފި\nޝިޔާމް މިއަދު ބަނޑިދުއަށް ވަޑައިގެން އާއިލާތަކުގެ ހާލުއޮޅުން ފިލުއްވަނީ.\nދ. ބަނޑިދުއަށް މިއަދު އައި ކޮޅިގަނޑެއްގައި އެރި ނަގޫރޯޅީގައި އެ ރަށަށް ލިބުނު ގެއްލުންތައް މީދޫ ދާއިރާގެ މެންބަރު އަދި އެމްޑީއޭގެ ލީޑަރު އަހުމަދު ޝިޔާމް މުހައްމަދު މިއަދު ބައްލަވާ ލައްވައި ގެއްލުން ލިބުނު އާއިލާތަކަށް އެހީވެ ދެއްވައިފި އެވެ.\n"އަވަސް" އަށް މައުލޫމާތުދެއްވަމުން ބަނޑިދޫ ކައުންސިލް މެންބަރު އުމަރު ޒާހިރު ވިދާޅުވީ، ކޮޅިގަނޑާ އެކު އައި ނަގޫރޯޅީގައި ފުރާޅު އެއްލައިލާ ބޮޑެތި ގެއްލުންތަކެއް ލިބުނު ފަސްގެއަށް ވަޑައިގެން ގެއްލުންތައް ބައްލަވައި އެހީގެ ގޮތުގައި ކޮންމެ ގެއަކަށް 5،000 ރުފިޔާ ޝިޔާމް ދެއްވި ކަމަށެވެ.\nޝިޔާމް އެ ރަށަށް ވަޑައިގަތީ މިއަދު މެންދުރުފަހުގެ ވަގުތެއްގަ އެވެ. އަދި ގެއްލުން ލިބުނު އެހެން ތަންތަން ވެސް ޝިޔާމް ބައްލަވާ ލެއްވި އެވެ. އުމަރު ޒާހިރު ވިދާޅުވީ ކޮޅިގަނޑުގައި ލިބުނު ގެއްލުންތަކުން އަރައި ގަތުމަށް ކައިރީ ރިސޯޓްތަކުގެ އެހީތެރިކަމަށް މިހާރު އެދިފައިވާ ކަމަށެވެ. ރަށަށް ލިބުނު ގެއްލުމުގެ އަގު ގާތްގަނޑަކަށް މިލިއަނެއްހާ ރުފިޔާއަށް އަރާނެ ކަމަށް އޭނާ ލަފާކުރައްވަ އެވެ.\nއިދިކޮޅު ރަނިންމޭޓް ފައިސަލް ނަސީމް ވެސް މިއަދު އެ ރަށަށް ވަޑައިގެން، ގެއްލުން ލިބުނު ކޮންމެ ގެއަކަށް 1،000 ރުފިޔާގެ އެހީއެއް ވަނީ ވެދެއްވައިފަ އެވެ.\nމިއަދު އައި ކޮޅިގަނޑުގައި ގަދަޔަށް ވައި ޖެހި ވިއްސާރަވުމުގެ ސަބަބުން އުފެދުނު ނަގޫރޯޅީގައި އެ ރަށުގެ އެކި ސަރަހައްދުތަކުގައި ހުރި 12 ރުކަކާއި ބޮޑު ފަސް ގަހެއް ވަނީ ވެއްޓިފަ އެވެ. އަދި އެ ރަށުގައި ހުރި އާސާރީ މިސްކިތެއްގެ ފުރާޅު ވެސް އެއްލައިލި އެވެ.\nމިއަދު ރާއްޖޭގެ ބޮޑު ބަޔަކަށް ވިއްސާރަކުރަމުންދާއިރު، ކުރިއަށް އޮތް ތިން ދުވަހަކީ ވެސް ވިއްސާރަ ކުރާނެ ތިން ދުވަހަށް ވާނެކަމަށް މޫސުމާބެހޭ އިދާރާއިން ވަނީ ލަފާކޮށްފަ އެވެ. އަދި އެ އިދާރާއިން ވަނީ ރައްކާތެރިވެ ތިބުމަށްވެސް އިލްތިމާސްކޮށްފަ އެވެ.\nއެމްޑީއޭ ފައިސަލް ނަސީމް


Raab medhu irumatheegai, furathama gudhus ah\nރާބް މެދުއިރުމަތީގައި، ފުރަތަމަ ގުދުސްއަށް\nއިނގިރޭސި ފޮރިން ސެކްރެޓަރީ ޑޮމިނިކް ރާބް: މެދުއިރުމަތީގައި ސުލްހައަށް ފިޔަވަޅު އަޅުއްވަނީ\nއިނގިރޭސިވިލާތުގެ ފޮރިން ސެކްރެޓަރީ ޑޮމިނިކް ރާބް މެދުއިރުމައްޗަށް ވަޑައިގެންފި އެވެ. ރާބްގެ ދަތުރުފުޅުގެ ބޭނުމަކީ ޔަހޫދީ އިޒްރޭލާއި ފަލަސްތީނާ ދެމެދު ވާހަކަތައް ދައްކައި ދެ ގައުމު ސުލްހަ ކުރުމެވެ. އެކަމަކު އެއީ ނޫސްތަކުގައި ސުރުހީ ލިޔެލަން އޭނާ ވިދާޅުވާ ބަސްފުޅެކެވެ. އިނގިރޭސިން އަބަދުވެސް އޮންނަނީ އެއްއަތަށް ބުރަވެ އިޒްރޭލާ އެއްކޮޅަށް ޖެހިގެނެވެ.\nއިނގިރޭސި ފޮރިން ސެކްރެޓަރީ ގުދުސްއަށާއި ރާމަﷲ އަށް ވަޑައިގެން އޮފިޝަލުންނާ މަޝްވަރާ ކުރައްވާނެ އެވެ. ރާބް ވިދާޅުވީ މިސްރު މެދުވެރިވެ ސުލްހައަށް ކުރި މަސައްކަތްތަކުން ހަލަލާތައް މެދުކަނޑާލެވިފައި ވާއިރު ސުލްހަ ދެމެހެއްޓޭނެ ގޮތްތަކާ ބެހޭ ގޮތުން އޮފިޝަލުންނާ މަޝްވަރާ ކުރައްވާނެ ކަމަށެވެ.\n"އަޅުގަނޑު އިޒްރޭލުގެ ވެރިންނާ އަދި ފަލަސްތީންގެ ވެރިންނާ ވެސް ބައްދަލު ކުރާނަން،" ރާބް ވިދާޅުވި އެވެ. "އަޅުގަނޑު އުންމީދު ކުރަނީ ތަކުރާރު ވަމުންދާ ހަމަލާތައް ދާއިމަށް ހުއްޓާލެވޭނެ ނިޒާމެއް އަޅުގަނޑުމެންނަށް ގާއިމު ކުރެވުން" އޭނާ ވިދާޅުވި އެވެ.\nރާބް ވިދާޅުވީ އިޒްރޭލަށް މިނިވަން ދައުލަތެއް މުހިންމުވާ ފަދައިން ފަލަސްތީނަށް ވެސް މިނިވަން ދައުލަތެއް މުހިންމު ކަމަށެވެ. އެކަމަކު ފަލަސްތީނަށް މިނިވަން ދައުލަތެއް ނުލިބިގެން އުޅެނީ އިނގިރޭސިންނާ އެމެރިކާގެ މަކަރުވެރި ދެކޮޅު ހެދުންތަކާ ހެދި ކަމަކަށް ވިދާޅެއް ނުވެ އެވެ.\nއިޒްރޭލަކީ އިނގިރޭސިންނާ ޖަރުމަން އަދި އެމެރިކާ ގުޅިގެން މެދުއިރުމައްޗަށް ލާފައި ގައުމެކެވެ.\nޑޮމިނިކް ރާބް އާއި އެމެރިކާގެ އެންތަނީ ބްލިންކެން ކިތަންމެ ވަރަކަށް މެދުއިރުމައްޗަށް ވަޑައިގެންނެވި ނަމަވެސް ފަލަސްތީނަށް މިނިވަންކަން ދެއްވަން ކެރިވަޑައި ނުގަންނަވާނެ އެވެ. ދުނިޔެއަށް ކިތަންމެ ރީތި ކުލަތަކެއް ދެއްކި ނަމަވެސް ޔަހޫދީން ނުރުހޭ ކަމެއް އެމެރިކާއާ އިނގިރޭސިވިލާތް އަދި ޖަރުމަނަށް ވެސް ކުރާކަށް ނުކެރޭނެ އެވެ.\nއެމެރިކާ އިޒްރޭލް އިނގިރޭސިވިލާތް + މެދު އިރުމަތި ގުދުސް


ޓޮޓްނަމުން ލީގުގެ އެއްވަނައަށް ޓޮޓްނަމުން ލީގުގެ އެއްވަނައަށް\nޓޮޓްނަމުން ލީގުގެ އެއްވަނައަށް\nއިނގިރޭސި ލީގުގައި ވާދަވެރި މެންޗެސްޓަރ ސިޓީ ބަލިކޮށް ޓޮޓެންހަމުން ލީގުގެ އެއްވަނައަށް ޖެހިލައިފިއެވެ.\nރޭ އަމިއްލަ ދަނޑުގައި ކުޅުނު މެޗު ޓޮޓެންހަމުން ކުރި ހޯދީ 2-0 ލަނޑުންނެވެ. މެޗުގައި ފަސްވަނަ މިނިޓުގައި ޓޮޓެންހަމްގެ ސަން ލަނޑެއްޖަހައި ލީޑްނަގާފއިވަނިކޮށް ސިޓީން ވަނީ ފުރަތަމަހާފް ނިމުމުގެ ކުރިން ނަތީޖާ ހަމަހަމަކުރުން ލަނޑެއް ޖަހައިފައެވެ. އެހެންނަމަވެސް އެމްރިކް ލަޕޯޓޭ ބޯޅަ ގޯލަށް ވައްދާލުމުގެ ކުރިން ޖެސުސް އަތުގައި ބޯޅައިންޖެހުމުން ވީއޭއާރް ބެލުމަށްފަހު ރެފްރީ ވަނީ ލަނޑު ކެންސަލްކޮށްފައެވެ.\nޓޮޓްނަމުން ލީޑު އިތުރަށް ފުޅާކުރީ މެޗުގެ 64 ވަނަ މިނިޓުގައި ބަދަލު ކުޅުންތެރިއެއްގެ ގޮތުގައި ކުޅެން ނުކުތް ޖިއޮވާނީ ލޮސެލްސޯ ކާމިޔާބުކުރި ލަނޑުންނެވެ. މި ލަނޑު އޭނާ ކާމިޔާބުކުރީ ކުޅެންއެރިތާ 35 ސިކުންތުތެރޭގައެވެ. މެޗުގައި ސިޓީން ވަނީ ގިނަ ހަމަލަތާކެއް ޓޮޓެންހަމްގެ ގޯލަށް އަމާޒުކޮށް ފޮނުވާލާފައެވެ. އޭގެ ބަދަލުގައި މެޗުގައި ޓޮޓްނަމުން ލިބުނު މަދު ފުރުސަތަތަކުގެ ބޭނުންހިފައި އެޓީމުން ވަނީ ސިޓީގެ މައްޗަށް ކާމިޔާބު ހޯދާފައެވެ.\nރޭގަ މެޗުގައި ޖެހިލަނޑާއެކު ސަންވަނީ ލީގުގައި ކުޅުނު9މެޗުން9ލަނޑުޖަހާ ލަނޑު ލިސްޓުގެ ކުރިޔަށްޖެހިލާފައެވެ. މިއީ 2014 ވަނައަހަރު ފަހުން ލީގުގެ އެއްދުވަހުގެ ކުޅުންނިމެގެންދިޔައިރު ޓޮޓެންހަމުން އެއްވަނައިގައި ނިންމާލި ފުރަތަމަފަހަރެވެ. މިއީ ވޭތުވެދިޔަ 35 އަހަރުތެރޭގައި9މެޗުން ލީގުގެ އެއްވަނައަށް ޓޮޓްނަމުން އެރިފުރަތަމަފަހަރުއެވެ. ލީގުގެ 2008 ވަނައަހަރުގެ ސީޒަނުގައި ފަހުން މިއީ މިހާހިސާބަށް ލީގުގައި މެންޗެސްޓަރ ސިޓީ ދިޔަ ފުރަތަމަފަހަރެވެ.\nމި މޮޅާއެކު ޓޮޓްނަމުން ލީގުގެ އެއްވަނައިގައި އޮތީ9މެޗުން 20 ޕޮއިންޓް ހޯދައިގެންނެވެ. މެންޗެސްޓަރ ސިޓީ 11 ވަނައިގަ އޮތީ 8 މެޗުން 12 ޕޮއިންޓް ހޯދައިގެންނެވެ.


SunOnline: Ethere kuraa mudhalah hithuhuri Fee eh, Bura aanmunah!\nއެތެރެ ކުރާ މުދަލަށް ހިތުހުރި ފީއެއް، ބުރަ ރައްޔިތުންނަށް!\nއަހުމަދު މިޒްޔާލް 22 Jan 2020, 09:42\nމާލޭ ވިޔަފާރި ބަނދަރުގައި ކޮންޓެއިނާ ޖަހާފައި-- ސަން ފޮޓޯ/ ފަޔާޒު މޫސާ\nމުޅި ރާއްޖެ ބިނާވެފައި ވަނީ، ބޭރުން ރާއްޖެ އެތެރެ ކުރާ މުދާ ނޫނީ އިމްޕޯޓަށެވެ. އެ މުދާ ރާއްޖެ އެތެރެ ކުރުމުގެ އެކި ފަށަލަތަކުގައި ހިނގާ ހަރަދާ އެއްވަރަށް މުދަލުގެ އަގު ބޮޑުވެ، އެ އަގު ދައްކަން ޖެހޭ ބަޔަކީ އާންމުންނެވެ. އިމްޕޯޓަށް ބަރޯސާވެފައިވާ އެހެން ގައުމުތަކަށް ވުރެ ރާއްޖޭގައި މުދަލުގެ އަގު ބޮޑުވުމުގެ ޝަކުވާ އަބަދު ވެސް އޮވެ އެވެ. ދުނިޔޭގެ ބާޒާރުގައި މުދާ އަގު ހެޔޮވި ނަމަވެސް، ރާއްޖޭގައި އެ ބަދަލު ނުފެނިގެން އުޅެނީ ކީއްވެ ހެއްޔެވެ؟\nބައެއް މީހުންގެ ޖަވާބަކީ ދިވެހި ވިޔަފާރިވެރިން މާ ދަހިވެފައި ވިޔަފާރިއަށް މަކަރު ހެދުން ބޮޑީ އެވެ. އެ މީހުން ބޭނުން ވަނީ އާންމުން "ފެލައިގެން" ވެސް ބޮޑު ފައިދާއެއް ނަގައި ޖީބު ބޮޑު ކުރަން ކަމަށް ގަބޫލު ކުރެވޭ ކުރުމެއް އޮވެ އެވެ. އެކަމަކު ހަގީގަތް އޮތީ މުޅިންހެން ތިގޮތަކަށް ނޫނެވެ.\nމުދާ އަގު ހެޔޮ ނުކުރެވުމުގައި ވިޔަފާރިވެރިންގެ އެންމެ ބޮޑު ޝަކުވާއަކީ؛ ރާއްޖެއަށް މުދާ އުފުލަން އެހީވެދޭ، ފޯވާޑިން އޭޖެންޓުން ވިޔަފާރިވެރިން އަތުން ނަގާ ފީތައް އިންތިހާއަށް ބޮޑުވުމެވެ. ބައެއް ވިޔަފާރިވެރިންގެ ނަޒަރުގައި އެ މީހުން އެކި ނަންނަމުގައި ހާހުން ލައްކައިން ފީތައް ނަގަމުން ދަނީ ޓްރާސްޕޯޓްގެ ގަވައިދާ ހިލާފަށެވެ. މި ގޮތަށް ނަގާ ފައިސާގެ ބޮޑު ބައެއް ރާއްޖޭގެ އިގްތިސާދުގައި ދައުރު ނުވެ، އަވަށްޓެރި ސިލޯނަށް އެ ފައިސާތައް ބޭރުވާތީ، ރާއްޖޭގެ ވިޔަފާރިވެރިންގެ ޝަކުވާ ބޮޑެވެ.\nއެމްޕީއެލް ސަރަހައްދު-- ސަން ފޮޓޯ/ ފަޔާޒު މޫސާ\nރާއްޖެއަށް މުދާ އެތެރެކުރަނީ އެފްއޯބީ (ފްރީ އޮން ބޯޑް) ނުވަތަ ސީއައިއެފް (ކޯސްޓް، އިންޝުއަރެންސް، ފްރައިޓް) ކޮންޓްރެކްޓެއްގެ ދަށުންނެވެ. އެ އެއްބަސްވުމުގައި ބުނާ ގޮތުން ފްރައިޓް ފީ ފިޔަވައި އިތުރު ފީއެއް މުދާ އެތެރެ ކުރާ ވިޔަފާރިން ފޯވާޑިން އެޖެންޓް ނަގައިގެން ނުވާނެ އެވެ. އަދި އޭގެ ދަށުން ކަސްޓަމްސްއިން ހަދާފައިވާ ގަވައިދުގައި ވެސް މިކަން ކުރަން އަންގާފައި އޮތީ މިގޮތަށެވެ.\nއެހެން ނަމަވެސް، ރާއްޖެއަށް އެތެރެކުރާ މުދަލުން ފޯވަޑިންގް އޭޖެންޓުން ދަނީ ތަފާތު އެކި ނަންނަމުގައި ފީތައް ނަގަމުންނެވެ. އޭޖެންޓުން ވިޔަފާރިވެރިންނަށް ފޮނުވާފައިވާ ބިލްތަކުގައި، އެޑްމިނިސްޓްރޭޭޓިވް ފީ އާއި ޝިޕްމަންޓް ޑިލޭ ފީއާ މިހެން ގޮސް އެތައް ފީތަކެއް ޖަހާފައި އޮވެ އެވެ.\nފީ ނަގަނީ ހިތަށް އެރި ގޮތަކަށް، ހަމަހަމަކަމެއް ނެތް!\nރާއްޖެއަށް އެންމެ ގިނައިން މުދާ އެތެރެ ކުރާ ބައެއް ކުންފުނިތަކުގެ ވެރިން "ސަން"އަށް ވިދާޅުވި ގޮތުގައި އެކި ފޯވާޑިން އެޖެންޓުން އެއް ފީއެއް އެކި ކުންފުނިތަކުން ނަގަނީ އެކި އަގުގަ އެވެ. އަދި އެއް ކަމެއްގައި ނަގާ ފީއަށް އޮންނަނީ އެކި ނަންނަން ޖަހައިފަ އެވެ. ފީ ނެގުމުގައި ހަމަހަމަކަން އޮންނަނީ މުޅިން ގެއްލިފަ އެވެ.\nއެއް ފޯވާޑިން އެޖެންޓް ފީ ނަގަނީ ސީލިންގް ޗާޖާއި އޮޕަރޭޝަން ކޮސްޓް ރިކަވަރީ އާއި އެޑްމިން ޗާޖުގެ ނަމުގަ އެވެ. އެކަމަކު އަނެއް އެޖެންޓް ޗާޖު ކުރަނީ، މުޅިން އެހެން ނަންނަމުގައި އެހެން ބާވަތުގެ ކަންކަމަށެވެ. ބައެއް ފަހަރު ފޮނުވާލާ އިންވޮއިސްތަކުގައި ދެ ކަމަކަށް އެކި ނަން ޖަހައިގެން، ތަކުރާރުކޮށް ފީ ނަގާފައި ވެސް އެބަހުރި ކަމަށް އެ ވިޔަފާރިވެރިން ވިދާޅުވި އެވެ.\nއެބޭފުޅުން "ސަން"އަށް ފޯރުކޮށް ދިން އިންވޮއިންސްތަކަށް ބަލާއިރު ވެސް، މަންޒަރު ފެންނަނީ އެހެންނެވެ. ފޯވާޑިން އެޖެންޓުން ފީތައް ނެގުމުގައި އޮންނަނީ ހިތުހުރި ގޮތެކެވެ. އެބޭފުޅުންގެ ހިދުމަތަށް ވުރެ ބޮޑަށް ކޮންވީނިއަންސަށް އެ ފީތައް ނަގަނީ އެވެ.\nވިޔަފާރިވެރިންނަށް ކުރިމަތިވެފައިވާ ދަތިތައް "ސަން"ގެ ޓީމާ ހިއްސާކުރަނީ-- ސަން ފޮޓޯ\nބައެއް ބިލްތަކަށް ބަލާއިރު، ބައެއް ފީތައް ނަގާފައި ހުންނަނީ ކޮން ކަމަކާ ގުޅިގެން ކަމެއް ނޭނގެ އެވެ. އިނގިރޭސި ތިން އަކުރުގެ ފަހަތަށް "ފީ" ޖަހަލާފައި އޮންނަނީ ޗާޖެއް ނަގައިފަ އެވެ.\nފޯވާޑިން އެޖެންޓުން ނަގާ، މި ފީތަކުގެ ދުއްތުރާ ބޮޑުވެ އޭގެ ތަފްސީލްތައް ހޯދަން ވިޔަފާރިވެެރިން އޭޖެންޓުންނަށް ސިޓީ ވެސް ފޮނުވާފައި އެބަހުއްޓެވެ. ބައެއް ވިޔަފާރިވެރިންނަށް ސިޓީގެ ޖަވާބު މިއަދާ ހަމައަށް ވެސް ނުލިބޭއިރު، ބައެއް ވިޔަފާރިވެރިން ބުނީ އޭޖެންޓުން އެ ސިޓީއާ ހަވާލުވާން ދެކޮޅު ހަދާ ކަމަށެވެ.\nހައްލެއް ހޯދަން ޓަކި ނުޖަހާ ދޮރެއް ނެތް!\nމި މައްސަލައާއި ގުޅިގެން ވިޔަފާރިވެރިން ވަނީ އެތައް ފަހަރެއްގެ މަތިން ޓްރާންސްޕޯޓް މިނިސްޓަރު އައިޝަތު ނަހުލާއަށް ވެސް ޝަކުވާ ހުށަހަޅައިފަ އެވެ.\nވިޔަފާރިވެރިން ބުނި ގޮތުގައި، އެ ބައްދަލުވުންތަކުގައި މުދަލުގެ ޑެލިވަރީ އޯޑަރު ދޫކުރުމުގެ ކުރިން އެކި ނަންނަމުގައި އިތުރު ހަތް ފީއެއް ނަގަމުންދާ ކަމުގެ ޝަކުވާ ވިޔަފާރިވެރިން މިނިސްޓްރީއާ ހިއްސާކޮށްފައިވެ އެވެ.\nފޯވާޑިން އޭޖެންޓުން އެ ފީތައް ނެގި ނަމަވެސް، ރާއްޖޭގެ ޕޯޓުން ވެސް އަދި ކަސްޓަމުން ވެސް އެ ހިދުމަތްތަކަށް ފީތަކެއް ނުނަގާ އިރު، އެ ފީތައް ނެގިގެން ނުވާނެ ކަމަށް މިނިސްޓަރު ނަހުލާ ވެސް އެއްބަސްވެ ވަޑައިގަންނަވާ ކަމަށް ވިޔަފާރިވެރިން ވިދާޅުވި އެވެ.\n"ސަން"އަށް ކޮޕީ ލިބިފައިވާ ސިޓީއެއްގައިވާ ގޮތުގައި ވިޔަފާރިވެރިންގެ ޝަކުވާތަކާ ގުޅިގެން މިނިސްޓަރު ނަހުލާ ވަނީ 2018ގެ ޑިސެމްބަރު މަހު ޓްރާސްޕޯޓް އޮތޯރިޓީގެ ސަމާލުކަމަށް އެ މައްސަލަ ގެންނަވައި، އެކަން ހުއްޓުވައި ދެއްވުމަށް އަންގަވައިފަ އެވެ. އަދި މުދަލުގެ ވެރިފަރާތުގެ އަތުން މުދަލުގެ ޑެލިވަރީ ދޫކުރުމުގެ ކުރިން، އީކޯ ޓާމަސްގައި ހުއްދަ ކުރާ ފީތަކަށް ވުރެ އިތުރު ފައިސާއެއް ފޯވަޑިން އޭޖެންޓް ވިޔަފާރި ވެރިޔާގެ އަތުން ނަގާ ނަމަ، އެކަން ހުއްޓުވުމަށް ފިޔަވަޅު އެޅުމަށް މިނިސްޓަރު އެދިވަޑައިގެންފައިވެ އެވެ.\nވިޔަފާރިވެރިން ވިދާޅުވި ގޮތުގައި، އެ އެންގުމާ އެކުވެސް އެކަމަށް ހައްލެއް ނުލިބޭތީ މިދިޔަ އަހަރުގެ ކުރީކޮޅު ޓްރާސްޕޯޓް އޮތޯރިޓީގެ ވެރިޔާ މަހުދީ އިމާދާ ބައްދަލުކޮށް ވެސް ޝަކުވާ ހުށަހެޅި އެވެ. އެކަމަކު، ވިޔަފާރިވެރިން ބުނަނީ ލިބުނީ އުންމީދީ ޖަވާބެއް ނޫން ކަމަށެވެ. މަހުދީ އިމާދު ވިދާޅުވި ކަމަށް ވަނީ، ވިޔަފާރިވެރިން އެ ބުނާ މައްސަލައިގެ ތަފްސީލެއް ނުލިބި އެކަން ހުއްޓުވެން ނެތް ކަމަށެވެ.\nއޭގެ ފަހުން މިދިޔަ އަހަރުގެ އެޕްރީލްގައި، ޓްރާންސްޕޯޓް މިނިސްޓްރީއިން ކުރި އިއުލާނެއްގައި މުދާ އެތެރެކުރާއިރު ބޭނުންވާ ޑެލިވަރީ އޯޑަރު ދޫކުރުމުގެ ކުރިން ގަވާއިދާ ހިލާފަށް ނަގަމުން އައި ފީތައް ނެގުން ހުއްޓާލުމަށް އަންގާފައިވެ އެވެ. އަދި ނެގޭނީ ކޮން ފީތަކެއް ކަމާއި އިތުރު ފީއެއް ނެގޭނީ އެ އޮތޯރިޓީގެ ހުއްދައަކާ އެކު ކަމަށް ވެސް އިއުލާނުގައި ބަޔާންކޮށްފައިވެ އެވެ.\nވިޔަފާރިވެރިން މި މައްސަލަ އެމްޕީއެލްގެ ސަމާލުކަމަށް ގެނައުމުން އެމްޕީއެލް އިން ދޭ ހިދުމަތްތަކަށް ނަގާ ފީތަކުގެ ތަފްސީލު ހިމެނޭ ބަޔާނެއް އެކުންފުނިން އާންމުކުރި އެވެ. އަދި މުދާ އެތެރެކުރާ ފަރާތްތަކުން އެމްޕީއެލްއިން އިތުރު ހިދުމަތެއް ހޯދާފައިނުވާ ނަމަ، މުދާ ކްލިއާ ކުރަން އެމްޕީއެލްއިން އިތުރު އެއްވެސް ފައިސާއެއް ނުނަގާނެ ކަމަށް ވެސް އެ ބަޔާނުގައި ބުނެފައިވެ އެވެ.\nއެބަޔާނުން ސާފުވި ކަމަކީ، އެމްޕީއެލް އިން ދޭ ހިދުމަތްތަކަކަށް ފީތަކެއް ނަގާ ކަމަށް ބުނެ، ފޯވާޑިން އެޖެންޓުން އެކި ނަންމުގައި ފީތައް ނަގަމުން ދާކަމެވެ. އެކަމަކު އެ ފީތަކަކީ އެމްޕީއެލްއިން ހިލޭ ދޭ ހިދުމަތްތަކަށް، ފޯވާޑިން އެޖެންޓް އޮޅުވާލުމެއްގެ ތެރެއިން ނަގާފީ އެކެވެ.\nއެމްޕީއެލްއިން ނެރުނު ނޫސްބަޔާން--\nޕޯޓްގެ އެންގުމާ އެކުވެސް، ގަވައިދާ ހިލާފަށް ފީ ނަގާ ނެގުމަކަށް ހުއްޓުމެއްނަ އެވެ. އޭގެ ފަހުން މިއަހަރުގެ މިއަދާ ހަމައަށް ވެސް އޭޖެންޓުން ވިޔަފާރިވެރިންނަށް ފޮނުވާ ބިލްތަކުގައި ނަގަން ނުޖެހޭ ފީތަކަށް ޗާޖުކޮށްފައި ހުރެ އެވެ. ކުރިއެކޭ އެއްވެސް ތަފާތެއް ނައެވެ.\nސަންރައިސް މޯލްޑިވްސް ޕވޓ. ލޓޑ. އިން ފޮނުވި އިންވޮއިސްއެއް---\nމިސާލަކަށް؛ މަތީގައިވާ އިންވޮއިސްއާ އަކީ، ރާއްޖޭގައި ހަރަކާތްތެރިވާ ފޯވާޑިން އެޖެންޓެއް ކަމަށްވާ، "ސަންރައިސް މޯލްޑިވްސް" އިން "އަ މޭން މޯލްޑިވްސް" ކިޔާ ދިވެހި ކުންފުންޏަކުން މުދާ އެތެރެ ކުރުމުން ފޮނުވާފައިވާ ބިލެކެވެ. އެ ބިލުގައި، އެ ވަނީ އެތައް ނަމެއްގައި ބައިވަރު ބޮޑެތި ފީތަކެއް ނަގައިފަ އެވެ. މިފަދަ އެއްވެސް ފީއެއް ކަސްޓަމުން ވެސް އަދި ރާއްޖޭގެ ޕޯޓަކުން ވެސް ނުނަގަ އެވެ.\nމި ކަމާ ގުޅިގެން، "ސަންރައިސް މޯލްޑިވްސް" އިން ވަނީ ސިޓީއެއް ފޮނުވައި އެ ފީތައް ނަގާއިރު އެމްޕީއެލްގެ ގަވާއިދަށް ރިއާޔަތް ކުރުމަށާއި ނަގަން ނުޖެހޭ ފީތައް އުނި ކުރުމަށް ފަހު އަލުން އިންވޮއިސް ފޮނުވުމަށް އެދިފަ އެވެ. އަދި މިއީ ތަކުރާރުކޮށް ދިމާވާ މައްސަލައެއް ކަން ފާހަގަކޮށް، އިންވޮއިސް އިސްލާހު ނުކޮށްފި ނަމަ މައްސަލަ ކޯޓަށް ވައްދާނެ ކަމަށް ވެސް އެ ސިޓީގައި ބުންޏެވެ.\nއިންވޮއިސް އިސްލާހު ކުރަން އެދި ފޮނުވި ސިޓީއެއް--\nގަވާއިދާ އެއްގޮތަށް އިންވޮއިސް އިސްލާހު ކުރަން އެދި ފޮނުވި ސިޓީއަށް ޖަވާބު ނުދިނުމުން މިހާރު މި މައްސަލަ އޮތީ ކޯޓަށް ވެސް ހުށަހަޅައިފަ އެވެ.\nމި މައްސަލާގައި ބައެއް އޭޖެންޓުން ގަބޫލު ކުރަނީ، އެ މީހުން ދޭ ހިދުމަތަކަށް ނަގާ ފީތަކަކީ ޓްރާންސްޕޯޓް އޮތޯރިޓީއަށް ރެގިއުލޭޓް ކުރެވޭނެ އެއްޗެއް ނޫން ކަމަށާއި ޓްރާސްޕޯޓުން މީގެ ކުރިން ހަދާފައިވާ ގަވާއިދުތަކުގެ އިހުތިސާސް އެ މީހުންނަށް ނުހިނގާނެ ކަމަށެވެ.\nވިޔަފާރިިންގެ ނަޒަރުގައި އެގޮތަށް ވާހަކަ ދައްކައި "ގަދަކަން" ދައްކަން ފޯވާޑިން އެޖެންޓުންނަށް ފުރުސަތު ލިބެނީ، ގަވައިދާ ހިލާފަށް ފީ ނެގުމުން ފިޔަވަޅު އެޅޭނެ ކަމަށް ގަވާއިދުގައި ބުނެފައި އޮތް ނަމަވެސް، އެ ފިޔަވަޅު އަޅަމުން ނުގޮސް، އެ މީހުން ހިތުހުރި ގޮތަކަށް ކަންކުރަން ދޫކޮށްލާފައިވާތީ އެވެ.\nފީ ނުދެއްކިޔަސް ގެއްލުން، ދެއްކުން ނޫން ގޮތެއް ނެތް!\nފޯވަޑިންގް އޭޖެންޓުން ވިޔަފާރިވެރިން އަތުން ނަގަން ނުޖެހޭ ފީތަކެއް ނަގަމުން އަންނައިރު، މި ފީ ނުދައްކަން ކިތަންމެ މަސައްކަތެއް ކުރިޔަސް ނުދައްކާ ސަލާމަތްވާނެ ގޮތެއް ވިޔަފާރިވެރިންނަކަށް ނޯވެ އެވެ. ސަބަބަކީ ކޮންޓެއިނަރު ބާލާ ތާރީހުން ފެށިގެން 10 ދުވަހުގެ ތެރޭގައި ކްލިއާ ނުކޮށްފި ނަމަ، ޑެމަރޭޖްގެ ގޮތުގައި އިތުރުވާ ކޮންމެ ދުވަހަކަށް ގިނަ އަދަދެއްގެ ފައިސާ ދައްކަން ޖެހޭތީ އެވެ. އެއަށް ވުރެ ލަސްކޮށްފި ނަމަ، އެ ގެއްލުން ބޮލުގައި އަޅަން ޖެހޭނެ ބަޔަކީ ވިޔަފާރިންނެވެ. އެހެންވެ، ބުނި އަގެއް ދީގެން އެ މުދާ ކުލެއާ ކުރުން ނޫން ގޮތެއް ނޯވެ އެވެ.\nއޭޖެންޓުން ވިޔަފާރިވެރިން އަތުން ނަގާ އެއްޗެއް ނަގައި ނިންމާލަނީ މި ބުނި 10 ދުވަހުގެ މުއްދަތެއްގެ ތެރޭގަ އެވެ. މި މައްސަލައިގައި ވިޔަފާރިވެރިން ކަމާ ބެހޭ ފަރާތްތަކަށް ފޮނުވާ ސިޓީއެއްގެ ޖަވާބު ލިބޭއިރު، އެ މުއްދަތު ފަހަނަ އަޅައި ގޮސް، ޑެމަރޭޖަށް އޮންނާނީ އަތް ނުފޯރާ އަދަދެއް އަރައިފަ އެވެ. އެހެން ވީމާ ވިޔަފާރިންނަށް އޮތީ މަޖުބޫރެކެވެ.\nމިއީ ބަޔަކު ޖެއްސި ދަންތުރައެއް!\nފުޅާދާއިރާއެއްގައި ރާއްޖެއަށް މުދާ އެތެރެކުރާ ކުންފުންޏެއްގެ ވެރިއަކު "ސަން" އަށް ވިދާޅުވި ގޮތުގައި މި ކަމެއް ފެށިގެން އައީ އެމްޕީއެލްގެ ތެރެއިންނެވެ. އެގޮތުން މީގެ ތިން ވަރަކަށް އަހަރު ކުރިން އެމްޕީއެލް ބަނދަރުގެ އިކުއިޕްމަންޓްތަކަކާއި މެޝިނަރީތަކެއް ހަލާކުވުމުގެ ސަބަބުން ބަނދަރަށް ބާރުބޮޑުވެ، އިތުރު ފީތަކެއް އޭރު އެމްޕީއެލްއިން ނަގަން ފެށި ކަމަށް ވިޔަފާރި ވެރިޔާ ވިދާޅުވި އެވެ. އެ ހިސާބުން، ފޯވާޑިން އެޖެންޓުން އެކި ނަންނަމުގައި ފީތައް ނަގަން ފެށީ އެވެ. މިއީ މައްސަލައިގެ ފެށުމެވެ.\n"އޭރު އެމްޕީއެލްއިން ނެގި ފީތައް ފަހުން އޭޖެންޓުން ރަނގަޅަށް އިމްޕްލިމެންޓު ކުރަން ފެށީ. އެންމެ ފުރަތަމަ އޭޖެންޓުން ފީ ނަގަން ފެށީ "އެމްޕީއެލް ޗާޖަސް"ގެ ނަމުގައި. އެއީ ގާތްގަނޑަކަށް ކޮންޓެއިނަރަކުން 200-300 ވަރަކަށް ޑޮލަރު،" ވިޔަފާރިވެރިޔާ ވިދާޅުވި އެވެ.\nއެތައް މިލިއަން ރުފިޔާއެއް ބޭރުވަނީ ސިލޯނަށް!\nމި މައްސަލައިގައި "ސަން"އާ މައުލޫމާތު ހިއްސާކުރި ހުރިހާ ވިޔަފާރިވެރިން ވެސް ވިދާޅުވި ގޮތުގައި، އޭޖެންޓުންނަކީ ސީދާ ސިލޯނާ ގުޅިފައި ތިބި ކުންފުނިތަކެކެވެ. އެ މީހުންގެ ހަގީގީ ހިއްސާދާރުންނަކީ ސިލޯނު މީހުންނެވެ. ދިވެއްސެއްގެ ނަމުގައި ވިޔަފާރި ރަޖިސްޓްރީކޮށް މުޅި ވިޔަފާރި ކޮންޓްރޯލް ނަގާފައި ވަނީ އެ މީހުންނެވެ.\n"ދިވެހި އޭޖެންޓުން މީގެ ތެރެއަށް ވަދެގެން މިއުޅެނީ އިހަކަށް ދުވަހު. މިއުޅޭ ސުޕަ ލޮގިސްޓިކްސްއަކާ ސަންރައިސްއަކާ ޓީޓީއެސްއާ މިއީ އަސްލު ކުރިން އެއް ކުންފުންޏެއް. ދަ ސިލްވާ ކޮމްޕެނީއޭ ކިޔާނީ. މިހާރު މި އޮޕަރޭޓް ކުރަނީ ތިން ނަމެއްގައި، ތިން ކުންފުނީގެ ގޮތުގައި." ވިޔަފާރިވެރިއަކު ވިދާޅުވި އެވެ.\nއެހެން ވިޔަފާރިވެރިއަކު ވިދާޅުވީ، ލޮޖިސްޓިކްސްގެ މަސައްކަތުގައި ލަންކާ މީހުންނަކީ ވަރަށް ކުރީގައި އުޅޭ ބައެއް ކަމަށާއި ގިނަ ކުންފުނިތަކުގެ ލޮޖިސްޓިކްސް އަދި ފްރައިޓް ފޯވަޑިންގް ބައިގެ ވަޒީފާތަކުގައި އުޅޭނީ ލަންކާ މީހުން ކަމަށެވެ. އެހެންވެ، އެ މީހުންގެ ނުފޫޒު ލޮޖިސްޓިކް ކުންފުނިތަކުގައި ގަދަ އެވެ.\nގިނަ ވިޔަފާރިވެރިން ވިދާޅުވި ގޮތުގައި އޭޖެންޓުން ގުޅިގެން ހިންގާ މި ޖަރީމާގައި ރާއްޖޭގެ އިގްތިސާދުން ބޭރުވަނީ ކިތައް މިލިއަން ޑޮލަރު ކަމެއް ސަރުކާރަކަށް ވެސް ނޭނގޭނެ އެވެ. ވިޔަފާރިވެރިން ބުނީ އެންމެ ކޮންޓެއިނަރަކަށް ވެސް 15،000 ވަރަކަށް ޑޮލަރު އެމީހުން އަތުން އޭޖެންޓުން ޗާޖުކޮށްފައި ހުންނަ ކަމަށެވެ. ބައެއް ފަހަރު ފްރައިޓުގެ އަގަށްވުރެ އޭޖެންޓުން ނަގާ ފީތަކުގެ އަގު ބޮޑު ކަމަށް ވެސް ބައެއް ވިޔަފާރިވެރިން ފާހަގަކުރި އެވެ. އެކަމަކު އެއީ ދެކޮޅު ޖެހޭ ކަމެއް ނޫނެވެ.\nއަހަރެއްގެ މުއްދަތުގައި އެތެރެކުރާ ހުރިހާ މުދަލަކުން ނަގާ މިފަދަ ފީތައް ހިސާބުކުރާއިރު، ބައެއް ވިޔަފާރިވެރިން އަތުން 140 މިލިއަނެއްހާ ޑޮލަރު މިޒާތުގެ ފީތަކަށް ހަރަދު ކުރަން ޖެހިފައިވާ ކަމަށް ވިޔަފާރިވެރިން ފޯރުކޮށްދިން ތަފާސްހިސާބުތަކުން ދައްކަ އެވެ.\nއެއަށް ވުރެ ގިނައިން ވެސް ބައެއް ވިޔަފާރިވެރިން އަތުން ހަރަދުވެފައި ހުރިއިރު، ހުރިހާ އަދަދުތަކެއް އެއްކޮށްލާއިރު ގައުމުން ބޭރުވާ ފައިސާގެ އަދަދު 700 މިލިއަން ޑޮލަރަށް ވުރެ މަތިވާނެ ކަމަށް ވިޔަފާރިވެރިން ލަފާ ކުރެ އެވެ.\nމިހާ ގިނަ އަދަދަކަށް ވިޔަފާރިވެރިން އަތުން ގަވައިދާ ހިލާފަށް ނަގާ ފައިސާގެ ކަންކަން ނުހުއްޓި އިގްތިސާދަށް ގެއްލުން ވުމަކީ ވިޔަފާރިވެރިންގެ އެންމެ ބޮޑު ކަންބޮޑުވުމެވެ. އެ މީހުން ބުނަނީ އަދި މިއީ ހަމައެކަނި ވިޔަފާރިވެރިންނަށް ލިބޭ ގެއްލުމެއް ނޫން ކަމަށެވެ. މީގެ އަސްލު ގެއްލުން ތަހައްމަލް ކުރަން ޖެހޭ ބަޔަކީ، މުޅި ގައުމުގެ އިގްތިސާދާއި އާންމު ރައްޔިތުންނެވެ.\nއެތެރެކުރާ މުދަލުން ނަގަން ނުޖެހޭ މިފަދަ ފީތަކެއް ނެގުމުން ބޮޑުވާ މުދަލުގެ އަގު ދައްކަން ޖެހެނީ އާންމުންނެވެ. ބާޒަރަށް މުދާ ނެރޭ އިރު ވިޔަފާރިވެރިން އަގު ޖަހަނީ، އެ މީހުން މުދާ ރާއްޖެ ގެނެސް، ފިހާރައިގެ ހަރުގަނޑުގައި މުދާ ޖެހުމަށް ހިނގި ހުރިހާ ހަރަދެއް ހިމަނައިގެންނެވެ. އެ ހަރަދުގެ ބޮޑު ބަޔަކީ، ފޯވާޑިން އެޖެންޑުންނަށް ދައްކަން ޖެހޭ ނުބައްދަލު ފީތަކެވެ. ވިޔަފާރިވެރިންގެ ސުވާލަކީ؛ މި ބޭއިންސާފަށް ހައްލެއް އަންނާނީ ކޮން އިރަކުން ހެއްޔެވެ؟ އޭޖެންޓުންގެ މި ދަންތުރައިން ސަލާމަތް ވާނީ ކޮންއިރަކު ހެއްޔެވެ؟